Nuninyɛne
© 2014 Watch Tower Bible and Tract Society of Pennsylvania.
Kɛ Ɔkɛyɛ Na Yɛahɔ Zo Yɛala Tunwomaa Sunsum Ali La
MUKELƐ 7 • EDWƐNE: 29, 25
Kɛ Ɔkɛyɛ Na Yɛanyia Adwenle Kpalɛ Dahuu La
MUKELƐ 12 • EDWƐNE: 14, 20
Bɛli Mgbanyima Mɔɔ Wɔ Bɛ Avinli La Eni
MUKELƐ 20 • EDWƐNE: 4, 24
MUKELƐ 25 • EDWƐNE: 55, 29
▪ Kɛ Ɔkɛyɛ Na Yɛahɔ Zo Yɛala Tunwomaa Sunsum Ali La
Yɛlɛ kpɔvolɛ bie mɔɔ bahola azɛkye yɛ tunwomaa sunsum ne a. Edwɛkɛ ɛhye bamaa yɛanwu kpɔvolɛ holɛ ko ne nee kɛzi yɛbahola yɛava Baebolo ne yɛali ɔ nwo zo konim la.
▪ Kɛ Ɔkɛyɛ Na Yɛanyia Adwenle Kpalɛ Dahuu La
Adwenle kpalɛ baboa yeamaa yɛazonle Gyihova yɛahɔ awieleɛ. Duzu ati a adwenle ɛtane gyegye bie mɔ ɛ? Edwɛkɛ ɛhye bahile yɛ kɛzi Baebolo ne kola maa yɛnyia adwenle kpalɛ la.
▪ Bɛli Mgbanyima Mɔɔ Wɔ Bɛ Avinli La Eni
▪ Kɛzi Bɛnea Mgbanyima La
Edwɛkɛ ɛhye mɔ kilehile ɛzonlelilɛ mɔɔ yɛ nuhua ko biala nee asafo ne lɛ ye wɔ Keleseɛne mgbanyima nee yɛ nwo amra ɛnleanlɛ nwo la anu. Eza ɔkile ndenle kpalɛ mɔɔ yɛbahola yɛalua zo yɛayɛ zɔ la bie mɔ.
3 Maa Nɔhalɛ Ne Ɛha Ɛ Nwo Amra Ahonle
17 Abusua Ɛzonlenlɛ—Ɛbahola Wɔamaa Yeayɛ Anyelielɛ Ɔ?
Ɔ NYUNLU: Alasevolɛ bie mɔ mɔɔ bɛwɔ Australia la pɛ adenle tendenle kɔka edwɛkpa ne kile menli mɔɔ wɔ ɛleka mɔɔ bɛsie nlankɛ la
23,192,500
66,967
GYISƐSE KELAESE zele ye kɛ: “Sia kɔ sua nu na kɔha debie mɔɔ Nyamenle ɛyɛ ɛmaa wɔ nee anwunvɔne mɔɔ yeze wɔ la kile ɛ [nwo amra].” Mekɛ mɔɔ ɛnee ɔwɔ Gadara mɔɔ wɔ Galeli Nyevile ne adɔleɛ aduduleɛ la, ɛnee ɔ nee nrenya bie mɔɔ ɔkulo kɛ ɔyɛ ye ɛdoavolɛ la ɛlɛtendɛ. Gyisɛse edwɛkɛ ne kile kɛ ɔze alesama subane titile ɛhye—ɛhulolɛ mɔɔ yɛlɛ kɛ yɛbaha edwɛkɛ mɔɔ yɛ anyelielɛ na nwolɛ hyia yɛahile yɛ mbusuafoɔ la.—Maake 5:19.
Ɛnɛ noko yɛta yɛnwu zɛhae subane ne, ɔnva nwo kɛ wɔ amaamuo bie mɔ anu ɛhye da ali tɛla bie mɔ la. Ɛhye ati saa awie bayɛ Gyihova nɔhalɛ Nyamenle ne sonvolɛ a, ɛnee ɔkulo kɛ ɔka ye diedi fofolɛ ne anwo edwɛkɛ ɔkile ye mbusuafoɔ. Noko kɛzi ɔwɔ kɛ ɔyɛ ye ɛ? Kɛ ɔkɛyɛ na ye edwɛkɛ ne aha ye mbusuafoɔ mɔɔ wɔ ɛzonlenlɛ ngakyile nu anzɛɛ ɛnlɛ diedi fee la ahonle ɛ? Baebolo ne fa folɛdulɛ mɔɔ fɛta la maa.
Wɔ ɛvoya mɔɔ lumua la anu, Andelu boka menli mɔɔ lumuale nwunle Gyisɛse kɛ Mɛzaya ne la anwo. Na nwane a ɔhanle mɔɔ ɔnwunle ye la ɔhilele ye ɛkɛ ne ala ɛ? “Andelu hɔkpondɛle ɔ diema Saemɔn na ɔzele ye kɛ, ‘Yɛnwu Mɛzaya ne.’ (Mɛzaya ne abo a le Kelaese.)” Andelu nee Pita hɔle Gyisɛse anwo ɛkɛ, amaa Pita anyia adenle kɛ ɔbayɛ Gyisɛse ɛdoavolɛ ne mɔ anu ko.—Dwɔn 1:35-42.
Kɛyɛ ɛvolɛ nsia anzi mekɛ mɔɔ ɛnee Pita de Dwɔpa la, bɛdole ɛsalɛ bɛvɛlɛle ye kɛ ɔdu adenle ɔhɔ Sizalia sɔlɔ afoa nu, na ɔhɔkpɔla Kɔnileɛse mɔɔ le sogya kpanyinli la wɔ ye sua nu. Nwane mɔ a Pita nwunle kɛ bɛyia wɔ sua nu ɛkɛ ne a? “Bɛhɔdole kɛ Kɔnileɛse nee ye sua nu amra, nee ɔ gɔnwo mɔ mɔɔ yedo ɛsalɛ yevɛlɛ bɛ la ɛwie yia na bɛlɛkendɛ [Pita nee menli mɔɔ nee ye lua la].” Kɔnileɛse akee manle ye mbusuafoɔ adenle kɛ bɛdie Pita, amaa bɛalua mɔɔ bɛkɛde la azo bɛazi kpɔkɛ.—Gyi. 10:22-33.
Boni a yɛsukoa yɛfi kɛzi Andelu nee Kɔnileɛse nee bɛ mbusuafoɔ lile la anu a?
Andelu nee Kɔnileɛse ammaa yeanga ɛkɛ ne ala. Andelu mumua ne vale Pita hilele Gyisɛse, na Kɔnileɛse noko yɛle ngyehyɛleɛ manle ye mbusuafoɔ diele Pita. Noko Andelu nee Kɔnileɛse antinlitinli bɛ nwo amra anwo zo anzɛɛ bɛambɛlɛbɛla bɛ kɛ bɛrayɛ Kelaese ɛdoavolɛma. Ɛnwu ɛzukoalɛdeɛ wɔ ɛhye anu ɔ? Ɔwɔ kɛ yɛdayɛ noko yɛyɛ zɔhane ala. Yɛbahola yɛ nee yɛ mbusuafoɔ azuzu edwɛkɛ bie mɔ anwo na yɛamaa bɛade Baebolo ne anu nɔhalɛ edwɛkɛ ne na bɛanwu mediema diedima. Noko, ɔwɔ kɛ yɛdie adenle mɔɔ bɛlɛ bɛkpa mɔɔ bɛkulo la yɛto nu, ɔnle kɛ yɛtinlitinli bɛ nwo zo. Suzu neazo mɔɔ Jürgen nee Petra, agyalɛma mɔɔ wɔ Germany yɛle wɔ kɛzi yɛbahola yɛaboa yɛ mbusuafoɔ la anwo nea.
Petra nee Gyihova Alasevolɛ zukoale Baebolo ne na nzinlii bɛzɔnenle ye. Ɛnee ɔ hu Jürgen le sogya kpanyinli. Mɔlebɛbo ne, Jürgen anye anlie ɔ ye kpɔkɛzilɛ ne anwo. Noko nzinlii, ɔnwunle kɛ Alasevolɛ ne mɔ kilehile nɔhalɛ mɔɔ wɔ Baebolo ne anu la. Ɔdaye noko ɔyilale ɔ nwo zo ɔmanle Gyihova, na kɛkala ɔle kpanyinli wɔ ye asafo ne anu. Duzu folɛ a ɔfa ɔmaa wɔ kɛzi yɛbamaa edwɛkɛ ne aha yɛ mbusuafoɔ mɔɔ asolo bɛ diedi la ahonle ɛ?
Jürgen ka kɛ: “Ɔnle kɛ yɛfa edwɛkɛ ne yɛtinlitinli yɛ mbusuafoɔ anwo zo. Zɔhane ɛyɛlɛ bamaa bɛakpunli bɛ ahonle. Ɔwɔ kɛ yɛfa nrɛlɛbɛ adenle zo yɛka edwɛkɛ ne ngyikyi ngyikyi yɛkile bɛ. Ɔbayɛ kpalɛ kɛ yɛbamaa mediema mɔɔ bɛ nee yɛ mbusuafoɔ bie mɔ bɔ atipɛne na bɛ nye die ninyɛne bie mɔ anwo la aha Baebolo ne anu edwɛkɛ ahile bɛ. Ɛhye ɛyɛlɛ bahola amaa koyɛlɛ ara.”
Ɛzoanvolɛ Pita nee Kɔnileɛse mbusuafoɔ yɛle Baebolo ne anu edwɛkɛ ne mɔɔ bɛdele la anwo debie ndɛndɛ. Noko ɔliele mekɛ dɔɔnwo na ɛvoya mɔɔ lumua la anu amra mɔɔ dele nɔhalɛ ne la azi kpɔkɛ.
Gyisɛse mbusuafoɔ dɔɔnwo nyianle ye nu diedi wɔ ye edwɛkɛhanlɛ gyima ne anu. Kɛ neazo la, ɔzɔho kɛ ɛzoanvolɛ Gyemise nee Dwɔn ɛnee le Gyisɛse amediema, yɛɛ bɛ mame Salome le ye maame adiema raalɛ. Ɔbayɛ kɛ ɔboka ‘mraalɛ dɔɔnwo ne mɔɔ bɛvale mɔɔ bɛlɛ ye la bɛboale Gyisɛse nee ye ɛdoavolɛma ne mɔ’ la anwo.—Luku 8:1-3.
Noko, Gyisɛse mbusuafoɔ bie mɔ annyia ye nu diedi ɛkɛ ne ala. Kɛ neazo la, Gyisɛse ɛzɔnenlɛ ne anzi ɛvolɛ ko, menli dɔɔnwo bie yiale sua bie anu kɛ bɛtie ye. “Ɔ nli nee ɔ mediema ne mɔ dele la, bɛrale kɛ bɛbava ye bɛahɔ, ɔluakɛ menli ɛlɛkeha kɛ, ‘Yezɛ!’” Mekɛ bie mɔɔ Gyisɛse amediema ne mɔ bizale ye ɛleka mɔɔ ɔbahɔ la, yeanga yeangile bɛ. Kɛmɔti ɛ? Ɔluakɛ ɛnee ‘ɔ mediema ne mɔ ɛnlie ye ɛnli.’—Maake 3:21; Dwɔn 7:5.
Duzu a yɛsukoa yɛfi kɛzi Gyisɛse nee ye mbusuafoɔ lile la anu a? Yeanva ɛya wɔ mekɛ mɔɔ bie mɔ zele ye kɛ yezɛ la. Wɔ ye ɛhunlɛ nee ye ewudwazo ne anzi bɔbɔ, Gyisɛse lale ɔ nwo ali hilele Gyemise na ɔlua zo ɔmanle ye mbusuafoɔ anwosesebɛ. Ɛhye mɔɔ ɔyɛle la manle Gyemise nee Gyisɛse amediema mɔɔ ɛha la nwunle kɛ amgba Yemɔ a ɔle Mɛzaya ne a. Ɛnee bɛ nee ɛzoanvolɛma ne nee menli gyɛne wɔ Gyɛlusalɛm ɛbolɔnsam bie azo yɛɛ sunsum nwuanzanwuanza ne rale bɛ nwo zo a. Mekɛ guale nu la, Gyemise nee Dwuudu mɔɔ bɛle Gyisɛse amediema la, nyianle nwolɛ adenle dɔɔnwo.—Gyi. 1:12-14; 2:1-4; 1 Kɔl. 15:7.
Kɛmɔ ɛnee ɔde ye wɔ ɛvoya mɔɔ lumua anu la, ɛnɛ noko ɔdie mekɛ na yɛ mbusuafoɔ bie mɔ alie nɔhalɛ ne. Yɛva Roswitha, mɔɔ ɛnee le Katɔlekenli mɔɔ bɔ mɔdenle wɔ mekɛ mɔɔ bɛzɔnenle ɔ hu kɛ Gyihova Alasevolɛ wɔ 1978 la kɛ neazo. Kɛmɔ ɛnee Roswitha die ye asɔne ne di kpalɛ la ati, ɔdwazole ɔtiale ɔ hu. Noko ɛvolɛ dɔɔnwo anzi, ɔgyakyile dwazotia ne na ɔnwunle kɛ Alasevolɛ ne mɔ kilehile nɔhalɛ ne. Bɛzɔnenle ɔdaye noko wɔ 2003 ne anu. Duzu a manle ɔyɛle nzenzaleɛ ɛhye a? Kɛ anrɛɛ Roswitha ahu bava ɔ nwo ɛya wɔ mekɛ mɔɔ ɛnee ɔdwazo ɔtia ye la, ɔmanle ye mekɛ ɔmanle ɔhakyile ye adwenle. Folɛdulɛ boni a ɔfa ɔmaa a? “Saa yɛnyia abotane kpalɛ a, debie kpalɛ vi nu ba.”
Bɛzɔnenle Monika wɔ 1974 la, ye ɛvolɛ bulu anzi yɛɛ ɔ mra mrenya nwiɔ ne nwunle nɔhalɛ ne a. Ɔnva nwo kɛ ɛnee ɔ hu Hans ɛndwazo ɛntia bɛ diedi ne la, ɛvolɛ 2006 ne anu yɛɛ ɔmanle bɛzɔnenle ye a. Ɔlua mɔɔ bɛnwu ye la ati, folɛ boni a abusua ne tu yɛ a? “Fa nɔhalɛlilɛ beta Gyihova kyengye, mmabu ɛ nye ɛgua diedi nwo kpuyia mɔɔ bɛbiza la azo ɛlɛ.” Nɔhalɛ nu, ɛnee ɔwɔ kɛ bɛmaa Hans nwu ye dahuu kɛ bɛkulo ye edwɛkɛ kpalɛ. Yɛɛ anyelazo mɔɔ ɛnee bɛlɛ kɛ kenle ko dedee ɔbara nɔhalɛ ne anu la anwie.
Gyisɛse vale Baebolo ne anu nɔhalɛ ne totole nzule mɔɔ maa dahuu ngoane la anwo. (Dwɔn 4:13, 14) Yɛkulo kɛ yɛ mbusuafoɔ no nɔhalɛ ne mɔɔ le kɛ nzule yɔlɔkɔkɔ la na bɛ nwo tɔ bɛ. Noko yɛngulo kɛ bɛbanlo ye dɔɔnwo somaa mɔɔ ɔbawulu bɛ ndɛndɛ a. Saa yɛbahola yɛayɛ ɛhye a, ɔgyi kɛzi yɛbahilehile yɛ diedi nu yɛahile bɛ la azo. Baebolo ne ka kɛ: “Tenlenenli dwenle na yeabua edwɛkɛ nwo” na “sonla mɔɔ ze nrɛlɛbɛ la ɛdendɛlɛ maa adwenle, yɛɛ ɔ nloa edwɛkɛ maa adwenle da.” Kɛ ɔkɛyɛ na yɛava folɛdulɛ ɛhye yɛayɛ gyima ɛ?—Mrɛ. 15:28; 16:23.
Bie a yelɛ bahulo kɛ ɔka ye diedi nwo edwɛkɛ ɔkile ɔ hu. Saa ‘ɔdwenle kolaa na yeabua edwɛkɛ a,’ ɔnrɛdendɛ mgbane mgbane. Ɔnle kɛ ɔyɛ kɛ asɛɛ ɔle tenlene somaa anzɛɛ ɔle kpalɛ ɔtɛla ɔ hu. Ye edwɛkɛ mɔɔ ɔbadwenle nwo na yeaha la bamaa ɔ hu ahonle adɔ ye azule nu na anzondwolɛ ara. Mekɛ boni a ɔbayɛ kpalɛ kɛ ɔ nee ɔ hu tendɛ a? Edwɛkɛ boni a ɔ nye die nwo a? Abɔdeɛ nwo nrɛlɛbɛ, maanyɛlɛ, anzɛɛ bɔlobɔlɛ? Kɛ ɔkɛyɛ na yeamaa ɔ nye alie Baebolo nu edwɛkɛ ne anwo wɔ mekɛ mɔɔ ɔbahile ɛbulɛ yeamaa ye nzuzulɛ nee ye nganeɛdelɛ la ɛ? Ninyɛne ɛhye mɔ mɔɔ ɔbadwenledwenle nwo la bamaa yɛava nwunu yɛali gyima.
Yɛ mbusuafoɔ mɔɔ bɛnle Alasevolɛ mɔɔ yɛmaa bɛanwu nɔhalɛ ne la ɛngyi yɛ diedi ne anwo edwɛkɛ dɔɔnwo ɛhanle zo ala. Ɔwɔ kɛ yɛyɛ neazo kpalɛ noko.
Jürgen mɔɔ yɛlumua yɛha ɔ nwo edwɛkɛ la ka kɛ: “Bɔ mɔdenle fa Baebolo ngyinlazo di gyima mekɛ biala. Yemɔ le adenle kpalɛ mɔɔ yɛdua zo yɛmaa yɛ busuanli ne yɛ ninyɛne nzonlɛ, wɔ mekɛ mɔɔ ɔndie yɛ edwɛkɛ bɔbɔ la.” Hans mɔɔ bɛzɔnenle ɔ ye la, ye ɛvolɛ 30 kolaa na bɛazɔne ye la, die ɛhye to nu. “Keleseɛnema ɛbɛlabɔlɛ kpalɛ nwo hyia amaa busuanli ne anwu kɛ yɛfa nɔhalɛ ne yɛbɔ yɛ ɛbɛla.” Ɔwɔ kɛ yɛ mbusuafoɔ nwu kɛzi yɛ diedi maa yɛyɛ ngakyile yɛfi awie mɔ anwo wɔ adenle kpalɛ zo la.
Ɛzoanvolɛ Pita dule yelɛma mɔɔ bɛ hu mɔ ɛnle diedima la folɛ kɛnlɛma ɛhye: “Bɛbɛlɛ bɛ nwo aze bɛmaa bɛ hu mɔ, amaa nuhua mɔɔ ɔ hu ɛnlie Nyamenle Edwɛkɛ ne ɛnli la, bɛalua bɛ nyɛleɛ zo bɛahwe ye bɛarɛlɛ Nyamenle, mɔɔ ɔnrɛhyia kɛ bɛkɛha edwɛkɛ kpɔkɛ ko bɔbɔ a, ɔboalekɛ bɛbanwu bɛ nwo enililɛ nee bɛ anwondelɛ wɔ bɛ nyɛleɛ nu. Bɛmmafa ninyɛne mɔɔ le kɛ bɛ ti ɛyɛlɛ, mgbɔba, agudeɛ anzɛɛ ndanlɛ ngɛnlɛma ɛhedalɛ bɛsiezie bɛ nwo kɛ bɛfa bɛamaa bɛ nwo ayɛ fɛ. Bɛmaa bɛ nyamenlezo anwofɛlɛko ne mɔɔ wɔ bɛ nu la ɛvinde. Nyamenlezo anwofɛlɛko ɛhye vea bɛ ahonle ne mɔ anu, na yemɔ a le bɛ bɛtɛɛyɛlɛ nee bɛ koonwuyɛlɛ subane ne. Ɛhye a le kɛnlɛma na ɔsɔ Nyamenle anye a.”—1 Pita 3:1-4.
Pita hɛlɛle kɛ yelɛ subane kpalɛ bahola amaa kunli ahakyi ye adwenle. Baebolo nu edwɛkɛ ɛhye a adiema raalɛ bie mɔɔ bɛfɛlɛ ye Christa la bɔle mɔdenle vale lile gyima ɔvi 1972 mɔɔ bɛzɔnenle ye la a. Ɛnee ɔ hu nee Alasevolɛ ne mɔ ɛzukoa ɛlɛ, noko ɛnee ɔtɛfale nɔhalɛ ne anyebolo zo. Ɛnee ɔkɔ debiezukoalɛ na ɔ nee mediema tu. Bɛdabɛ noko bɛantinlitinli adenle mɔɔ ɔlɛ ɔsi ye kpɔkɛ la azo. Kɛzi Christa bɔle mɔdenle kɛ ɔmaa edwɛkɛ ne aha ye ahonle ɛ?
“Mesika me bo kɛ mebayɛ mɔɔ Gyihova kpondɛ kɛ meyɛ la. Wɔ mekɛ ko ne ala, ɛnee mekpondɛ kɛ medua me subane kpalɛ zo menyia me hu ‘mɔɔ ɔnrɛhyia kɛ [mekɛha] edwɛkɛ kpɔkɛ ko bɔbɔ a.’ Mebɔ mɔdenle kɛ mebayɛ mɔɔ ɔkulo la, saa mɔɔ ɔbaha la ɛntia Baebolo ngyinlazo a. Mekile adenle mɔɔ ɔlɛ ɔsi ye kpɔkɛ la anwo ɛbulɛ na megyakyi mɔɔ ɛha la memaa Gyihova.”
Christa anwubielɛ ne maa yɛnwu kɛ saa yɛanyɛ kyengye a ɔboa. Ɔyɛle ngyehyɛleɛ ɔlile sunsum nu ninyɛne le kɛ debiezukoalɛ ɛhɔlɛ nee daselɛlilɛ zo dahuu. Noko akee, ɔlale ndelebɛbo ali na ɔnwunle kɛ ɔwɔ kɛ ɔkulo ɔ hu, na ɔnyia mekɛ ɔmaa ye. Ɔbayɛ kpalɛ kɛ menli mɔɔ kulo kɛ nɔhalɛ ne ka bɛ mbusuafoɔ ahonle la da ndelebɛbo ali na bɛkoati kɛ bɛkɛyɛ kyengye. Baebolo ne ka kɛ: “Debie biala lɛ ye ɛlobɔ.” Yemɔti, ɔwɔ kɛ yɛnyia mekɛ yɛmaa yɛ mbusuafoɔ anzɛɛ yɛ bokavolɛ mɔɔ ɔnle diedinli la. Yɛ nee bɛ tu a ɔbuke adwelielilɛ nwo adenle. Neɛnleanu kile kɛ, adwelielilɛ kpalɛ ɛmmaa bɛnde nganeɛ kɛ yeha bɛ ngome, bɛkpo bɛ, anzɛɛ bɛndwe nungule.—Nolo. 3:1.
Holger mɔɔ ye papa mbusuafoɔ bie mɔ zɔnenle la ye ɛvolɛ 20 anzi na yeazɔne la ka kɛ: “Ɔhyia kpalɛ kɛ yɛbamaa yɛ busuanli ne anwu kɛ yɛkulo ye na yɛyɛ asɔne yɛmaa ye.” Christa doale zo kɛ, ‘yeammaa anyelazo mɔɔ ɛnee ɔlɛ kɛ kenle ko dedee ɔ hu bara Gyihova sua nu la anwie.’ Ɔwɔ kɛ yɛda subane kpalɛ ali yɛkile yɛ mbusuafoɔ mɔɔ bɛnle diedima la dahuu, na yɛnyia anyelazo.
Yɛkulo kɛ yɛ nee bɛ nyia abusuabɔlɛ kpalɛ, yɛmaa bɛ adenle bɛsi nɔhalɛ ne anwo kpɔkɛ, na Baebolo nu edwɛkɛ ne ka bɛ ahonle. Ɔwɔ kɛ yɛyɛ bɛlɛvo na yɛda “ɛbulɛ kpole” ali wɔ debie biala anu.—1 Pita 3:15, NW.
“Saa awie biala kpondɛ kɛ ɔ nee me dua a, ɛnee ɔkpo ɔ nwo.”—MAT. 16:24.
1. Kɛzi Gyisɛse yɛle tunwomaa sunsum mɔɔ di munli la anwo neazo ɛ?
MEKƐ mɔɔ Gyisɛse wɔ azɛlɛ ye azo la, ɔyɛle tunwomaa nwo neazo mɔɔ ɔdi munli. Ɔvale ye ɛhulolɛdeɛ ɔziele ahane na ɔyɛle Nyamenle ɛhulolɛdeɛ. (Dwɔn 5:30) Mekɛ mɔɔ ɔlile nɔhalɛ ɔhɔle ewule nu la, ɔlale ye ali kɛ ye tunwomaa sunsum ne ɛnlɛ ye ɛweɛne.—Fel. 2:8.
2. Kɛ ɔkɛyɛ na yɛala tunwomaa sunsum ali ɛ, na duzu ati a ɔwɔ kɛ yɛyɛ zɔ ɛ?
2 Ɔwɔ kɛ yɛdayɛ mɔɔ yɛle Gyisɛse ɛdoavolɛma la noko da tunwomaa sunsum ali. Duzu a kile kɛ awie lɛ tunwomaa sunsum ɛ? Ye sikalɛ a le kɛ, ɔbakpo mɔɔ ɔ nye die nwo la na yeaboa awie mɔ. Ɔle angomedi angɔbɛnzi. (Mat. 16:24) Saa yɛanyɛ angomedi a, yɛbahola yɛadwenle awie mɔ nganeɛdelɛ nee bɛ ngyianlɛ nwo. (Fel. 2:3, 4) Nɔhalɛ, Gyisɛse lale ye ali kɛ tunwomaa sunsum a boa maa yɛsonle kpalɛ a. Kɛzi? Keleseɛne ɛlɔlɛ mɔɔ ka yɛ maa yɛda tunwomaa sunsum ali la le Gyisɛse nɔhalɛ azonvolɛ nzonlɛyɛlɛ titile. (Dwɔn 13:34, 35) Akee dwenle nyilalɛ mɔɔ yɛlɛ ɔluakɛ yɛboka ewiade amuala mediemayɛlɛ mɔɔ bɛda tunwomaa sunsum ali la anwo nea!
3. Duzu a bahola azɛkye tunwomaa sunsum mɔɔ yɛlɛ la ɛ?
3 Noko, yɛlɛ kpɔvolɛ bie mɔɔ kulo kɛ dua nrɛlɛbɛ adenle zo sɛkye yɛ tunwomaa sunsum ne a. Yemɔ a le angomedi subane mɔɔ yɛda ye ali la. Suzu kɛzi Adam nee Yive yɛle angomedi la anwo nea. Yive nyianle adwenle kɛ ɔkulo kɛ ɔyɛ kɛ Nyamenle. Ɔ hu noko hulole kɛ ɔbazɔ ɔ ye anye yeadɛla Gyihova na ɔlua zo ɔyɛle angomedi. (Mɔl. 3:5, 6) Ɔvi mekɛ mɔɔ Abɔnsam hwenle Adam nee Yive vile nɔhalɛ ɛzonlenlɛ nwo la, ɔlɛbɔ mɔdenle kɛ ɔmaa menli ayɛ angomedi. Yɛnwu ɛhye wɔ sɔnea mɔɔ ɔvale ɔrale Gyisɛse anwo zo la anu. (Mat. 4:1-9) Seetan ɛhola ɛbɛlabɛla menli dɔɔnwo wɔ yɛ mekɛ ye anu yemaa bɛyɛ angomedi wɔ ndenle dɔɔnwo azo. Ɔwɔ kɛ yɛnea ɛhye boɛ kpalɛ ɔluakɛ angomedi subane ɛhye mɔɔ ɛbu la bahola anyia yɛ nwo zo tumi.—Ɛfɛ. 2:2.
4. (a) Asoo yɛbahola yɛaye yɛ angomedi subane yɛavi ɛkɛ ne kɛkala ɔ? Kilehile nu. (b) Kpuyia boni mɔ a yɛbazuzu nwo a?
4 Yɛbahola yɛava angomedi yɛado kɛzi bulalɛ dɔ nrɛnlana la anwo. Debie mɔɔ le kɛ nyevile nu anwoma la kola maa bulalɛ dɔ nrɛnlana. Mɔɔ ɛnle kpalɛ la a le kɛ yɛbabu yɛ nye yeagua nrɛnlana ne azo yeamaa deɛ ne abubu anzɛɛ azɛkye bɔkɔɔ. Zɔhane ala a yɛnrɛhola yɛnrɛye yɛ sinlidɔlɛ nee yɛ angomedi subane yɛnrɛvi ɛkɛ ne kɛkala a, noko ɔwɔ kɛ yɛmaa yɛ nye da ɛkɛ na yɛko yɛtia subane ɛhye mɔ dahuu. (1 Kɔl. 9:26, 27) Kɛ ɔkɛyɛ na yɛanwu angomedi subane mɔɔ wɔ yɛ nwo la ɛ? Na kɛzi yɛbamaa yɛ anwofamaa subane ne ayɛ kpole ɛ?
5. (a) Kɛzi Baebolo ne le kɛ neanleɛ ɛ? (Nea mɔlebɛbo nvoninli ne.) (b) Saa yɛkulo kɛ yɛnwu ye saa yɛle angomedi a, duzu a ɔwɔ kɛ yɛkoati a?
5 Kɛmɔ yɛkola yɛfa neanleɛ yɛnea kɛzi yɛ sonlabaka ne de la, zɔhane ala a yɛkola yɛdua Baebolo ne azo yɛneɛnlea yɛ nwo nu na yɛyɛ nzenzaleɛ mɔɔ fɛta la a. (Bɛgenga Gyemise 1:22-25.) Noko, kyesɛ yɛfa neanleɛ yɛdi gyima kpalɛ na yɛanwu kɛzi yɛ sonlabaka ne de la. Kɛ neazo la, saa yɛannea yɛ nwo kpalɛ wɔ neanleɛ ne anu a, yɛnrɛnwu nvonleɛ ngyikyi mɔɔ anwo hyia la. Anzɛɛ, saa yɛannea neanleɛ ne anu fɔɔnwo a, awie gyɛne a yɛbanwu ye wɔ nu a. Zɔhane ala a saa Baebolo ne bamaa yɛanwu ye saa yɛle angomedi a, ɛnee ɔnle kɛ yɛkenga ye mgbane ala, anzɛɛ yɛfa yɛkpondɛ awie mɔ nvonleɛ a.
6. Kɛzi ‘yɛsɔ’ fanwodi mɛla ne anu dwaa ɛ?
6 Kɛ neazo la, bie a yɛbagenga Nyamenle Edwɛkɛ ne dahuu, noko yɛnrɛnwu angomedi subane mɔɔ wɔ yɛ nu la. Kɛzi ɔkola ɔba ye zɔ ɛ? Suzu ɛhye anwo: Wɔ Gyemise neanleɛ nwo neazo ne anu, tɛ kɛ asɛɛ nrenya ne annea neanleɛ ne anu kpalɛ ɔ. Gyemise hɛlɛle kɛ sonla ne ‘nea ɔ nyunlu wie.’ Gyemise vale Giliki edwɛkɛkpɔkɛ mɔɔ kile debie mɔɔ bɛnea ye kpalɛ anzɛɛ bɛsuzu nwo kpalɛ la a lile gyima wɔ ɛke a. Yemɔti, duzu a ɛnee le nrenya ne ngyegyelɛ a? Gyemise doale zo kɛ: “Na ɔkɔ a ɛkɛ ne ala ɔ rɛle fi ɔdaye ye sonla holɛ mɔɔ ɔzɔho ye la.” Nrenya ne vile neanleɛ ne anwo, yeanyɛ mɔɔ ɔnwunle ye la anwo ɛhwee. Noko, awie mɔɔ fa edwɛkɛ ne bɔ ye ɛbɛla la “neɛnlea fanwodi mɛla ne mɔɔ di munli la anu” na “ɔsɔ nu dwaa.” Kɛ anrɛɛ ɔbabu ɔ nye yeagua Nyamenle Edwɛkɛ ne anu mɛla ne mɔɔ ɔdi munli azo la, ɔsɔ nu dwaa, ɔfa ngilehilelɛ ne ɔdi gyima. Gyisɛse hanle edwɛkɛ ko ne ala kɛ: “Saa bɛkɔ zolɛ bɛdi me ngilehilelɛ zo a, ɛnee bɛle me ɛdoavolɛma amgba.”—Dwɔn 8:31.
7. Kɛzi yɛbahola yɛalua Baebolo ne azo yɛanleɛnlea yɛ nwo nu saa angomedi subane bie wɔ yɛ nu a?
7 Ɛhye ati, saa ɛbahola wɔali angomedi zo a, ɔwɔ kɛ ɛdumua ɛkenga Nyamenle Edwɛkɛ ne boɛ. Yemɔ bamaa wɔanwu ɛleka mɔɔ ɔwɔ kɛ ɛyɛ nzenzaleɛ la. Noko tɛ yemɔ ala ɛne. Ɔwɔ kɛ ɛyɛ neɛnleanu ɛkɔ moa. Mekɛ mɔɔ Baebolo nu edwɛkɛ bie wɔ wɔ adwenle nu la, biza ɛ nwo kpuyia ɛhye mɔ: ‘Kɛzi anrɛɛ mebayɛ me nyɛleɛ wɔ tɛnlabelɛ ɛhye anu ɛ? Asoo anrɛɛ mebayɛ mɔɔ tenrɛ la?’ Mɔɔ tɛla biala la, mekɛ mɔɔ wɔdwenledwenle mɔɔ wɔgenga la anwo wɔwie la, bɔ mɔdenle fa di gyima. (Mat. 7:24, 25) Saa yɛsuzu mɔɔ Belemgbunli Sɔɔlo nee ɛzoanvolɛ Pita yɛle la anwo a, ɔbamaa yɛala tunwomaa sunsum ali.
8. Subane boni a Sɔɔlo vale bɔle ye belemgbunlililɛ ne abo a, na kɛzi ɔlale ɛhye ali ɛ?
8 Yizilayɛ Belemgbunli Sɔɔlo neazo ne le kɔkɔbɔlɛ maa yɛ wɔ kɛzi angomedi bahola azɛkye yɛ tunwomaa sunsum ne la anwo. Sɔɔlo bɔle ye belemgbunlililɛ ne abo la ɛnee ɔbɛlɛ ɔ nwo aze. (1 Sam. 9:21) Anrɛɛ ɔkola ɔtwe Yizilayɛma mɔɔ dendɛle tiale ye tumililɛ ne la anzo ɔluakɛ Nyamenle a vale ye ziele ɛkɛ a, noko yeanyɛ ye zɔ. (1 Sam. 10:27) Belemgbunli Sɔɔlo liele Nyamenle sunsum ne adehilelɛ dole nu ɔlile Yizilayɛma ati ɔmanle bɛhonle bɛtiale Amɔnoma. Ɛhye anzi, ɔbɛlɛle ɔ nwo aze ɔvale konimlilɛ ne anwo nganvolɛ ɔmanle Gyihova.—1 Sam. 11:6, 11-13.
9. Kɛ ɔyɛle mɔɔ Sɔɔlo ranyianle angomedi adwenle ɛ?
9 Nzinlii, Sɔɔlo manle anwomemaazo nee angomedi adwenle lɔle ye kɛ nrɛnlana. Ɔlile Amalɛkema anwo zo konim la, ɔvale ye ɛhulolɛdeɛ ɔlumuale tieyɛ mɔɔ ɔwɔ kɛ ɔyɛ ɔmaa Gyihova la anyunlu. Anyebolo manle Sɔɔlo vale ninyɛne mɔɔ Nyamenle hanle kɛ bɛzɛkye bɛ la bie. Eza Sɔɔlo memanle ɔ nwo zo zile ngakyedeɛ manle ɔ nwo. (1 Sam. 15:3, 9, 12) Mɔɔ ngapezonli Samoɛle zele ye kɛ Gyihova anye ɛnlie mɔɔ yeyɛ anwo la, Sɔɔlo bɔle mɔdenle kɛ ɔbua ɔ nwo benle kɛ yeli Nyamenle mɛla ne bie azo na ɔvale ye nvonleɛ ne anwo ɛzonle ɔzoale awie mɔ. (1 Sam. 15:16-21) Bieko, anwomemaazo maanle Sɔɔlo kpondɛle menli nyunlu anyunlunyia dɛlale Nyamenle anyunlu ɛlolɛ. (1 Sam. 15:30) Kɛzi Sɔɔlo anwo edwɛkɛ ne mɔɔ yɛbava ye kɛ neanleɛ la bamaa yɛahoati angomedi subane ɛ?
10, 11. (a) Duzu a Sɔɔlo nyɛleɛ ne maa yɛnwu ye wɔ angomedi subane nwo a? (b) Kɛ ɔkɛyɛ na yɛanyɛ Sɔɔlo nyɛleɛ ɛtane ne bie ɛ?
10 Mɔɔ lumua, Sɔɔlo nyɛleɛ ne maa yɛnwu kɛ ɔnle kɛ yɛbu yɛ nye yɛgua ninyɛne zo yɛsuzu kɛ kɛmɔ mekɛ bie ɛnee yɛnle angomedi la ati, zɔhane ala a yɛbayɛ ye dahuu a. (1 Tem. 4:10) Kakye kɛ ɛnee Sɔɔlo bɔ mɔdenle na ɔnyianle Nyamenle anyunlu ɛlolɛ mekɛ bie, noko yeangola yeanli angomedi subane mɔɔ ɔnyianle la azo. Awieleɛ bɔkɔɔ ne, Gyihova kpole Sɔɔlo ɔlua ye anzosesebɛ ti.
11 Mɔɔ tɔ zo nwiɔ, ɔnle kɛ yɛfa yɛ adwenle yɛsie ɛbɛla kpalɛ mɔɔ yɛlɛbɔ la ala azo, yɛbu yɛ nye yɛgua ninyɛne mɔɔ ɔwɔ kɛ yɛyɛ nzenzaleɛ wɔ nu la azo. Ɛhye bayɛ kɛ yɛlɛfa neanleɛ yɛanlea tɛladeɛ fofolɛ mɔɔ yɛwula noko yɛnnwu kɛ evinli wɔ yɛ nyunlu la. Saa bɔbɔ yɛnrɛyɛ kɛ Sɔɔlo mɔɔ bule ɔ nwo somaa la a, ɔwɔ kɛ yɛbɔ mɔdenle yɛkoati subane biala mɔɔ ɔbamaa yɛayɛ ye ɛtane ne bie la. Saa bɛtu yɛ folɛ a, ɔnle kɛ yɛfa edwɛkɛ yɛye yɛ nloa, yɛbu ngyegyelɛ ne debie ekyi, anzɛɛ yɛfa ɛzonle ne yɛsoa awie mɔ. Kɛ anrɛɛ yɛbayɛ kɛ Sɔɔlo la, ɔle kpalɛ kɛ yɛbadie folɛdulɛ.—Bɛgenga Edwɛndolɛ 141:5.
12. Saa yɛyɛ ɛtane kpole bie a, kɛzi tunwomaa sunsum bahola aboa yɛ ɛ?
12 Na saa yɛyɛ ɛtane kpole bie ɛ? Ɛnee Sɔɔlo ɛngulo kɛ ye duma kɛzɛkye, na ɛhye ammaa yeanwie ye boɛ wɔ sunsum nu. Noko, tunwomaa sunsum bamaa yɛali nyianezelɛ zo na yɛakpondɛ moalɛ mɔɔ fɛta. (Mrɛ. 28:13; Gye. 5:14-16) Kɛ neazo la, adiema ko bɔle ɔ bo veale nleanle nlanwonvoninli wɔ mekɛ mɔɔ ɛnee yenyia ɛvolɛ 12 la, na ɔyɛle ɛhye ɛvolɛ bulu nee ɔ nzi. Ɔka kɛ: “Ɛnee ɔnla aze kɛ mebaha meahile me ye nee mgbanyima ne mɔ. Noko kɛkala mɔɔ meha la, ɔle kɛ asɛɛ bɛzokoɛ me adesoa ɛlomboɛ bie la. Mɔɔ bɛliele me sonvolɛ la, me gɔnwo mɔ bie lile nyane na bɛdele nganeɛ kɛ memaa bɛ sa ɛzi aze. Noko, meze kɛ kɛkala Gyihova die me ɛzonlenlɛ to nu tɛla mekɛ mɔɔ ɛnee menea nlanwonvoninli la, na mɔɔ ɔkpondɛ kɛ yɛyɛ la a nwolɛ hyia kpalɛ a.”
13, 14. Kɛzi Pita lale angomedi subane ali ɛ?
13 Ɛzoanvolɛ Pita lale tunwomaa sunsum ali wɔ mekɛ mɔɔ ɛnee Gyisɛse ɛlɛtete ye la. (Luku 5:3-11) Noko, ɛnee ɔwɔ kɛ ɔko ɛsesebɛ ɔdi angomedi zo konim. Kɛ neazo la, mɔɔ ɛzoanvolɛ Gyemise nee Dwɔn kpondɛle dibilɛ kpole vile Gyisɛse ɛkɛ wɔ Nyamenle Belemgbunlililɛ ne anu la, ɔvale ɛya. Bie a Pita dwenlenle kɛ ɔdaye a ɔwɔ kɛ ɔnyia zɔhane dibilɛ ne a, ɔluakɛ ɛnee Gyisɛse ɛha kɛ Pita bali gyima titile bie. (Mat. 16:18, 19) Gyisɛse bɔle Gyemise, Dwɔn, Pita, nee ɛzoanvolɛma mɔɔ ɛha la kɔkɔ wɔ angomedi adenle mɔɔ bɛdua zo bɛdi bɛ mediema “nwo zo tumi la” anwo.—Maake 10:35-45.
14 Mɔɔ Gyisɛse bɔle mɔdenle kɛ ɔtenrɛ Pita nzuzulɛ bɔbɔ la, ɔliele mekɛ na Pita ahola azenza kɛzi ɔnwu ɔ nwo la. Mɔɔ Gyisɛse zele ye ɛdoavolɛma ne kɛ bɛbakpo ye mekɛ ekyi bie anu la, Pita memanle ɔ nwo zo wɔ ɔ gɔnwo mɔ anyunlu ɛkɛ ne kɛ ɔ ngome ala a ɔbali nɔhalɛ a. (Mat. 26:31-33) Noko, ɛnee ɔ nwo mɔɔ ɔdie ɔdi la ɛngyi kpɔkɛ zo, ɔluakɛ wɔ zɔhane nɔsolɛ ne yeangola yeanla tunwomaa sunsum ali. Mɔdenle mɔɔ Pita bɔle kɛ ɔbɔ ɔ nwo bane la manle ɔyele Gyisɛse ɔmanle fane nsa.—Mat. 26:69-75.
15. Duzu ati a Pita neazo ne maa anwosesebɛ ɛ?
15 Ɔnva nwo ye bɛtɛɛyɛlɛ nee ye sinlidɔlɛ ne, Pita yɛle neazo kpalɛ. Ɔlua ye mɔdenlebɔlɛ nee Nyamenle sunsum ne moalɛ zo, Pita holale homole ɔ nwo zo na ɔlale tunwomaa sunsum ali. (Gal. 5:22, 23) Ɔholale ɔgyinlanle sɔnea mɔɔ anu yɛ se tɛla alumua ɛdeɛ ne mɔɔ dole ye aze la anloa. Mɔɔ ɔyɛle ye wɔ mekɛ mɔɔ Pɔɔlo hwile ɔ nyunlu wɔ bagua nu la maa yɛnwu kɛ ɔbɛlɛ ɔ nwo aze. (Gal. 2:11-14) Mekɛ mɔɔ bɛhwile Pita anyunlu la, yeanva ɛya yeanzie ye nu, yeande nganeɛ kɛ Pɔɔlo ɛgua ɔ nyunlu aze. Pita hɔle zo lale ɛlɔlɛ ali hilele Pɔɔlo. (2 Pita 3:15) Ye neazo ne bahola aboa yɛ yeamaa yɛala tunwomaa sunsum ali.
16. Kɛzi ɛbahola wɔala tunwomaa sunsum ali wɔ tɛnlabelɛ mɔɔ anu yɛ se la anu ɛ?
16 Suzu mɔɔ ɛkɔ tɛnlabelɛ mɔɔ anu yɛ se la anu a ɛyɛ la anwo. Mɔɔ bɛguale Pita nee ɛzoanvolɛ ne mɔ efiade bɛbole bɛ ɔlua bɛ edwɛkɛhanlɛ ne ati la, bɛlile fɛlɛko “kɛ bɛdabɛ bɔbɔ Nyamenle ɛbu bɛ bie, na ɔlua Gyisɛse duma ne ati bɛnwu amaneɛ [la].” (Gyi. 5:41) Ɛdawɔ noko ɛbahola wɔabu kpɔdekpɔdeyɛlɛ kɛ adenle mɔɔ bɛdua zo bɛsukoa Pita na bɛfa Gyisɛse agyakɛ bɛda tunwomaa sunsum ali. (Bɛgenga 1 Pita 2:20, 21.) Saa mgbanyima ne mɔ tea wɔ a, subane ɛhye bahola amaa wɔalie wɔado nu. Fa Pita agyakɛ, mmafa ɛya.—Nolo. 7:9.
17, 18. (a) Kpuyia boni a ɔwɔ kɛ yɛbiza yɛ nwo wɔ yɛ sunsum nu bodane ne mɔ anwo a? (b) Saa yɛnwu kɛ angomedi subane ɛlɛda ali wɔ yɛ nu a, duzu a yɛbayɛ a?
17 Mɔɔ fane sunsum nu bodane nwo la, Pita neazo ne eza bahola aboa wɔ. Ɛbahola wɔalua tunwomaa sunsum zo wɔadwu wɔ bodane ne anwo. Noko, nea boɛ na wɔanyɛ ɛhye kɛ ɛfa wɔakpondɛ duma. Yemɔti, biza ɛ nwo kɛ, ‘Kɛmɔ Gyemise nee Dwɔn bizale nwolɛ adenle vile Gyisɛse ɛkɛ la, asoo duma ɛlielɛ anzɛɛ tumi mɔɔ mekpondɛ la ati a mekulo kɛ meyɛ dɔɔnwo wɔ Gyihova ɛzonlenlɛ nu ɔ?’
18 Saa ɛnwu kɛ angomedi subane wɔ wɔ nu a, sɛlɛ Gyihova maa ɔdenrɛ wɔ nzuzulɛ nee wɔ nganeɛdelɛ; na bɔ mɔdenle kɛ ɛbawula ye anyunlunyia tɛla kɛ ɛbawula ɛ nwo anyunlunyia. (Edw. 86:11) Ɛbahola wɔayɛ ninyɛne mɔɔ ɔnrɛmaa menli adwenle ɛnrɛra ɛ nwo zo la noko. Kɛ neazo la, ɛbahola wɔazo sunsum ne ma ne foa bie mɔ mɔɔ ɛmbɔ nwolɛ mɔdenle la. Anzɛɛ saa ɛbɔ mɔdenle ɛsiezie ɛ nwo ɛmaa debiezukoalɛ noko ɛ nye ɛnlie Belemgbunlililɛ Asalo ɛziezielɛ nwo a, ɛbahola wɔava wɔayɛ wɔ bodane kɛ ɛbali folɛdulɛ mɔɔ wɔ Wulomuma 12:16 la azo.—Bɛgenga.
19. Duzu a yɛbahola yɛayɛ na yɛ sa nu ando wɔ mɔɔ yɛkɛnwu ye wɔ Nyamenle Edwɛkɛ ne mɔɔ ɔle kɛ neanleɛ la anu a?
19 Saa yɛnea yɛ nwo wɔ Nyamenle Edwɛkɛ ne mɔɔ le kɛ neanleɛ la anu, na yɛnwu sinlidɔlɛ le kɛ angomedi wɔ yɛ nu a bie a yɛ sa nu bɛado. Saa ɛhye bie to wɔ a, dwenledwenle nrenya ne mɔɔ ɔvale edwɛkɛ ne ɔlile gyima wɔ Gyemise ndonwo ne anu la neazo ne anwo. Gyemise anzi kɛzi nrenya ne lile ye ngyegyelɛ ne azo ndɛndɛ anzɛɛ ɔyele ɔvile ɛkɛ ne bɔkɔɔ la azo; emomu, Gyemise hanle kɛ nrenya ne ‘sɔ mɛla ne mɔɔ di munli la anu dwaa ɔfa ɔbɔ ye ɛbɛla.’ (Gye. 1:25) Ɔhakyele mɔɔ ɔnwunle ye wɔ neanleɛ ne anu la na ɔyɛle nwolɛ debie. Yemɔti, nyia adwenle kpalɛ wɔ wɔ sinlidɔlɛ nwo. (Bɛgenga Nolobɔvo ne 7:20.) Kɔ zo neɛnlea mɛla ne mɔɔ di munli la anu, na bɔ mɔdenle da tunwomaa sunsum ali dahuu. Gyihova kulo kɛ ɔboa wɔ kɛmɔ yeboa ɛ mediema dɔɔnwo mɔɔ, ɔnva nwo kɛ bɛnli munli noko bɛkola bɛnyia Nyamenle anyunlu ɛlolɛ nee nyilalɛ la.
“Saa sonla tɛnla ngoane nu ali ɛvolɛ dɔɔnwo a, bɛmaa ɔlie ɔ nye wɔ ɔ muala anu.”—NOLO. 11:8.
1. Nyilalɛ boni mɔ a vi Gyihova ɛkɛ mɔɔ bɛmaa yɛ nye die a?
GYIHOVA kulo kɛ yɛ nye die, ye nyilalɛ dɔɔnwo ne mɔɔ ɔwola ɔgua yɛ nwo zo la maa yɛ nye die. Ngoane nu mɔɔ yɛde la boka nwo. Yemɔti, yɛkola yɛfa yɛ ɛbɛlabɔlɛ yɛkanvo Nyamenle, ɔluakɛ yehwe yɛ yera nɔhalɛ ɛzonlenlɛ nu. (Edw. 144:15; Dwɔn 6:44) Gyihova maa yɛnwu kɛ ɔkulo yɛ na ɔboa yɛ ɔmaa yɛsonle ye. (Gyɛ. 31:3; 2 Kɔl. 4:16) Yɛ nye die sunsum nu paladaese ne, ɛleka mɔɔ sunsum nu aleɛ ɛbu na mediema ɛlɔlɛ wɔ la anwo. Eza yɛlɛ anyelazo mɔɔ sonle bolɛ.
2. Duzu a kola gyegye Nyamenle nɔhalɛ azonvolɛ bie mɔ a?
2 Ɔnva nwo kɛ Nyamenle azonvolɛ mɔɔ bɛdi nɔhalɛ la lɛ ninyɛne mɔɔ maa bɛ nye die la, ɔyɛ a bɛnyia adwenle mɔɔ ɛndenrɛ la wɔ bɛ nwo. Bie a bɛte nganeɛ kɛ bɛdabɛ mumua ne anzɛɛ bɛ ɛzonlenlɛ ɛnzɔ Gyihova anye. Bɛdabɛ mɔɔ nganeɛdelɛ ɛtane ta gyegye bɛ la bahola anyia adwenle kɛ yɛ nye mɔɔ ɔbahola yealie wɔ “ɛvolɛ dɔɔnwo” anu la le nzuzulɛ mgbane. Ngyegyelɛ ala a bɛnwu ye wɔ ɛbɛlabɔlɛ nu a.—Nolo. 11:8.
3. Duzu a kola maa yɛte nganeɛ ɛtane a?
3 Bɛsanudolɛ, anwondolɛ, anzɛɛ mɔɔ mgbanyinliyɛlɛ ɛmmaa bɛngola ye yɛ la kola maa mediema bie mɔ nyia adwenle mɔɔ ɛndenrɛ. (Edw. 71:9; Mrɛ. 13:12; Nolo. 7:7) Ɔwɔ kɛ Keleseɛnema nwu kɛ ahonle ne le mɛlɛbɛla na ɔkola ɔbua yɛ fɔlɛ wɔ mekɛ mɔɔ Nyamenle die yɛ to nu bɔbɔ la. (Gyɛ. 17:9; 1 Dwɔn 3:20) Abɔnsam to Nyamenle azonvolɛ ɛzonle mɔɔ ɛnle nɔhalɛ. Yɛɛ bɛdabɛ mɔɔ bɛlɛ Seetan adwenle la bɔ mɔdenle kɛ bɛfa Ɛlaefaze mɔɔ ɛnlɛ diedi la edwɛkɛ—Nyamenle ɛmbu yɛ bie—bɛazɛkye yɛ adwenle. Ɛnee ɛhye le adalɛ wɔ Dwobu mekɛ zo, na zɔhane ala a ɔde ye ɛnɛ a.—Dwobu 4:18, 19.
4. Duzu a yɛbazuzu nwo wɔ edwɛkɛ ɛhye anu a?
4 Gyihova ɛmaa yɛnwu ye wɔ Ngɛlɛlera ne anu kɛ ɔ nee menli mɔɔ ‘lua ewule bɔnza nu bɔbɔ’ la lua. (Edw. 23:4) Ɔdua ye Edwɛkɛ ne azo ɔ nee yɛ dua. Baebolo ne le ‘Nyamenle tumi mɔɔ yɛfa yɛsɛkye kpolerazulɛ mgbane mgbane,’ bie a le adwenle mɔɔ ɛdenrɛ nee adalɛ edwɛkɛ. (2 Kɔl. 10:4, 5) Akee bɛmaa yɛzuzu kɛzi Baebolo ne bahola aboa yeamaa yɛanyia adwenle kpalɛ la anwo. Ɛbanyia nvasoɛ wɔavi nu na wɔanwu ndenle mɔɔ ɛbalua zo wɔaboa awie mɔ la.
5. Neɛnleanu boni a baboa yɛ yeamaa yɛanyia adwenle kpalɛ a?
5 Ɛzoanvolɛ Pɔɔlo diedianle ninyɛne bie mɔ mɔɔ baboa yɛ amaa yɛanyia adwenle kpalɛ la. Ɔdule Kɔlente asafo ne folɛ kɛ: “Bɛnleɛnlea bɛ ahonle nu, na bɛnlea kɛ bɛtɛdɛ bɛ diedi ne anu.” (2 Kɔl. 13:5) “Diedi ne” a le Keleseɛne ngilehilelɛ ne mɔɔ ɔwɔ Baebolo ne anu la. Saa yɛ ɛdendɛlɛ yɛɛ yɛ nyɛleɛ nee ngilehilelɛ ɛhye mɔ yia a, ɛnee ɔkile kɛ yɛwɔ “diedi ne” anu. Eza ɔwɔ kɛ yɛfa yɛ ɛbɛlabɔlɛ yɛtoto Keleseɛne ngilehilelɛ ne kɔsɔɔti anwo. Yɛnrɛhola yɛnrɛli bie azo yɛnrɛgyakyi bie.—Gye. 2:10, 11.
6. Kɛmɔti a ɔwɔ kɛ yɛneɛnlea yɛ nwo nu ‘saa yɛtɛdɛ diedi ne anu ɛ’? (Nea mɔlebɛbo nvoninli ne.)
6 Wɔannea a ɛnrɛyɛ neɛnleanu ɛhye ɔluakɛ ɛte nganeɛ kɛ ɛnyɛ ninyɛne mɔɔ bɛha nwolɛ edwɛkɛ la. Noko akee, adwenle mɔɔ Gyihova lɛ ye yɛ nwo nee ye nzuzulɛ nwo hyia tɛla yɛ ɛdeɛ ne. (Aye. 55:8, 9) Ɔneɛnlea ye azonvolɛ nu, tɛ kɛ ɔbua bɛ fɔlɛ ɔ, emomu, ɔkpondɛ subane kpalɛ mɔɔ wɔ bɛ nwo la na yeaboa bɛ. Saa ɛdua Baebolo ne azo ɛneɛnlea ɛ nwo nu kɛ ‘ɛtɛdɛ diedi ne anu a,’ ɛbanwu ɛ nwo kɛmɔ Nyamenle nwu wɔ la. Ɛhye bamaa wɔaye adwenle mɔɔ ɛlɛ kɛ Nyamenle ɛmbu wɔ la wɔavi ɛkɛ na wɔava arɛlekyekyelɛ ɛhye mɔɔ Baebolo ne fa maa la wɔazie ɔ bo zo: Ɛsonle bolɛ wɔ Gyihova anye zo. Ɔbayɛ kɛ wɔbuke nvɛnzɛlɛ wɔmaa wienyi ɛra sua mɔɔ awozinli wɔ nu anu la.
7. Kɛzi nɔhavoma neazo mɔɔ wɔ Baebolo ne anu la bahola aboa yɛ ɛ?
7 Adenle kpalɛ ko mɔɔ yɛdua zo yɛneɛnlea yɛ nwo nu la a le kɛ yɛbadwenledwenle neazo mɔɔ nɔhavoma mɔɔ Baebolo ne ka bɛ nwo edwɛkɛ yɛle la anwo. Fa bɛ tɛnlabelɛ anzɛɛ nganeɛdelɛ to wɔ ɛdeɛ ne anwo na nea mɔɔ anrɛɛ ɛbayɛ la. Maa yɛzuzu neazo nsa mɔɔ kilehile kɛzi yɛbava Baebolo ne yɛanleɛnlea yɛ nwo nu saa ‘yɛtɛdɛ diedi ne anu’ na yɛlɛ adwenle kpalɛ la anwo.
8, 9. (a) Tɛnlabelɛ boni a ɛnee kunlavolɛ ehyianli ne wɔ nu a? (b) Nganeɛ ɛtane boni a ɔbayɛ kɛ ɔdele a?
8 Wɔ Gyɛlusalɛm ɛzonlenlɛ sua ne anu, Gyisɛse nleanle kunlavolɛ raalɛ ehyianli bie koonwu. Ye neazo ne bamaa yɛanyia adwenle kpalɛ ɔnva nwo kɛ yɛtɔ sinli wɔ ninyɛne bie anu la. (Bɛgenga Luku 21:1-4.) Suzu kunlavolɛ raalɛ ne tɛnlabelɛ ne anwo: Ɛnee ɔwɔ kɛ ɔgyinla nyane mɔɔ ɔ hu ewule ne ɛlɛmaa yɛali nee ɛzonlenlɛ nu mgbanyima mɔɔ “bɛbɛlɛbɛla ahunlanvolɛ mraalɛ bɛbɔ bɛ awuke ne mɔ” la nyɛleɛ nloa. (Luku 20:47) Ɔle ehyianli raalɛ mɔɔ mitini 15 anwo ahatualɛ mɔɔ bɛfa bɛmaa ɛkpanli la ala a ɔbahola yeava yeaye ndoboa wɔ ɛzonlenlɛ sua ne anu a.
9 Suzu kɛzi kunlavolɛ ɛhye bade nganeɛ wɔ mekɛ mɔɔ ɔwolole ɛzonlenlɛ sua ne anu mɔɔ ɔlɛ ɛkpɔsɛba nwiɔ ala la anwo nea. Saa ɔfa ɔto mɔɔ ɛnee ɔ hu de aze la ɔfa ɔye ndoboa la anwo a, asoo ɔbadwenle kɛ ezukoa ne le ekyii ɔ? Asoo ɔ ti bazi aze wɔ mekɛ mɔɔ ɔkɛnwu ezukoa dɔɔnwo ne mɔɔ menli mɔɔ li ɔ nyunlu ɛlɛfa aye ndoboa la, na yeadwenle kɛ ye ɛdeɛ ne ɛnza ɛhwee yɛ ɔ? Saa bɔbɔ ɔdele nganeɛ zɛhae a, ɔvale mɔɔ ɔlɛ la ɔboale nɔhalɛ ɛzonlenlɛ.
10. Kɛzi Gyisɛse hilele kɛ kunlavolɛ ne anwo hyia Nyamenle ɛ?
10 Gyisɛse hilele kɛ kunlavolɛ ne nee ye ndoboa ne sonle bolɛ wɔ Gyihova anye zo. Ɔhanle kɛ ‘kunlavolɛ raalɛ ehyianli ne ɛva mɔɔ le kpole la ɛgua gya ne anu ɛdɛla sukoavolɛma ne kɔsɔɔti.’ Ɛnee ye ndoboa ne boka menli mɔɔ ɛha la ɛdeɛ ne anwo, noko Gyisɛse hanvole ɔ ngomekye. Menli mɔɔ ɛnee nea ezukoa zo la ɛnrɛnwu kɛzi zɔhane ezukoa ekyii ne nee ahenle mɔɔ ɔvale ɔdole nu la sonle bolɛ maa Gyihova la. Noko, adwenle mɔɔ Nyamenle lɛ ye yɛ nwo la a hyia a, tɛ mɔɔ menli lɛ ye yɛ nwo anzɛɛ kɛzi kunlavolɛ ne bule ɔ nwo bɔbɔ la ɔ. Ɛbahola wɔava edwɛkɛ ɛhye wɔanleɛnlea ɛ nwo nu saa ɛtɛdɛ diedi ne anu ɔ?
11. Duzu a ɛbahola wɔazukoa wɔavi kunlavolɛ raalɛ ne edwɛkɛ ne anu a?
11 Wɔ tɛnlabelɛ ne a bahile mɔɔ ɛbahola wɔava wɔamaa Gyihova a. Ɔlua kpanyinliyɛlɛ anzɛɛ anwodolɛ ti, mekɛ mɔɔ bie mɔ fa bɔ edwɛkpa ne nolo la le ekyii bie. Asoo ɔle kpalɛ kɛ bɛkɛmaa mɔɔ bɛkɛyɛ ye wɔ ɛzonlenlɛ gyima ne anu la kɛgyegye bɛ? Saa bɔbɔ ɛnlɛ ngyegyelɛ dɔɔnwo a, bie a ɛbade nganeɛ kɛ wɔ afoa nu ɛdeɛ ekyi bie a wɔ dɔnehwele mɔɔ Nyamenle menli fa yɛ gyima ɛvolɛ biala wɔ ye ɛzonlenlɛ nu la anu a. Noko akee, yɛnwu ye wɔ kunlavolɛ raalɛ ne edwɛkɛ ne anu kɛ Gyihova nwu yɛ mɔdenle biala na ɔ nye die nwo, titile saa yɛyɛ zɔ wɔ ngyegyelɛ mekɛ nu a. Dwenle mɔɔ ɛyɛle ye Gyihova ɛzonlenlɛ nu wɔ ɛkenle ɛvolɛ ne anu la anwo nea. Asoo ɛnee ɔwɔ kɛ ɛfa debie titile bie ɛbɔ afɔle kolaa na wɔahola wɔava dɔnehwele ko bie wɔayɛ ye gyima ne ɔ? Saa ɔle zɔ a, ɛbahola wɔanyia anwodozo kɛ ɔ nye sɔ mɔɔ ɛyɛle ye wɔ dɔnehwele zɔhane anu la. Saa ɛyɛ mɔɔ ɛbahola biala la wɔ Gyihova ɛzonlenlɛ nu kɛmɔ kunlavolɛ raalɛ ehyianli ne yɛle la a, ɛnee ɔwɔ kɛ ɛnyia anwodozo kɛ ɛwɔ “diedi ne” anu.
12-14. (a) Kɛzi nganeɛdelɛ ɛtane gyegyele Yilaegya ɛ? (b) Duzu ati a Yilaegya dele nganeɛ zɔhane ɛ?
12 Ngapezonli Yilaegya lile nɔhalɛ manle Gyihova na ɛnee ɔlɛ diedi kpole. Noko akee, mekɛ bie dwule la ye adwenle zɛkyele bɔkɔɔ na ɔzele Gyihova kɛ ɔhu ye, ɔhanle kɛ: “O [Gyihova], akee yeyɛ boɛ. Maa menwu.” (1 Arl. 19:4) Wɔannea a bɛdabɛ mɔɔ bɛtɛyiale tɛnlabelɛ zɛhae bie ɛlɛ la bɛaha kɛ Yilaegya nzɛlɛlɛ ne le “mgbolehanlɛ.” (Dwobu 6:3) Noko, ɛnee ye nganeɛdelɛ ne fɛta. Yɛ ye nzonlɛ kɛ, kɛ anrɛɛ Gyihova badea Yilaegya kɛ ɔkpondɛ kɛ ɔwu la, ɔboale ye.
13 Duzu a manle Yilaegya dele nganeɛ zɔhane a? Ɔtɛkyɛle biala yɛɛ Yilaegya lile Beeyale azonvolɛ ne mɔ anwo zo konim vale hilele kɛ Gyihova a le nɔhalɛ Nyamenle ne a, na ɔlua zo bɛhunle Beeyale ngapezoma 450. (1 Arl. 18:37-40) Ɛnee Yilaegya anye la kɛ Nyamenle menli ne bɛazia ara nɔhalɛ ɛzonlenlɛ nu, noko yeamba ye zɔ. Belemgbunli raalɛ Gyɛzɛbɛle dole Yilaegya nrɛlaleɛ kɛ ɔlɛyɛ ye ɛhunlɛ nwo ngyehyɛleɛ. Yilaegya ahonle dule na ɔnriandile ɔhɔveale fienemgbole bie mɔɔ anu yɛ ɛzulolɛ mɔɔ zua Dwuda la anu.—1 Arl. 19:2-4.
14 Yilaegya nee ye adwenle honle, na ɔzuzule kɛ ye ngapezo gyima ne ɛyɛ mgbane. Ɔzele Gyihova kɛ: “Menle kpalɛ mendɛla egya mɔ.” Ɛnee ɔte nganeɛ kɛ ye sonla mgbane le kɛ ɔ nlenya mɔ mɔɔ bɛwu la ndɛtɛlɛ nee bɛ mbowule. Ɔgyinlanle ye ngyinlazo zo ɔnleɛnleanle ye nu na ɔdele nganeɛ kɛ ɔle sonla mgbane mɔɔ ɔ nwo ɛnlɛ nvasoɛ ɛmmaa Gyihova anzɛɛ awie biala a.
15. Kɛzi Nyamenle manle Yilaegya nwunle kɛ ɔ nwo hyia Ye ɛ?
15 Noko, ɛnee asolo kɛzi Tumivolɛ Bedevinli ne bu Yilaegya la. Ɛnee Yilaegya anwo hyia Nyamenle, na Gyihova manle ɔnwunle ye zɔ. Nyamenle zoanle anwumabɔvolɛ manle ɔhɔmanle Yilaegya anwosesebɛ. Gyihova manle Yilaegya aleɛ nee nzule mɔɔ bamaa yeanyia anwosesebɛ yeadia kenle 40 yeahɔ Boka Hɔlɛbe nyiakɛ la. Bieko, Nyamenle vile ahunlunyele nu denrɛle nzuzulɛ mɔɔ ɛnee Yilaegya lɛ kɛ Yizilayɛnli biala ɛnli nɔhalɛ ɛmmaa Gyihova la. Nyamenle manle Yilaegya gyima fofolɛ, na ɔliele ɔdole nu. Yilaegya nyianle Gyihova moalɛ ne azo nvasoɛ na ɔnyianle anwosesebɛ fofolɛ ɔdoale ye ngapezo gyima ne azo.—1 Arl. 19:5-8, 15-19.
16. Ndenle mɔɔ Nyamenle ɛlua zo ɛboa wɔ la bie a le boni?
16 Yilaegya anwubielɛ ne bahola amaa wɔanleɛnlea ɛ nwo nu saa ɛwɔ diedi ne anu a, na wɔanyia adwenle kpalɛ. Mɔɔ lumua, dwenle ndenle mɔɔ Gyihova ɛva zo ɛboa wɔ la anwo. Ɔbahola yeara ye kɛ ye azonvolɛ ne mɔ ko, bie a asafo nu kpanyinli anzɛɛ Keleseɛnenli mɔɔ bɔ mɔdenle la boale wɔ wɔ mekɛ mɔɔ ɛhɔle ngyianlɛ nu la ɔ? (Gal. 6:2) Asoo Baebolo ne, yɛ mbuluku ne mɔ, nee debiezukoalɛ ɛmaa wɔnyia sunsum nu anwosesebɛ ɔ? Mekɛ bieko mɔɔ ɛbanyia anwosesebɛmanlɛ ɔlua ndenle ɛhye mɔ ko azo la, kakye moalɛ ne Ɛvileka ne na dua asɔneyɛlɛ zo yɛ Ye mo.—Edw. 121:1, 2.
17. Duzu a Gyihova anye die nwo wɔ ye azonvolɛ nwo a?
17 Mɔɔ tɔ zo nwiɔ, nwu kɛ adwenle ɛtane le mɛlɛbɛla. Kɛzi Nyamenle bu yɛ la a nwolɛ hyia a. (Bɛgenga Wulomuma 14:4.) Gyihova anye sɔ anwofamaa nee nɔhalɛlilɛ mɔɔ yɛfa yɛsonle ye la; tɛ mɔɔ yɛkola ye yɛ la ɔ. Bie a wɔ tɛnlabelɛ ne le kɛ Yilaegya la, wɔyɛ dɔɔnwo wɔmaa Gyihova tɛla mɔɔ ɛnwu ye la. Ɔbahola yeara ye kɛ wɔnyia mediema bie mɔ anwo zo tumi wɔ adenle kpalɛ zo, yɛɛ wɔboa menli mɔɔ wɔ azɛlɛsinli ne anu la bie mɔ wɔmaa bɛnwu nɔhalɛ ne.
18. Duzu a gyimalilɛ mɔɔ Gyihova ɛva ɛmaa wɔ la kile a?
18 Mɔɔ li awieleɛ la, bu gyimalilɛ biala mɔɔ ɔvi Gyihova ɛkɛ ne la kɛ daselɛ mɔɔ ɔkile kɛ ɔ nee wɔ lua a. (Gyɛ. 20:11) Bie a ɛ sa nu ɛdo ɔluakɛ wɔ ɛzonlenlɛ gyima ne ɛnzo ma anzɛɛ ɛngola ɛndwu wɔ bodane bie mɔ anwo kɛ Yilaegya la. Noko, wɔnyia nwolɛ adenle kpole mɔɔ awie bahola anyia la bie—edwɛkpa ne nolobɔlɛ yɛɛ Nyamenle duma la ɛ nwo zo. Kɔ zo di nɔhalɛ. Ɛyɛ zɔ a, Gyisɛse ɛrɛlɛ ne mɔ ko anu edwɛkɛ bavane ɛ nwo: “Bɛla na balie ɛ nye wɔ me nwo ɛke!”—Mat. 25:23.
19. Tɛnlabelɛ boni a Edwɛndolɛ 102 kɛlɛvolɛ ne hɔle nu a?
19 Ɛnee Edwɛndolɛ 102 kɛlɛvolɛ ne te nganeɛ kɛ ye anyelazo ɛwie. Ɛnee “debie ɛlɛgyegye ye,” ɔlɛnwu amaneɛ wɔ nwonane nee nganeɛdelɛ nu, ɔnlɛ anwosesebɛ ɔngyinla ye ngyegyelɛ nloa. (Edw. 102, ati zo edwɛkɛ ne) Yɛnwu ye wɔ mɔɔ ɔhanle la anu kɛ ɛnee nyanelilɛ, anwokoonwuyɛlɛ, nee ye nganeɛdelɛ ɛlɛgyegye ye kpalɛ. (Edw. 102:3, 4, 6, 11) Ɛnee ɔsuzu kɛ Gyihova kpondɛ avuandi ye ado ye lɔ.—Edw. 102:10.
20. Kɛzi asɔneyɛlɛ bahola aboa awie mɔɔ ɔlɛko yeatia nganeɛdelɛ ɛtane la ɛ?
20 Noko ɛnee edwɛndolɛnli ne bahola ava ye ɛbɛlabɔlɛ aye Gyihova ayɛlɛ. (Bɛgenga Edwɛndolɛ 102:19-21.) Yɛnwu ye wɔ Edwɛndolɛ 102 ne anu kɛ bɛdabɛ mɔɔ bɛwɔ diedi ne anu bɔbɔ la kola nwu amaneɛ na bɛ adwenle sɛkye. Edwɛndolɛnli ne dele nganeɛ kɛ, “anloma mɔɔ ɔ ngome ɔgyi sua ti zo,” mɔɔ ɔnlɛ awie ɛnkyekye ɔ rɛle la. (Edw. 102:7) Saa zɔhane a ɛte nganeɛ a, ɛnee ka wɔ ahonle nu edwɛkɛ kile Gyihova kɛ edwɛndolɛnli ne la. Awie mɔɔ wɔ ngyegyelɛ nu la nzɛlɛlɛ—wɔ nzɛlɛlɛ—bahola aboa wɔ yeamaa wɔaho wɔatia adwenle mɔɔ ɛndenrɛ la. Gyihova ɛbɔ ɛwɔkɛ kɛ “ɔbadie bɛdabɛ mɔɔ bɛnlɛ awie la nzɛlɛlɛ, na ɔnrɛkpo bɛ modolɛ nzɛlɛlɛ.”(Edw. 102:17) Fa ɛ nwo to ɛwɔkɛ zɔhane azo.
21. Kɛ ɔkɛyɛ na awie mɔɔ ɔlɛko yeatia nganeɛdelɛ ɛtane la anyia adwenle kpalɛ ɛ?
21 Edwɛndolɛ 102 ne eza kile kɛzi ɛbahola wɔanyia adwenle kpalɛ la. Edwɛndolɛnli ne holale yɛle ɛhye ɔlua ye adwenle mɔɔ ɔvale ɔziele ɔ nee Gyihova agɔnwolɛvalɛ ne azo la azo. (Edw. 102:12, 27) Ɔnyianle arɛlekyekyelɛ kɛ Gyihova wɔ ɛkɛ na ɔboa Ye menli wɔ bɛ sɔnea nu dahuu. Yemɔti, saa ɛngola ɛnyɛ mɔɔ ɛkulo kɛ ɛyɛ ye wɔ Nyamenle ɛzonlenlɛ nu ɔlua nganeɛdelɛ ɛtane ti a, yɛ nwolɛ asɔne. Tɛ ɛ nwo mɔɔ ɔbadɔ wɔ wɔ ngyegyelɛ nu la angome anwo a ɔwɔ kɛ ɛsɛlɛ a, emomu, ɔwɔ kɛ ɛsɛlɛ ɛmaa ‘menli bɔ Gyihova duma ne noko nolo.’—Edw. 102:20, 21.
22. Kɛ ɔkɛyɛ na yɛ nuhua ko biala azɔ Gyihova anye ɛ?
22 Nɔhalɛ, yɛbahola yɛava Baebolo ne yɛanleɛnlea yɛ nwo nu saa yɛwɔ diedi ne anu na yɛ nwo hyia Gyihova a. Nɔhalɛ nu, yɛnrɛhola yɛnrɛye nganeɛdelɛ ɛtane nee bɛsanudolɛ kɔsɔɔti yɛnrɛvi ɛkɛ wɔ ewiade ɛtane ɛhye anu. Noko akee, yɛ nuhua ko biala bahola azɔ Gyihova anye na yeanyia ngoanelielɛ ɔlua nɔhalɛlilɛ mɔɔ yɛbahɔ zo yɛava yɛazonle Gyihova la azo.—Mat. 24:13.
Selɛ bie mɔɔ wɔ Brazil la ka kɛ: “Adawubɔlɛ mɔɔ kɔ zo wɔ yɛ Abusua Ɛzonlenlɛ bo la yɛ anyelielɛ kpalɛ, yemɔti saa meammaa yɛamkpɔne a yɛkanwu ye la ɛnee aleɛ ɛdwo soo.” Selɛ ko noko mɔɔ wɔ Japan la se ɔ ra nrenya mɔɔ yenyia ɛvolɛ bulu la ɛnnwu ye kɛ mekɛ ɛhɔ na ɔkulo kɛ yɛtoa zo. Duzu ati ɔ? Selɛ ne ka kɛ, “Debiezukoalɛ ne maa ye anwosesebɛ, na ɛhye maa ɔ nye die.”
Nɔhalɛ, tɛ ngakula kɔsɔɔti a anye die abusua ɛzonlenlɛ nwo a, bie mɔ anye ɛnlie nwo fee. Duzu ati ɔ? Selɛ bie mɔɔ wɔ Togo la hilele nu kɛ, “Ɔnle kɛ Gyihova ɛzonlenlɛ fonle.” Saa ɔba ye zɔ a, ɔbahola yeara ye kɛ ɔvi kɛzi bɛyɛ abusua ɛzonlenlɛ ne la ɔ? Abusua dɔɔnwo ɛnwu kɛ abusua ɛzonlenlɛ kola maa “bɛ nye die” kɛmɔ Ayezaya hanle vanenle Ɛnwomenlelielɛ Kenle ne ɛzielɛ nwo la.—Aye. 58:13, 14.
Selɛma mɔɔ bɛle abusua tile la ze kɛ saa bɛ abusua ne anye balie abusua ɛzonlenlɛ nwo kpalɛ a, ɔnle kɛ ɔyɛ ahonlendulɛ. Ralf, mɔɔ ɔ mra mraalɛ nsa yɛɛ nrenya ko la ka kɛ, bɛ abusua ɛzonlenlɛ ne le kɛ asɛɛ bɛlɛbɔ adawu noko ɛnee bɛlɛsukoa debie; na awie biala fa ɔ nwo wula nu. Nɔhalɛ nu, ɔnla aze kɛ ɛbamaa awie biala anye alie na yeava ɔ nwo yeawula debiezukoalɛ ne anu. Ninli ko ka kɛ: “Ɔyɛ a mennyia anwosesebɛ mɔɔ mebava meamaa abusua ɛzonlenlɛ ne ayɛ anyelielɛ kɛmɔ mekpondɛ kɛ ɔyɛ la.” Ɛbahola wɔali tɛnlabelɛ ɛhye anwo gyima ɔ?
Selɛ bie mɔɔ lɛ ngakula nwiɔ wɔ Germany la ka kɛ, “ɔnle kɛ yɛyɛ ye kyengye.” Natalia, ninli bie mɔɔ lɛ ngakula nwiɔ la ka kɛ, “debie mɔɔ anwo hyia yɛ abusua ne kpalɛ la a le kɛ yɛbahakyihakyi debiezukoalɛ ne anu mekɛ biala.” Mbusua dɔɔnwo kyehyɛ bɛ abusua ɛzonlenlɛ ne anu. Cleiton, selɛ bie mɔɔ lɛ ngakula nwiɔ wɔ Brazil la kilehile nu kɛ: “Ɛhye maa debiezukoalɛ ne yɛ anyelielɛ na abusua ne anu amra amuala fa bɛ nwo wula nuhua.” Awovolɛ ne fa bɛ adwenle sie kakula ko biala ngyianlɛ zo kɛmɔ ye ɛvolɛ ne de, ɔlua mekɛ ne mɔɔ bɛkyehyɛ nu bɛmaa debiezukoalɛ ne la azo. Awovolɛ kola di abusua ne anu amra ko biala ngyianlɛ nwo gyima ɔlua ninyɛne ngakyile mɔɔ bɛkpa nee ndenle mɔɔ bɛdua zo bɛyɛ debiezukoalɛ ne la azo.
Nzenzaleɛ boni a abusua bie mɔ ɛyɛ ye wɔ bɛ abusua ɛzonlenlɛ ne anu a? Bie mɔ to edwɛne maa Gyihova fa bɔ bɛ abusua ɛzonlenlɛ ne abo. Juan mɔɔ ɔvi Mexico la ka kɛ: “Ɛhye maa yɛnyia adenle yɛsiezie yɛ adwenle yɛmaa debiezukoalɛ ne.” Ye abusua ne kpa edwɛne mɔɔ fane edwɛkɛtile mɔɔ bɛkpa kɛ bɛfa bɛayɛ debiezukoalɛ ne wɔ nɔsolɛ ne anu la.
Mbusua bie mɔ bɔ nu kenga Baebolo ne foa bie. Amaa bɛahakyihakyi nu la, abusua bie mɔ kyɛ menli mɔɔ bɛha bɛ nwo edwɛkɛ wɔ Baebolo ne foa ne anu la maa bɛ nwo. Selɛ bie mɔɔ wɔ Japan la ka kɛ, “mɔlebɛbo ne ɛnee ɔnyɛ ye fɛ kɛ ɔbagenga ye zɔhane adenle ne azo.” Noko, ɔ mra mrenya nwiɔ ne anye liele kɛ ɛnee bɛ awovolɛ ne bɛ bɔ nu yɛ la. Abusua bie mɔ bɔbɔ fa Baebolo ne anu edwɛkɛ ne yɛ yɛkile. Roger, selɛ bie mɔɔ lɛ ngakula nwiɔ mɔɔ ɔwɔ South Africa la ka kɛ, fane dɔɔnwo ne ala, ngakula “ta nwu Baebolo ne anu edwɛkɛ bie mɔɔ yɛdayɛ awovolɛ ne mɔ yɛannwu ye la.”
Adenle bieko mɔɔ yɛdua zo yɛkakyihakyi nu la a le kɛ yɛbabɔ nu yɛava yɛ sa yɛayɛ debie, mɔɔ bie a le kɛ yɛbayɛ debie mɔɔ zɔho Nowa ɛlɛne ne anzɛɛ Sɔlɔmɔn ɛzonlenlɛ sua ne la. Ɔwɔ kɛ yɛyɛ neɛnleanu dɔɔnwo amaa deɛ ne mɔɔ yɛbayɛ la ayɛ anyelielɛ. Yɛva kakula ko mɔɔ ɛnyia ɛvolɛ nnu mɔɔ nee ye awovolɛ nee ye nana a de Asia la kɛ neazo. Ɛnee bɛlɛyɛ ɛleka ngakyile mɔɔ ɛzoanvolɛ Pɔɔlo hɔyɛle ye edwɛkpatɛlɛvolɛ gyima ne la anwo debie mɔɔ bɛbava bɛazukoa debie la. Mbusua bie mɔ noko ɛyɛ debie bie mɔɔ bɛfa bɛdi nwɔhoa mɔɔ ka Adendulɛ buluku ne anwo edwɛkɛ la. Donald mɔɔ ɛnyia ɛvolɛ 19 mɔɔ wɔ Togo la ka kɛ, ninyɛne ngakyile mɔɔ ɛnee yɛfa yɛyɛ gyima la “manle anyelielɛ rale yɛ abusua ɛzonlenlɛ ne nee abusua ne anu.” Asoo ɛbahola wɔazuzu debie bie mɔɔ saa ɛyɛ a ɔbamaa wɔ abusua ɛzonlenlɛ ne ayɛ anyelielɛ kpalɛ la anwo ɔ?
Saa yɛanyɛ kyengye na yɛkakyihakyi nu a, abusua ɛzonlenlɛ ne yɛ anyelielɛ, noko ɔwɔ kɛ awie biala siezie ɔ nwo amaa bɛanyia ɛzukoalɛdeɛ bɛavi nu. Ɔdwu mekɛ ne bie a, ɛnee ngakula ne mɔ ɛvɛ, yemɔti ɔwɔ kɛ selɛma dumua suzu mɔɔ bɛbazukoa la anwo na bɛnyia mekɛ bɛsiezie bɛ nwo. Selɛ bie ka kɛ, “Saa mesiezie me nwo kpalɛ a, awie biala kola nyia debiezukoalɛ ne azo nvasoɛ.” Selɛ bie mɔɔ wɔ Germany la dumua ka mɔɔ ye abusua ne bɛazukoa ye wɔ dapɛne ne mɔɔ la bɛ nyunlu la anwo edwɛkɛ kile bɛ. Selɛ bie mɔɔ lɛ ngakula nsia wɔ Benin la, maa bɛnwu kpuyia mɔɔ ɔbabizebiza wɔ mekɛ mɔɔ bɛbazuzu DVD mɔɔ gyi Baebolo ne azo anwo wɔ bɛ abusua ɛzonlenlɛ ne abo la. Nɔhalɛ nu, anwoziezielɛ mɔɔ yɛyɛ la maa abusua ɛzonlenlɛ ne yɛ anyelielɛ kpalɛ.
Saa abusua ne dumua nwu mɔɔ bɛbazuzu nwo la a, bɛkola bɛfa bɛbɔ adawu wɔ dapɛne ne anu na ɔmaa bɛ nye die. Na saa bɛ nuhua bie lɛ gyimalilɛ a, ɔmaa ɔte nganeɛ kɛ ɔle ye abusua ɛzonlenlɛ.
Ɔyɛ se ɔmaa mbusua dɔɔnwo kɛ bɛbayɛ bɛ abusua ɛzonlenlɛ ne dahuu.
Selɛma dɔɔnwo fa mekɛ tendenle yɛ gyima amaa bɛanyia mɔɔ bɛhyia nwo la. Kɛ neazo la, selɛ bie mɔɔ wɔ Mexico la fi sua nu nwonlomɔ dɔne nsia na ɔbadwu sua nu nɔsolɛ dɔne mɔtwɛ. Bieko, ɔlua sunsum nu gyimalilɛ bie ati, ɔdwu mekɛ ne bie a ɔwɔ kɛ bɛkakyi mekɛ mɔɔ bɛfa bɛyɛ Abusua Ɛzonlenlɛ ne la.
Noko, ɔhyia kɛ yɛsika yɛ bo kɛ yɛbayɛ yɛ abusua ɛzonlenlɛ ne dahuu. Loïs mɔɔ de Togo na yenyia ɛvolɛ 11 la ka kpɔkɛ mɔɔ ye abusua ne ɛbɔ la anwo edwɛkɛ kɛ: “Ɔwɔ nuhua kɛ ɔdwu mekɛ ne bie a yɛmbɔ abusua ɛzonlenlɛ ne abo ndɛ ɔlua edwɛkɛ bie mɔɔ ɔkɛzi alehyenlɛ ne anu la ɛdeɛ, noko dahuu yɛyɛ yɛ abusua ɛzonlenlɛ ne.” Ɛbahola wɔanwu deɛmɔti abusua bie mɔ yɛ bɛ abusua ɛzonlenlɛ wɔ dapɛne ne mɔlebɛbo la. Saa edwɛkɛ bie mɔɔ bɛ nye ɛnla la si a, bɛkola bɛtu bɛ abusua ɛzonlenlɛ bɛsie dapɛne awieleɛ.
Kɛmɔ duma “abusua ɛzonlenlɛ” kile la, ɔboka ɛzonlenlɛ mɔɔ yɛfa yɛmaa Gyihova la anwo. Maa wɔ abusua ne anu amra kɔsɔɔti ɛva bɛ nloa ɛye Gyihova “ayɛlɛ” dapɛne biala. (Hozia 14:2) Na maa ɔyɛ anyelielɛ mekɛ ɔmaa abusua ne anu amra kɔsɔɔti, “ɔluakɛ fɛlɛkolilɛ ne mɔɔ [Gyihova] fa maa la le bɛ anwosesebɛ.”—Nih. 8:9, 10.
“Bɛnwu kpanyinli a bɛli ye eni.”—SƐLƐ. 19:32.
1. Tɛnlabelɛ mɔɔ yɛ alɔbɔlɛ la boni a alesama wɔ nu a?
TƐ Gyihova ngyehyɛleɛ a le kɛ alesama banwu amaneɛ wɔ bɛ mgbanyinli mekɛ nu. Emomu, ɛnee ɔle ye bodane kɛ mrenya nee mraalɛ banyia kpɔkɛdelɛ mɔɔ di munli wɔ Paladaese. Noko kɛkala, “abɔdeɛ muala ɛlɛte nyane kɛ asɛɛ [bɛvo] awolɛ zo.” (Wulo. 8:22) Ɛsuzu kɛ saa Nyamenle nwu kɛzi alesama ɛlɛnwu amaneɛ ɔlua ɛtane ti a, kɛzi ɔbade nganeɛ ɛ? Yeanga ye zɔ, bɛkpo mgbanyima dɔɔnwo wɔ mekɛ mɔɔ bɛhyia moalɛ la.—Edw. 39:5; 2 Tem. 3:3.
2. Duzu ati a Keleseɛnema dwenle menli mɔɔ anye ɛvi la boɛyɛlɛ nwo ɛ?
2 Gyihova menli anye die kɛ bɛlɛ menli mɔɔ anye ɛvi la wɔ bɛ asafo ne mɔ anu a. Yɛnyia bɛ nrɛlɛbɛ ne azo nvasoɛ yɛɛ bɛ diedi nwo neazo ne maa yɛ anwosesebɛ. Mgbanyima ɛhye mɔ mɔɔ bɛla yɛ ahonle nwo la bie mɔ le yɛ mbusuafoɔ. Noko, saa bɛle yɛ mbusuafoɔ anzɛɛ bɛnle yɛ mbusuafoɔ bɔbɔ a, bɛ boɛyɛlɛ nwo hyia yɛ kpalɛ. (Gal. 6:10; 1 Pita 1:22) Saa yɛsuzu kɛzi Nyamenle bu mgbanyima ɛhye mɔ la anwo a ɔbaboa yɛ muala. Eza yɛbazuzu gyima mɔɔ abusua ne anu amra nee asafo ne lɛ ye yɛ wɔ mgbanyima ɛhye mɔ anwo la anwo.
3, 4. (a) Debie titile mɔɔ Edwɛndolɛ 71 kɛlɛvolɛ ne bizale Gyihova la a le boni? (b) Duzu a menli mɔɔ anye ɛvi mɔɔ bɛwɔ asafo ne anu la bahola abiza Nyamenle a?
3 Sunsum ne manle Edwɛndolɛ 71:9 kɛlɛvolɛ ne zɛlɛle Nyamenle kɛ: “Mmakpo me wɔ me mrelera nu; saa me anwosesebɛ wie a, mmakpo me.” Ɔbayɛ kɛ edwɛkɛ ɛhye le Edwɛndolɛ 70 ne ndoazo. Yemɔti, Devidi a yɛle nzɛlɛlɛ ɛhye mɔɔ ɔwɔ Edwɛndolɛ 71:9 la. Ɔzonlenle Nyamenle sumunli ye ngakula nu toonwo ɔyɛle kpanyinli, na Gyihova manle ɔyɛle ninyɛne mɔɔ yɛ azibɛnwo. (1 Sam. 17:33-37, 50; 1 Arl. 2:1-3, 10) Yemɔ bɔbɔ, Devidi dele nganeɛ kɛ ɔwɔ kɛ ɔsɛlɛ Gyihova kɛ ɔhɔ zo ɔnwu ye anwunvɔne.—Bɛgenga Edwɛndolɛ 71:17, 18.
4 Menli dɔɔnwo wɔ ɛkɛ ɛnɛ mɔɔ bɛle kɛ Devidi. Ɔnva nwo kɛ bɛ nye ɛvi na “munzule mekɛ ne” ɛdo bɛ la, bɛye Nyamenle ayɛlɛ dahuu kɛmɔ bɛ anwosesebɛ de la. (Nolo. 12:1-7) Bɛ nuhua dɔɔnwo ɛngola ɛnyɛ dɔɔnwo wɔ debie le kɛ daselɛlilɛ gyima ne anu, kɛmɔ ɛnee bɛyɛ ye mekɛ bie la. Noko bɛkola bɛsɛlɛ Gyihova kɛ ɔhɔ zo ɔnlea bɛ. Mgbanyima ɛhye mɔ mɔɔ bɛdi nɔhalɛ la lɛ anwondozo kɛ Nyamenle babua bɛ asɔneyɛlɛ. Yeanyɛ boɛ fee la, bɛ nzɛlɛlɛ ne nee edwɛkɛ mɔɔ sunsum ne manle Devidi hanle la yia.
5. Kɛzi Gyihova bu ye nɔhalɛ azonvolɛ mɔɔ anye ɛvi la ɛ?
5 Ngɛlɛlera ne ka ye wienyi kɛ Gyihova bu mgbanyima ɛhye mɔ mɔɔ bɛdi nɔhalɛ la kɛ bɛsonle bolɛ na ɔkulo kɛ ye azonvolɛ di bɛ eni. (Edw. 22:24-26; Mrɛ. 16:31; 20:29) Sɛlɛvolɛma 19:32 ka kɛ: “Bɛnwu kpanyinli a bɛli ye eni, bɛdwazo enililɛ nu bɛmaa mɔɔ ati zo ɛdu la na bɛzulo bɛ Nyamenle ne; medame a mele [Gyihova] a.” Ɛnee menli mɔɔ anye ɛvi wɔ asafo ne anu mɔɔ ɔwɔ kɛ bɛbu bɛ la anwo hyia kpalɛ wɔ mekɛ mɔɔ bɛhɛlɛle edwɛkɛ ɛhye la, na zɔhane ala a ɔde ye ɛnɛ noko a. Na bɛ ɛnleanlɛ noko ɛ? Ɔle nwane gyima?
6. Neazo boni a Gyisɛse yɛle ye wɔ awovolɛ ɛnleanlɛ nwo a?
6 Baebolo ne ka kɛ: “Bɛli bɛ ze mɔ nee bɛ nli mɔ eni.” (Ade. 20:12; Ɛfɛ. 6:2) Gyisɛse zile edwɛkɛ ɛhye dawua wɔ mekɛ mɔɔ ɔdeanle Falasiima mɔɔ ɛnee bɛkpo kɛ bɛkɛnlea bɛ awovolɛ la. (Maake 7:5, 10-13) Gyisɛse mumua ne yɛle neazo kpalɛ. Kɛ neazo la, mɔɔ ɔka ekyii ɔwu wɔ baka ne azo la, ɔvale ye mame mɔɔ ɔbayɛ kɛ ɛnee ɔle kunlavolɛ la ɛnleanlɛ ɔwulale ye ɛdoavolɛ Dwɔn mɔɔ ɔkulo ye edwɛkɛ kpalɛ la asa nu.—Dwɔn 19:26, 27.
7. (a) Awovolɛ ɛnleanlɛ nwo adehilelɛ boni a ɛzoanvolɛ Pɔɔlo vale manle a? (b) Adwenle boni a wɔ Pɔɔlo edwɛkɛ ne anzi a?
7 Sunsum ne manle ɛzoanvolɛ Pɔɔlo hɛlɛle kɛ ɔle diedima gyima kɛ bɛbanlea bɛ sua nu amra. (Bɛgenga 1 Temɔte 5:4, 8, 16.) Suzu adwenle mɔɔ wɔ edwɛkɛ mɔɔ Pɔɔlo hɛlɛle hɔmanle Temɔte anu la anwo nea. Pɔɔlo hilele menli mɔɔ ɔwɔ kɛ asafo ne fa ezukoa boa bɛ nee bɛdabɛ mɔɔ ɔnle kɛ bɛboa bɛ la. Ɔhanle kɛ ɔwɔ kɛ mralɛ, nlɔnra, nee mbusuafoɔ mɔɔ bɛle diedima la a nea akpanyima mɔɔ ɔle kunlavolɛ la a. Yemɔti, ɔnle kɛ bɛyɛ adesoa bɛmaa asafo ne wɔ ezukoa afoa nu. Adenle ko mɔɔ Keleseɛnema dua zo yɛ “nyamenlezonlenlɛ gyima ne” ɛnɛ la a le kɛ bɛbava bɛ mbusuafoɔ nwonane nu ngyianlɛ bɛamaa bɛ.
8. Duzu ati a nrɛlɛbɛ wɔ nu kɛ Baebolo ne angile adenle fɔɔnwo bie mɔɔ ɔwɔ kɛ bɛfa zo bɛnea awovolɛ mɔɔ bɛ nye ɛvi la ɛ?
8 Ye sikalɛ a le kɛ, ɔle Keleseɛne mralɛ mɔɔ bɛnyi la ɛzonlelilɛ kɛ bɛbava nwonane afoa nu moalɛ mɔɔ bɛ awovolɛ hyia nwo la bɛamaa bɛ. Ɛnee Pɔɔlo ɛlɛka ‘diedinli ne mbusuafoɔ’ anwo edwɛkɛ, noko ɔnle kɛ bɛbu bɛ nye bɛgua awovolɛ mɔɔ bɛnle Keleseɛnema la anwo zo. Mralɛ dua ndenle ngakyile zo a nea bɛ awovolɛ a. Gyinlabelɛ ne amuala ɛnle ko. Menli mɔɔ ɔwɔ kɛ bɛnea bɛ la ngyianlɛ, bɛ subane, nee bɛ kpɔkɛdelɛ ɛnle ko. Mgbanyima bie mɔ lɛ mralɛ dɔɔnwo, yɛɛ bie ɛdeɛ kokye. Bie mɔ nyia moalɛ fi Arane ɛkɛ, bie mɔ noko ɛnnyia bie. Asolo menli mɔɔ bɛnea bɛ la biala ngyianlɛ. Ɛhye ati, nrɛlɛbɛ ɛnle nu kɛ yɛbadendɛ yɛatia ndenle mɔɔ menli dua zo nea bɛ mbusuafoɔ mɔɔ bɛ nye ɛvi la. Gyihova kola yila kpɔkɛzilɛ biala mɔɔ ɔgyi Ngɛlɛlera ne azo la ɔmaa ɔyɛ boɛ. Yɛnwu ye zɔ ɔvi Mosisi mekɛ zo.—Ɛdi. 11:23.
9-11. (a) Tɛnlabelɛ mɔɔ anu yɛ se la boni a bie mɔ ɛhɔ nu a? (Nea mɔlebɛbo nvoninli ne.) (b) Duzu ati a ɔnle kɛ mralɛ mɔɔ ɛnyi la pele bɛ nwo gyakyi dahuu ɛzonlenlɛ gyima ne ɛ? Maa neazo.
9 Saa awovolɛ mɔɔ bɛ nye ɛvi la nee bɛ mra ɛnde ɛleka ko a, ɔmaa bɛ ɛnleanlɛ yɛ se. Awovolɛ kpɔkɛdelɛ mɔɔ ɔkakyi arɛlevilɛ nu ɔluakɛ bie a ɔdɔle aze, ye bowule ɛbu, anzɛɛ esiane gyɛne ɛdo ye la maa nwolɛ kyia kɛ bɛkɔkpɔla Selɛ anzɛɛ Ninli bie. Yemɔ anzi, bie a bɛbahyia moalɛ ɔvi mekɛ mɔɔ kɔ mekɛ anzɛɛ dahuu.*
10 Mediema mɔɔ dahuu ɛzonlenlɛ gyima ne ati bɛvi sua nu la kola yia ɛhye anwo ngyegyelɛ. Bɛ nuhua ne mɔɔ bɛsonle kɛ Bɛtɛlema, edwɛkpatɛlɛvolɛma, nee neavolɛ adenduvoma la amuala anye die bɛ gyima ne anwo, na bɛbu ye kɛ ɔle nyilalɛ mɔɔ ɔvi Gyihova ɛkɛ. Noko saa bɛ awovolɛ nwo to bɛ a, bie a edwɛkɛ mɔɔ bɛdumua bɛka la a le kɛ, ‘Ɔwɔ kɛ yɛsia yɛkɔ sua nu yɛkɔnea yɛ awovolɛ.’ Ɔbayɛ kpalɛ kɛ bɛbava asɔneyɛlɛ bɛazuzu nwo saa bɛ awovolɛ die to nu anzɛɛ bɛnlie bɛndo nu a. Ɔnle kɛ awie biala pele ɔ nwo gyakyi ye nwolɛ adenle ne anu, yɛɛ tɛ mekɛ ne amuala a ɔhyia kɛ bɛyɛ zɔ a. Asoo ye anwondolɛ ne le mekɛ ekyi nu ɛdeɛ mɔɔ ye ɛkɛ ne asafo ne bahola aboa ye ɔ?—Mrɛ. 21:5.
11 Suzu mediema mrenya nwiɔ bie mɔɔ ɛnee sonle wɔ manle gyɛne zo la neazo ne anwo. Ɛnee ko sonle kɛ edwɛkpatɛlɛvolɛ wɔ Ameleka Nyiakɛ, yɛɛ ko ne noko wɔ ewiade amuala gyima ne ati wɔ Brooklyn, New York. Ɛnee mediema ɛhye mɔ awovolɛ mɔɔ bɛ nye ɛvi la hyia moalɛ. Bɛ nee bɛ ye mɔ hɔkpɔlale bɛ wɔ Japan, na bɛzuzule moalɛ kpalɛ mɔɔ bɛbahola bɛava bɛamaa bɛ la anwo. Agyalɛma ne mɔɔ bɛwɔ Ameleka Nyiakɛ la yɛle kɛ bɛgyakyi bɛ gyima ne bɛahɔ sua nu. Asafo mɔɔ bɛ awovolɛ wɔ nu la mgbanyima avinli ngitanwodivolɛ ne vɛlɛle bɛ wɔ telefuu zo. Ɛnee mgbanyima ne mɔ ɛzuzu edwɛkɛ ne anwo na bɛkulo kɛ bɛtoa bɛ edwɛkpatɛlɛvolɛ gyima ne azo. Ɛnee mgbanyima ne mɔ anye sɔ agyalɛma ne gyima mɔɔ bɛlɛyɛ la, na ɛnee bɛkulo kɛ bɛboa bɛ bɛmaa bɛnea bɛ awovolɛ ne mɔ. Abusua ne anu amra kɔsɔɔti anye liele moalɛ ɛhye anwo.
12. Bodane boni a ɔwɔ kɛ Keleseɛne mbusua nyia ye wɔ kpɔkɛzilɛ biala mɔɔ bɛfa bɛanlea menli mɔɔ bɛ nye ɛvi la anwo a?
12 Ɔwɔ kɛ Keleseɛne mbusua mɔɔ kulo kɛ boa mgbanyima la kɔsɔɔti nwu kɛ adenle mɔɔ bɛbalua zo bɛayɛ ye la ɛnrɛgua Nyamenle duma ne anwo evinli. Yɛngulo kɛ yɛbayɛ kɛ ɛzonlenlɛ nu adekilevoma mɔɔ ɛnee wɔ Gyisɛse mekɛ zo la ɛlɛ. (Mat. 15:3-6) Yɛkulo kɛ yɛ kpɔkɛzilɛ wula Nyamenle nee asafo ne anyunlunyia.—2 Kɔl. 6:3.
13, 14. Kɛmɔti a yɛkola yɛgyinla Ngɛlɛlera ne azo yɛka kɛ asafo ne lɛ ɛhulolɛ kɛ ɔbaboa menli mɔɔ anye ɛvi la ɛ?
13 Tɛ yɛ muala a yɛbahola yɛaboa bɛdabɛ mɔɔ bɛwɔ dahuu ɛzonlenlɛ gyima ne anu wɔ adenle mɔɔ yɛha nwolɛ edwɛkɛ la azo a. Noko edwɛkɛ bie mɔɔ zile wɔ ɛvoya mɔɔ lumua la kile kɛ asafo ne mɔ lɛ ɛhulolɛ kɛ bɛbaboa nɔhavoma mɔɔ bɛ nye ɛvi la. Baebolo ne ka ye wɔ Gyɛlusalɛm asafo ne anu amra anwo kɛ, “bɛ nuhua biala angyia.” Ɛhye ɛngile kɛ ɛnee bɛnyia bɛ nwo. Ɛnee bie mɔ ɛnlɛ bie noko “bɛhyɛle bɛmanle awie biala nyianle bie, kɛmɔ bɛ ɛhyianlɛ ngakyile ne mɔ de la.” (Gyi. 4:34, 35) Nzinlii, edwɛkɛ fofolɛ zile. Bɛdele kɛ “bɛbu bɛ nye bɛgua bɛ ahunlanvolɛ mraalɛ ne mɔ anwo zo wɔ dahuu ndɔnielilɛ nu.” Yemɔti, ɛzoanvolɛma ne yɛle ngyehyɛleɛ kpale mrenya mɔɔ fɛta la manle bɛlile ahunlanvolɛ ne mɔ ngyianlɛ nwo gyima. (Gyi. 6:1-5) Ɛnee nziezielɛ ɛhye le mekɛ ezinra nu debie mɔɔ bamaa bava menli mɔɔ rayɛle Keleseɛnema wɔ Pɛntekɔso 33 Y.M., nee bɛdabɛ mɔɔ bɛdɛnlanle Gyɛlusalɛm amaa bɛanyi sunsum nu la ngyianlɛdeɛ bɛmanle bɛ ɛdeɛ, noko mɔɔ ɛzoanvolɛma ne yɛle la maa yɛnwu kɛ asafo ne bahola aboa mediema mɔɔ hyia moalɛ la.
14 Kɛmɔ yɛnwu ye la, Pɔɔlo vale adehilelɛ mɔɔ ɔbamaa bɛanwu Keleseɛne ahunlanvolɛ mɔɔ fɛta kɛ bɛboa bɛ wɔ asafo ne anu la ɔmanle Temɔte. (1 Tem. 5:3-16) Baebolo kɛlɛvolɛ Gyemise noko hanle ɛzonlelilɛ mɔɔ Keleseɛnema lɛ kɛ bɛbanlea nrisa, ahunlanvolɛ, nee menli gyɛne wɔ bɛ ngyianlɛ nu la anwo edwɛkɛ. (Gye. 1:27; 2:15-17) Ɛzoanvolɛ Dwɔn noko hanle kɛ: “Saa awie mɔɔ lɛ ewiade ye anu ninyɛne la nwu ɔ diema mɔɔ ɛhyia, na ɔye ɔ nye ɔto ɛbɔ nu a, ɛnee kɛ ɔsi ɔka kɛ ɔkulo Nyamenle ɛ?” (1 Dwɔn 3:17) Saa ɔle Keleseɛnenli ko biala gyima kɛ ɔbaboa menli mɔɔ hyia moalɛ la a, ɛnee tɛ zɔhane ala a ɔwɔ kɛ asafo ne noko yɛ ɔ?
15. Ninyɛne mɔɔ bɛbahola bɛayɛ bɛaboa mediema mɔɔ bɛ nye ɛvi la bie a le boni?
15 Wɔ maanle bie mɔ anu, arane yɛ ngyehyɛleɛ maa bɛdabɛ mɔɔ bɛkpɔne gyima, ɔfa kpɔkɛdelɛ nwo moalɛ ɔmaa, na ɔmaa bɛnea bɛ wɔ sua nu. (Wulo. 13:6) Ɔnle zɔ wɔ ɛleka ne bie mɔ. Ɛhye ati, asolo moalɛ mɔɔ mbusuafoɔ nee asafo ne bava amaa mediema mɔɔ bɛ nye ɛvi la wɔ tɛnlabelɛ biala anu. Saa bɛ mra mɔɔ bɛle diedima la nee bɛ ɛnde ɛleka ko a, ɔbaha moalɛ mɔɔ bɛfa bɛmaa bɛ la. Ɔwɔ kɛ mralɛ ne mɔ nee bɛ awovolɛ ne mɔ asafo nu mgbanyima di ngitanwo bɛmaa awie biala nwu tɛnlabelɛ mɔɔ abusua ne wɔ nu la. Kɛ neazo la, mgbanyima ne mɔ bahola aboa awovolɛ ne mɔ bɛamaa bɛanyia moalɛ mɔɔ arane fa maa la. Eza bɛbahola bɛaboa bɛ bɛamaa bɛali bɛ ayileyɛlɛ nee kakɛ gyɛne nwo ngyegyelɛ nwo gyima. Deɛ ɛhye mɔɔ bɛfi ɛlɔlɛ nu bɛyɛ la boa amaa tɛnlabelɛ bie anzɛkye na bɛanyia moalɛ kpalɛ wɔ ye mekɛ nloa. Nɔhalɛ nu, menli ɛhye mɔ yɛ “gyima” mɔɔ bɛ mra ne mɔ a anrɛɛ ɔwɔ kɛ yɛ la maa bɛ, na ɔmaa abusua ne anu ngyegyelɛ zo te.
16. Kɛzi Keleseɛnema bie mɔ boa mgbanyima mɔɔ wɔ bɛ asafo ne anu la ɛ?
16 Ɔlua ɛlɔlɛ mɔɔ bɛlɛ bɛmaa menli mɔɔ anye ɛvi la ati, Keleseɛnema bie mɔ ɛvi bɛ ɛhulolɛ nu ɛva bɛ mekɛ nee bɛ anwosesebɛ ɛboa wɔ ndenle bie mɔ azo. Bɛfa bɛyɛ bɛ adwenle kɛ bɛbahile mgbanyima mɔɔ wɔ bɛ asafo ne anu la anwo anyelielɛ kpalɛ. Mediema mɔɔ ɛha wɔ asafo ne anu la yɛ ngyehyɛleɛ nea bɛ. Bɛnwu kɛ bɛ tɛnlabelɛ ɛnrɛmaa bɛnrɛhola dahuu ɛzonlenlɛ gyima ne bie yɛ, yemɔti bɛ nye die kɛ bɛbaboa bɛ mra bamaa bɛahɔ zo bɛayɛ. Nea subane kɛnlɛma mɔɔ mediema ɛhye mɔ da ye ali a! Noko, bɛ ahunlunyele ne ɛnye ɛzonlelilɛ mɔɔ bɛ mra lɛ kɛ bɛbanlea bɛ awovolɛ la ɛnvi bɛ kɔme zo bɔkɔɔ.
17, 18. Duzu ati a subane kpalɛ nwo hyia wɔ mgbanyima ɛnleanlɛ nu ɛ?
17 Menli mɔɔ bɔ nu nea mgbanyima la bahola amaa yeayɛ anyelielɛ. Saa ɛboka nwo a, bɔ mɔdenle fa adwenle kpalɛ yɛ. Ɔdwu mekɛ ne bie a, mgbanyinli te nganeɛ kɛ bɛ nwo ɛnlɛ nvasoɛ biala, na ɔmaa bɛ rɛle bɔ. Ɛhye ati, ɔhyia mɔdenlebɔlɛ na bɛalua ɛdendɛlɛ kɛnlɛma zo bamaa bɛ anwosesebɛ. Bɛ nuhua ne mɔɔ ɛzonle wɔ nɔhalɛlilɛ nu la fɛta nganvolɛ. Gyihova nee bɛ mediema Keleseɛnema arɛle ɛnrɛvi mɔɔ bɛyɛle ye wɔ ye ɛzonlenlɛ nu la.—Bɛgenga Malakae 3:16; Hibuluma 6:10.
18 Bieko, ngyegyelɛ mɔɔ wɔ mgbanyima ɛnleanlɛ nu la azo te wɔ mekɛ mɔɔ menli mɔɔ nea bɛ la maa bɛ nye die la. (Nolo. 3:1, 4) Menli mɔɔ anye ɛvi la anu dɔɔnwo ɛmkpondɛ ninyɛne dɔɔnwo. Bɛze kɛ subane mɔɔ bɛda ye ali la bahola aha kɛzi menli bɛarakpɔla bɛ la. Menli mɔɔ ta kɔkpɔla bɛ la ka kɛ, “Mengɔle kɛ mekamaa adiema kpanyinli bie anwosesebɛ noko mekavi ɛkɛ la ɛnee menyia anwosesebɛ.”—Mrɛ. 15:13; 17:22.
19. Anyelazo boni a mgbanyinli nee ngakula kɔsɔɔti bahola anyia a?
19 Yɛ nye la mekɛ mɔɔ amaneɛnwunlɛ nee ngyegyelɛ mɔɔ mgbanyinliyɛlɛ fa ba abo bapɛ la. Noko kɛkala, ɔwɔ kɛ Nyamenle azonvolɛ maa dahuu ngoane nwo anyelazo ne tɛnla bɛ adwenle nu. Yɛze kɛ Nyamenle ɛwɔkɛ ne mɔ anu diedi le kɛ sɛkɛ wɔ ngyegyelɛ mekɛ nu. Ɔlua diedi ɛhye ati, “yɛmkpo aze. Saa yɛ nwonane ɛlɛwie bɔbɔ a, Nyamenle kakyi yɛ sunsum nu nwonane ne alehyenlɛ biala.” (2 Kɔl. 4:16-18; Hib. 6:18, 19) Saa ɛye Nyamenle ɛwɔkɛ ne mɔ anu diedi mɔɔ ɛlɛ la ɛsie ahane a, duzu a baboa wɔ na wɔali wɔ ɛzonlelilɛ mɔɔ ɛlɛ kɛ neavolɛ la anwo gyima a? Yɛbazuzu ndenle mɔɔ fɛta la bie mɔ anwo wɔ edwɛkɛ mɔɔ doa zo la anu.
^ ɛden. 9 Edwɛkɛ mɔɔ doa zo la ka ndenle mɔɔ mralɛ bahola alua zo anlea bɛ awovolɛ mɔɔ anye ɛvi la anwo edwɛkɛ.
“Me mra ngakula, bɛmmamaa yɛfa edwɛkɛ ɛhanlɛ anzɛɛ yɛ nloa mgbane yɛkulo menli; ɔwɔ kɛ ɔyɛ nɔhalɛ ɛhulolɛ kpalɛ, na eza ɔfinde yɛ nyɛleɛ nu.”—1 DWƆN 3:18.
1, 2. (a) Ngyegyelɛ boni mɔ a mbusua dɔɔnwo yia a, na kpuyia boni mɔ a yɛbahola yɛabiza a? (b) Kɛzi awovolɛ nee bɛ mra bɛahola ali tɛnlabelɛ mɔɔ kakyi la anwo gyima ɛ?
ƆBAYƐ nyane kɛ ɛbanwu kɛ wɔ awovolɛ mɔɔ mekɛ bie ɛnee bɛlɛ anwosesebɛ bɛkola bɛnea bɛ nwo la, akee ɛngola ɛnnea bɛ nwo bieko a. Bie a wɔ Papa anzɛɛ wɔ Mame ɛdɔ aze ɛbu ɔ nze, ye adwenle ɛzɛkye ɔ nwo, ɔluolua nu, anzɛɛ yenyia ewule ɛzulolɛ bie. Ngyegyelɛ bieko wɔ ɛkɛ. Bie a bɛnrɛlie nzenzaleɛ mɔɔ ɛra bɛ sonlabaka ne, anzɛɛ bɛ tɛnlabelɛ nu la bɛnrɛdo nu. (Dwobu 14:1) Duzu a yɛbahola yɛayɛ a? Kɛzi bɛbanlea bɛ ɛ?
2 Edwɛkɛ bie mɔɔ bɛhɛlɛle ye wɔ mgbanyima ɛnleanlɛ nwo la a le kɛ: “Ɔwɔ nuhua kɛ mgbanyima ɛnleanlɛ ɛnla aze ɛdeɛ, noko abusua mɔɔ ɔbazuzu mɔɔ bɛbahola bayɛ anwo na bɛkɛlie bɛkɛdo nu la bahola ali mɔɔ ɔbazi biala la anwo gyima.” Saa yɛnwu kɛ yɛnrɛhola yɛnrɛhoati ngyegyelɛ mɔɔ kpanyinliyɛlɛ fa ba la a, yɛbanwu kɛ ngitanwolilɛ ɛhye anwo hyia kpalɛ. Noko akee, yɛbahola yɛayɛ ngyehyɛleɛ bie mɔ yɛado ɛkɛ anzɛɛ yɛbalumua yɛazi kpɔkɛ bie mɔ. Maa yɛzuzu kɛzi mbusua bahola avi ɛlɔlɛ nu ava koyɛlɛ ali ngyegyelɛ bie mɔ anwo gyima la anwo.
3. Duzu a ɔwɔ kɛ mbusuafoɔ yɛ wɔ mekɛ mɔɔ awovolɛ mɔɔ bɛyɛ mgbanyinli hyia moalɛ dɔɔnwo la ɛ? (Nea mɔlebɛbo nvoninli ne.)
3 Mekɛ ne bie ba a mgbanyima dɔɔnwo ɛngola ɛnnea bɛ nwo kpalɛ; na ɔmaa bɛkyia moalɛ nwo. (Bɛgenga Nolobɔvo ne 12:1-7.) Mekɛ mɔɔ awovolɛ ɛngola ɛnyɛ ɛhwee la, ɔwɔ kɛ bɛ nee bɛ mra mɔɔ ɛnyinyi la kpondɛ adenle kpalɛ mɔɔ bɛbava zo bɛali bɛ ngyianlɛ nwo gyima la. Fane dɔɔnwo ne ala, saa abusua ne yia nu suzu bɛ ngyianlɛ, nee adenle mɔɔ bɛbava zo bɛali nwolɛ gyima la anwo a ɔboa. Ɔwɔ kɛ bɛ kɔsɔɔti, titile awovolɛ ne mɔ buke bɛ nu kile bɛ adwenle. Bɛbahola bɛazuzu nwo saa awovolɛ ne mɔ nyia moalɛ a bɛbahulo kɛ bɛkɛdɛnla bɛdabɛ mumua ne bɛ awuke nu a.* Anzɛɛ bɛbazuzu mɔɔ busuanli ko biala bahola ayɛ la anwo. (Mrɛ. 24:6) Kɛ neazo la, bie mɔ bahola ali akɔneaba kenle ko biala yɛɛ bie mɔ noko bɛahola ava ezukoa aboa. Ɔwɔ kɛ bɛkakye kɛ bɛ nuhua ko biala lɛ gyima yɛ; noko bɛ gyima ne kola kakyi mɔɔ ɔbahyia ngyehyɛleɛ fofolɛ a.
4. Nienwu a abusua ne anu amra bahola anyia moalɛ a?
4 Bɔ mɔdenle kɛ ɛbazukoa wɔ awovolɛ ne mɔ tɛnlabelɛ ne anwo debie wɔ mekɛ mɔɔ ɛkɛbɔ bɛ ɛnleanlɛ bo la. Saa ɔle awie mɔɔ ye kpɔkɛdelɛ ɛnle kpalɛ fee a, ɔwɔ kɛ ɛnwu mɔɔ bahola avi nu ara la. (Mrɛ. 1:5) Kɔnwu arane menli mɔɔ fa moalɛ maa menli mɔɔ anye ɛvi la. Kpondɛ nuhua ne mɔɔ bahola ayɛ wɔ moalɛ wɔ ɛleka mɔɔ ɛde la maa bɛzɔ wɔ avinli. Nzenzaleɛ zɛhae mɔɔ ba abusua nu la kola maa ɛte nganeɛ kɛ wɔminli debie, ɛ nye zo ɛda wɔ, anzɛɛ wɔ adwenle ɛdu ɛfonyia. Ɛ nee agɔnwolɛ kpalɛ ɛzuzu kɛzi ɛte nganeɛ la anwo. Mɔɔ hyia kpalɛ la, ka wɔ ahonle nu edwɛkɛ kile Gyihova. Ɔbahola yeamaa wɔanyia anzondwolɛ mɔɔ ɛhyia nwo na wɔahola wɔagyinla tɛnlabelɛ biala anloa la.—Edw. 55:22; Mrɛ. 24:10; Fel. 4:6, 7.
5. Duzu ati a nrɛlɛbɛ wɔ nu kɛ ɛbalumua wɔakpondɛ kɛzi bɛnea mgbanyima la anwo edwɛkɛ ɛ?
5 Mgbanyima bie mɔ nee bɛ mbusua dumua biza ngyehyɛleɛ mɔɔ wɔ ɛkɛ—mɔɔ bie a le wovolɛ mɔɔ ɔ nee ɔ ra nrenya anzɛɛ raalɛ de, anzɛɛ moalɛ gyɛne mɔɔ wɔ bɛ ɛkɛ la nwo edwɛkɛ. Ɔmaa bɛnwu ngyegyelɛ anzɛɛ “ɛvɛlɛ nee nyane” mɔɔ bara la, na bɛsiezie bɛ nwo. (Edw. 90:10) Mbusua bie mɔ ɛnnumua ɛnyɛ ɛhye, yemɔti ɔmaa bɛpele bɛ nwo bɛsi kpɔkɛ wɔ mekɛ mɔɔ esiane kɛzi la. Abɔlɔba bie hanle kɛ tɛnlabelɛ zɛhae “ɛnle mekɛ kpalɛ fee mɔɔ ɔwɔ kɛ bɛfa bɛsi kpɔkɛ a.” Wɔ mekɛ zɛhae mɔɔ bɛkpondɛ ye ndɛndɛ la, ɔmaa abusua ne anu amra yɛ basaa na mgbonde kola ba. Noko saa bɛdumua bɛsiezie bɛ nwo a, ɔte ngyegyelɛ zɛhae mɔ azo.—Mrɛ. 20:18.
6. Kɛzi ɛleka mɔɔ mgbanyima badɛnla mɔɔ bɛsuzu nwo la kola boa awovolɛ nee mralɛ ɛ?
6 Bie a ɔbayɛ wɔ ɛse kɛ ɛ nee wɔ awovolɛ bɛaha bɛ azedɛnlanlɛ nu ngyehyɛleɛ mɔɔ bɛbahola bɛayɛ nzenzaleɛ wɔ nu la anwo edwɛkɛ. Noko, bie mɔ ɛha kɛzi adwelielilɛ zɛhae kola boa nzinlii la. Kɛmɔti ɛ? Bɛnyianle mekɛ kpalɛ bɛzuzule ngyehyɛleɛ ngakyile nwo wɔ ndelebɛbo nu. Bɛnwu kɛ saa bɛdumua bɛtoɔdoa adwenle wɔ ɛlɔlɛ nee atiakunlukɛnlɛma nu a, ɔmmaa ɔnyɛ se kɛ bɛkɛzi kpɔkɛ mɔɔ ɔwɔ kɛ bɛsi la. Saa mgbanyima ne mɔ kulo kɛ bɛtɛnla bɛdabɛ mumua ne bɛ awuke nu na bɛnea bɛ nwo bɔbɔ a, ɔle kpalɛ kɛ bɛbamaa bɛ mra anwu moalɛ mɔɔ bɛbahyia nwo la.
7, 8. Edwɛkɛ mɔɔ nwolɛ hyia kɛ mbusua suzu nwo la bie a le boni, na duzu ati ɔ?
7 Awovolɛ, saa bɛlɛsuzu ninyɛne nwo a, bɛha mɔɔ bɛ nye die nwo, bɛ ezukoa gyinlabelɛ, nee mɔɔ bɛkulo la bɛhile bɛ abusua ne. Ɛhye bamaa bɛahola bɛazi kpɔkɛ kpalɛ wɔ mekɛ mɔɔ bɛngola ɛhwee yɛ la. Ɔda ali kɛ, bɛbalie bɛ nzuzulɛ bɛado nu na bɛamaa bɛanyia bɛ fanwodi. (Ɛfɛ. 6:2-4) Kɛ neazo la, ɛbahulo kɛ ɛ nee ɛ mra ne mɔ ko nee ye abusua ne kɛdɛnla, anzɛɛ ɛ nye la debie gyɛne ade ɔ? Kakye kɛ menli kɔsɔɔti ɛnle kɛ ɛdawɔ la, yɛɛ ɔdie mekɛ na awie—awovolɛ anzɛɛ ralɛ—ahola ahakyi ye nzuzulɛ.
8 Ɔwɔ kɛ bɛ kɔsɔɔti bɛnwu kɛ saa bɛyɛ ngyehyɛleɛ na bɛdi adwelie kpalɛ a, bɛnrɛyia ngyegyelɛ. (Mrɛ. 15:22) Ayileyɛlɛ mɔɔ ɛkulo la boka nwo. Ɔwɔ kɛ bɛsuzu edwɛkɛ mɔɔ wɔ DPA (anzɛɛ, kpɔkɛdelɛ nwo tumi kɛlata) ne mɔɔ bɛyɛ bɛmaa Gyihova Alasevolɛ mɔɔ bɛzɔne la noko anwo. Awie biala lɛ adenle si ayileyɛlɛ mɔɔ ɔkulo nee mɔɔ ɔngulo la anwo kpɔkɛ. Ayileyɛlɛ nwo kɛlata mɔɔ bɛdumua bɛhyehyɛ la kilehile mɔɔ awie kulo kɛ bɛyɛ bɛmaa ye wɔ ayileyɛlɛ nu la anu. Awie mɔɔ ɛbamaa yeava ɔ sa yeawula ɔ bo la (saa mɛla maa nwolɛ adenle wɔ ɛleka mɔɔ ɛwɔ la a), bahola anlea kɛ bɛbayɛ mɔɔ wɔha nwolɛ edwɛkɛ wɔ kɛlata ne azo la pɛpɛɛpɛ. Ɔwɔ kɛ menli mɔɔ ɛkpale bɛ la nyia kɛlata ne bie amaa nwolɛ kyia a bɛahola bɛaboa. Bie mɔ fa boka bɛ wele, banebɔlɛ, ezukoa, gyima nu ngɛlata, nee ngɛlata gyɛne nwo sie.
9, 10. Kɛzi nzenzaleɛ mɔɔ ba mgbanyinliyɛlɛ nu la kola ka moalɛ mɔɔ ɔwɔ kɛ bɛfa bɛmaa bɛ la ɛ?
9 Fane dɔɔnwo ne ala, awovolɛ nee bɛ mra kulo kɛ mgbanyima ɛhye mɔ nyia fanwodi kɛmɔ bɛ anwosesebɛ de la. Bie a bɛkola bɛto bɛ aleɛ, bɛyɛ bɛ nwo ayile, na bɛdua ndenle ngakyile zo bɛdi adwelie. Ɛhye ati, bɛmaa bɛ mra nwu kɛ ɔnle kɛ bɛfa bɛ nwo bɛwula mɔɔ bɛyɛ ye wɔ alehyenlɛ ne anu la anu somaa. Noko akee, saa mekɛ bie dwu na bɛngola tia kpalɛ, bɛngola gua kɔdi, anzɛɛ bɛ rɛle ta fi debie a, ɔwɔ kɛ bɛ mra ne mɔ boa bɛ.
10 Mgbanyinliyɛlɛ fa anyezota, adwenle nu ngyegyelɛ, miene nee bakazo mɔɔ bɛngola ye adenle si, anzondilira, anyenzilira, yɛɛ arɛlevilɛ ba; noko akee, saa ewule ɛhye bie ka bɛ a, ɔwɔ kɛ bɛnea bɛdi nwolɛ gyima wɔ adenle kpalɛ zo. Ɛhye mɔ bie bɔ ɔ bo ala a bɛkpondɛ ayileyɛlɛ. Ɔwɔ kɛ mralɛ ne mɔ dumua wɔ ɛhye ɛyɛlɛ nu. Ɔdwu mekɛ ne bie a, bɛdabɛ a ɔwɔ kɛ bɛboa bɛ awovolɛ wɔ ninyɛne mɔɔ ɛnee bɛ ngome a bɛyɛ la ɛyɛlɛ nu a. Saa mralɛ bahola anlea bɛ awovolɛ kpalɛ a, ɔwɔ kɛ bɛyɛ bɛ kamaavolɛ, kɛlɛhɛlɛvolɛ, bɛ gyakɛ, nee mɔɔ bokɛboka nwo la.—Mrɛ. 3:27.
11. Duzu a bɛbahola bɛayɛ ye wɔ tɛnlabelɛ mɔɔ kakyi la anu ɛ?
11 Saa ɛnrɛhola ɛnrɛzi wɔ awovolɛ ngyegyelɛ ne anloa bɔkɔɔ a, ɛbahola wɔayɛ nzenzaleɛ wɔ bɛ ɛnleanlɛ nee bɛ ɛbɛlabɔlɛ nu ngyikyingyikyi. Saa ɛyɛ ye ngyikyingyikyi a ɔnrɛbo ɛ nwo zo. Saa ɛ nee bɛ ɛnde a, asoo ɛbahola wɔamaa adiema Dasevolɛ anzɛɛ manivolɛ bie ahɔ ɛkɛ ne dahuu amaa ngakula ne mɔ anu ko anwu kɛzi awovolɛ ne mɔ anwo de la ɔ? Asoo aleɛ ɛdonlɛ nee sua nu ɛziezielɛ nwo moalɛ ala a bɛhyia a? Asoo nzenzaleɛ ekyi mɔɔ ɛbayɛ ye wɔ bɛ awuke ne anu la bamaa bɛahola bɛapɛ bɛ nwo, bɛabia, nee mɔɔ bokɛboka nwo mɔɔ bɛnrɛboda ɔ? Bie a ɛnee mɔɔ bɛhyia nwo la ala a le busuanli mɔɔ ɔbaboa bɛ wɔ sua nu la. Noko, saa bɛ ngome bɛde a ɔbayɛ esiane a, ɛnee bɛbahyia awie mɔɔ ɔbadɛnla bɛ nwo ɛkɛ yeanlea bɛ la. Noko akee, kɛzi tɛnlabelɛ ne de ye biala la, ɔwɔ kɛ abusua ne kpondɛ adenle dua zo fa moalɛ maa.*—Bɛgenga Mrɛlɛbulɛ 21:5.
12, 13. Kɛzi mralɛ mɔɔ bɛyɛ mgbanyinli mɔɔ bɛ nee bɛ awovolɛ ɛnde la ɛhɔ zo ɛli bɛ eni na bɛnlea bɛ ɛ?
12 Ngakula mɔɔ lɛ ɛlɔlɛ la kulo kɛ bɛ awovolɛ nwo tɔ bɛ. Saa bɛnea bɛ kpalɛ a, ɔmaa ngakula ne mɔ anzo nu dwo bɛ. Noko, ɔluakɛ bɛlɛ ɛzonlelilɛ gyɛne la ati, ngakula mɔɔ ɛnyi la nee bɛ awovolɛ ɛnde ɛleka ko. Saa ɔba ye zɔ a, bie mɔ sɛlɛ adenle wɔ gyima nu bɛbakpɔla bɛ na bɛyɛ gyima mɔɔ awovolɛ ne ɛngola ye yɛ la bɛmaa bɛ. Saa bɛta bɛfɛlɛ bɛ—saa ɔbayɛ boɛ a alehyenlɛ biala—na bɛkɛlɛ bɛ kɛlata, anzɛɛ bɛfa nrɛlaleɛ bɛnwa bɛ a, ɔmaa awovolɛ ne mɔ te nganeɛ kɛ bɛkulo bɛ.—Mrɛ. 23:24, 25.
13 Kɛzi tɛnlabelɛ ne de biala la, ɔwɔ kɛ bɛsuzu adenle mɔɔ bɛdua zo bɛdi awovolɛ ne mɔ ngyianlɛ nwo gyima la anwo saa ɔbahyia kɛ bɛyɛ nzenzaleɛ wɔ nu a. Saa wɔ awovolɛ le Alasevolɛ na ɛ nee bɛ ɛnde ɛleka ko a, ɛbahola ɛ nee mgbanyima mɔɔ wɔ bɛ asafo ne anu la adendɛ na wɔadie bɛ nzuzulɛ. Mmamaa ɛ rɛle fi kɛ ɛbava wɔ edwɛkɛ ne wɔahɔ asɔneyɛlɛ nu. (Bɛgenga Mrɛlɛbulɛ 11:14.) Saa wɔ awovolɛ ɛnle Alasevolɛ bɔbɔ a, ɔwɔ kɛ ‘ɛdi bɛ eni.’ (Ade. 20:12; Mrɛ. 23:22) Nɔhalɛ nu, tɛ mbusua kɔsɔɔti a bɛazi kpɔkɛ ko ne ala a. Bie mɔ yɛ ngyehyɛleɛ maa bɛ awovolɛ mɔɔ anye ɛvi la tu bɛatɛnla bɛ nwo anzɛɛ bikye bɛ. Noko akee, tɛ mekɛ ne amuala a ɛhye kola yɛ boɛ a. Awovolɛ bie mɔ ɛngulo kɛ bɛ nee bɛ mra mgbanyinli nee bɛ mbusua kɔtɛnla; bɛbu fanwodi mɔɔ bɛlɛ la yɛɛ bɛngulo kɛ bɛkɛyɛ adesoa. Bie mɔ lɛ bɛ debie biala na bɛkulo kɛ bɛtɛnla bɛdabɛ mumua ne bɛ awuke nu na bɛtua bɛ ɛnleanlɛ nwo kakɛ.—Nolo. 7:12.
14. Ngyegyelɛ boni a bɛdabɛ mɔɔ bɛnea awie mɔ la bahola ahɔ nu a?
14 Wɔ mbusua dɔɔnwo anu, ɛzonlelilɛ ne dɔɔnwo tɔ ralɛ nrenya anzɛɛ ralɛ raalɛ mɔɔ de bikye ye awovolɛ ne la asa zo. Noko akee, ɔwɔ kɛ bɛdabɛ mɔɔ bɛnea bɛ awovolɛ la nea nwu ye kɛ bɛbanlea bɛdabɛ mumua ne bɛ mbusua noko. Asolo awie ko biala mekɛ mɔɔ ɔlɛ nee ye anwosesebɛ. Neavolɛ ne tɛnlabelɛ bahola ahakyi mɔɔ ɔbahyia kɛ ɔsuzu ngyehyɛleɛ mɔɔ wɔ ɛkɛ la anwo bieko a. Asoo abusua ne anu sonla ko lɛ ɛzonlelilɛ dɔɔnwo ɔ? Asoo mralɛ mɔɔ ɛha la bahola ayɛ dɔɔnwo, bɛaboa wɔ ye ɛnleanlɛ ne anu ɔ?
15. Kɛ ɔkɛyɛ na bɛangu neavolɛ bie ɛvɛlɛ ɛ?
15 Saa wovolɛ mɔɔ ɛyɛ kpanyinli la kɔ zo biza ninyɛne a, ɔbahu ahenle mɔɔ ɔlɛnea ye la ɛvɛlɛ. (Nolo. 4:6) Mralɛ kulovolɛ kulo kɛ bɛyɛ mɔɔ bɛbahola la amuala bɛmaa bɛ awovolɛ, noko saa bɛbiza ninyɛne dɔɔnwo a ɔbava ngyegyelɛ yeara. Neavolɛma mɔɔ kɔ tɛnlabelɛ zɛhae anu la ɔwɔ kɛ yɛ mɔɔ fɛta la na bɛbiza moalɛ. Saa ahenle mɔɔ ɔlɛnea ye la nyia moalɛ ɔvi mekɛ mɔɔ kɔ mekɛ la a, bɛnrɛhu ye ɛvɛlɛ.
16, 17. Ngyegyelɛ boni a mralɛ mɔɔ ɛyɛ mgbanyinli la bahola ayia ye wɔ bɛ awovolɛ ɛnleanlɛ nu a, na kɛzi bɛbahola bɛali nwolɛ gyima ɛ? (Nea ɛlɛka “Ɛnleanlɛ Nwo Anyezɔlɛ.”)
16 Saa kpanyinliyɛlɛ maa awovolɛ mɔɔ bɛkulo ye edwɛkɛ la nwu amaneɛ a, ɔgyegye. Neavolɛ dɔɔnwo di alɔbɔlɛ, adwenledwenle tɔ bɛ nwo, bɛ sa nu to, bɛfa ɛya, na bɛbua bɛ nwo fɔlɛ bɔbɔ. Ɔdwu mekɛ ne bie a, awovolɛ mɔɔ anye ɛvi la bahola aha edwɛkɛ mɔɔ yɛ nyane anzɛɛ ɔnrɛhile anyezɔlɛ. Saa ɔba ye zɔ a, mmafa ɛya ndɛndɛ. Abɔlɔba bie mɔɔ ɛbe wɔ adwenle ne anwo debiezukoalɛ nu la ka kɛ: “Adenle kpalɛ mɔɔ bɛfa zo bɛdi nganeɛdelɛ ɛtane zo la a le kɛ ɛbalie wɔado nu. Koati kɛ ɛbaha kɛ ɔnle zɔ anzɛɛ wɔabua ɛ nwo fɔlɛ ndɛndɛ wɔ kɛzi ɛte nganeɛ la anwo.” Ka kɛzi ɛte nganeɛ la kile wɔ bokavolɛ, busuanli gyɛne, anzɛɛ agɔnwolɛ kpalɛ. Adwelielilɛ ɛhye bahola aboa wɔ yeamaa wɔali wɔ nganeɛdelɛ ne anwo gyima.
17 Ɔdwu mekɛ ne bie a, ɛnee abusua ne ɛnlɛ ezukoa anzɛɛ awie kpalɛ mɔɔ ɔbanlea bɛ kulovolɛ bie wɔ sua nu a. Saa ɔba ye zɔ a, bɛbahola bɛakpondɛ moalɛ wɔ ɛleka fofolɛ. Ɛnee adiema raalɛ bie mɔɔ ɔle Keleseɛnenli la kɔkpɔla ye mame kenle ko biala. Ɔka ye abusua ne anwo edwɛkɛ kɛ: “Ɛnee yɛngola yɛndua dɔnehwele 24 ne mɔɔ bɛfa bɛnea me Mame la anwo kakɛ. Ɛnee ɔnla aze kɛ ɔbazi kpɔkɛ kɛ bɛnlea ye mame wɔ asopiti. Ɔdele nganeɛ kɛ ɔyɛ se ɔmaa ye. Noko, yemɔ a ɛnee le ye sɔbelɛ wɔ mekɛ mɔɔ ɛnee ɔka ekyii ɔwu la, yemɔti ɔliele ɔdole nu.”
18. Anwodozo boni a bɛdabɛ mɔɔ bɛnea awie mɔ la bahola anyia a?
18 Ɛzonlelilɛ mɔɔ yɛlɛ kɛ yɛbanlea yɛ awovolɛ mɔɔ bɛ nye ɛvi la akunlu yɛ se na ɔkola ɔgyegye adwenle. Adehilelɛ fɔɔnwo biala ɛnle ɛkɛ mɔɔ ɔwɔ kɛ bɛnea zo bɛyɛ ɛhye a. Noko, ɛbahola wɔali ɛzonlelilɛ mɔɔ ɛlɛ kɛ ɛbali wɔ kulovolɛma eni la anwo gyima, ɔlua ngyehyɛleɛ kpalɛ, koyɛlɛ mɔɔ bɛfa bɛsuzu ninyɛne nwo, adwelielilɛ kpalɛ, nee mɔɔ ɔtɛla biala la, nzɛlɛlɛ mɔɔ vi ahonle nu la azo. Saa ɛyɛ ɛhye a ɛbanyia ahunlundwolɛ wɔ mekɛ mɔɔ ɛbanwu kɛ bɛ sa ka mɔɔ bɛhyia la. (Bɛgenga 1 Kɔlentema 13:4-8.) Mɔɔ nwolɛ hyia kpalɛ la, ɛbanyia anwodozo kɛ Gyihova bamaa wɔ anzondwolɛ ne mɔɔ ɔfa ɔmaa menli mɔɔ di bɛ awovolɛ eni la bie.—Fel. 4:7.
^ ɛden. 3 Kɛzi bɛ ɛkɛ ne maandeɛ de la a bahile mɔɔ awovolɛ nee bɛ mra bahola ayɛ a. Wɔ ɛleka bie mɔ, nvonleɛ biala ɛnle nwo kɛ awolɛndoazo ngakyile mɔɔ wɔ abusua ko anu la babɔ nu adɛnla ɛleka ko.
^ ɛden. 11 Saa wɔ awovolɛ de bɛ awuke nu a, nea kɛ ɛbamaa neavolɛ mɔɔ ɔdi nɔhalɛ la anyia ɛkɛ ne sanvɛ ne bie amaa yeahola yeaboa bɛ ndɛndɛ wɔ esiane mekɛ nu.
Suzu gyinlabelɛ ɛhye anwo nea: Kpanyinli bie mɔɔ boka Asopiti Ngitanwolilɛ Kɔmatii ne la ɛyɛ ngyehyɛleɛ kɛ ɔ nee adiema kakula ko bahɔ daselɛlilɛ Molɛ nwonlomɔ. Zɔhane nwonlomɔ ne, adiema nrenya ko mɔɔ ɔ ye ɛnyia kale esiane na bɛ nee ye ɛhɔ asopiti la vɛlɛle kpanyinli ne wɔ fonu zo. Ɔzɛlɛle adiema kpanyinli ne kɛ ɔboa ye ɔmaa ɔkpondɛ dɔketa mɔɔ ɔ nee ye bayɛ adwenle wɔ mogya nwo edwɛkɛ nu la. Yemɔti, adiema kpanyinli ne pɛle daselɛlilɛ ngyehyɛleɛ ne mɔɔ ɔ nee adiema kakula ne yɛle la anu amaa yeaboa abusua ne mɔɔ esiane ɛdo bɛ la.
Suzu gyinlabelɛ ɛhye noko anwo: Agyalɛma bie dole ɛsalɛ vɛlɛle ninli bie mɔɔ ɔlɛ ngakula nwiɔ la kɛ ɔrakpɔla bɛ kenle ko nɔsolɛ nu. Mekɛ mɔɔ ɔbɔle ɔ mra ne mɔ amaneɛ la, bɛ nye liele kpole. Ɛnee bɛ nye la zɔhane nɔsolɛ ne ade. Noko akee, ye alehyenlɛ nu, agyalɛma ne zele ninli ne kɛ debie bie ati ɔwɔ kɛ bɛpɛ ngyehyɛleɛ ne anu. Nzinlii, ɔnwunle deɛmɔti agyalɛma ne pɛle ngyehyɛleɛ ne anu la. Bɛvɛlɛle ninli ne la, agyalɛma ne agɔnwo mɔ bie noko vɛlɛle bɛ kɛ bɛrɛla bɛ sua nu zɔhane nɔsolɛ ne, na bɛkponlenle zo.
Kɛ Keleseɛnema la, ɔwɔ kɛ yɛdi yɛ edwɛkɛ zo. Ɔnle kɛ yɛyɛ menli mɔɔ saa ‘yɛka “ɛhɛe” a ɛnee yɛkile “kyɛkyɛ” a.’ (2 Kɔl. 1:18) Noko akee, kɛmɔ yɛnwu ye wɔ neazo nwiɔ ne anu la, gyinlabelɛ ne amuala ɛnle ko. Ɔdwu mekɛ ne bie a, yɛbade nganeɛ kɛ mɔɔ yɛbahola yɛayɛ la ala a le kɛ yɛbapɛ ngyehyɛleɛ bie mɔɔ yɛyɛ la anu. Ɛzoanvolɛ Pɔɔlo hɔle zɛhae tɛnlabelɛ ne bie anu.
Mekɛ mɔɔ ɛnee Pɔɔlo wɔ ye edwɛkpatɛlɛvolɛ gyima ne anu wɔ Ɛfɛsɛse wɔ 55 Y.M. anu la, ɔyɛle ye adwenle kɛ ɔpɛ Aegean Nyevile ne yeahɔ Kɔlente, na yeadoa zo yeahɔ Masidonea. Mɔɔ ɔsia yeara Gyɛlusalɛm la, ɔyɛle ngyehyɛleɛ kɛ ɔkakpɔla Kɔlente asafo ne bieko, amaa yɛalie bɛ ahyɛlɛdeɛ ne yeahɔmaa mediema mɔɔ bɛwɔ Gyɛlusalɛm la. (1 Kɔl. 16:3) Yɛnwu ɛhye wienyi wɔ 2 Kɔlentema 1:15, 16. Ɛkɛ ne kenga kɛ: “Adwenle ɛhye a wɔ me ti anu ɛsesebɛ mɔɔ manle menlumuale mengyehyɛle kɛ mebarakpɔla bɛ, amaa bɛanyia nyilalɛ mɔnwo la. Ɔluakɛ menyɛle kɛ saa mese meahɔ Masidonea a mebamakyi bɛ nwo ɛkɛ, yɛɛ eza saa mevi Masidonea mesia meara a meamakyi bɛ nwo ɛkɛ ne bieko, amaa bɛagua me adenle bɛamaa meahɔ Dwudiya.”
Ɔbayɛ kɛ ɛnee Pɔɔlo ɛha ye ngyehyɛleɛ ne anwo edwɛkɛ ɛhile Kɔlente mediema ne mɔ wɔ kɛlata bie mɔɔ ɔhɛlɛle bɛ la anu. (1 Kɔl. 5:9) Mɔɔ ɔhɛlɛle kɛlata zɔhane la, yeangyɛ biala yɛɛ Kuloyi sua nu amra bɔle ye amaneɛ kɛ mgbakyemgbakye ɛra asafo ne anu a. (1 Kɔl. 1:10, 11) Pɔɔlo zile kpɔkɛ kɛ ɔbayɛ nzenzaleɛ wɔ ye ngyehyɛleɛ ne anu, na ɔhɛlɛle kɛlata ne mɔɔ ɛnɛ yɛfɛlɛ ye 1 Kɔlentema la. Wɔ kɛlata zɔhane anu, Pɔɔlo vile ɛlɔlɛ nu vale folɛdulɛ nee adehilelɛ manle. Eza ɔhanle kɛ yehakyi ye ngyehyɛleɛ ne, ɔbalumua yeahɔ Masidonea kolaa na yeara Kɔlente.—1 Kɔl. 16:5, 6.*
Ɔbayɛ kɛ mekɛ mɔɔ mediema mɔɔ bɛwɔ Kɔlente asa hanle ye kɛlata ne la, “ɛzoanvolɛma kpalɛ” ne mɔɔ bɛwɔ asafo ne anu la bie mɔ bɔle ye somolɛ kɛ ɔtu kuma a ɔndo elue nu. Pɔɔlo sa ɔ ne la, ɔbizale kɛ: “Yemɔti ngyehyɛlɛ ɛhye mɔɔ menyɛle la kile kɛ mele sonla mɔɔ meka a menyɛ ɔ? Anzɛɛ meyɛ me ngyehyɛlɛ kɛ adalɛ sonla bie mɔɔ meka kɛ ‘ɛhɛe’ a ɛnee mekile ‘kyɛkyɛ’ ɔ?”—2 Kɔl. 1:17; 11:5.
Wɔ gyinlabelɛ ɛhye mɔ anu, yɛbahola yɛabiza kɛ, Asoo Pɔɔlo le ‘sonla mɔɔ ɔka a ɔnyɛ amgba ɔ?’ Kyɛkyɛ! Edwɛkɛkpɔkɛ mɔɔ bɛhile ɔ bo ‘sonla mɔɔ ɔka a ɔnyɛ la,’ nee edwɛkɛ sonla mɔɔ ɔtu kuma a ɔndo elue nu la lua edinli ko azo, bɛngola bɛnva bɛ nwo bɛndo ɔ nwo zo, ɔnli ye ɛwɔkɛ zo. Ɔbayɛ kɛ kpuyia ne mɔɔ Pɔɔlo bizale kɛ “anzɛɛ meyɛ me ngyehyɛlɛ kɛ adalɛ sonla bie [la],” manle Keleseɛnema mɔɔ ɛnee wɔ Kɔlente la nwunle ye wienyi kɛ kpɔkɛ mɔɔ Pɔɔlo zile hakyile ye adwenle la ɛngile kɛ bɛngola bɛnva bɛ nwo bɛndo ɔ nwo zo.
Pɔɔlo anlie bɛ somolɛ ne ando nu, ɔhɛlɛle kɛ: “Kɛmɔ Nyamenle le nɔhalɛ, na yɛkola yɛfa yɛ rɛle yɛwula ye nu la, me ɛwɔkɛ ne mɔɔ membɔle bɛ la ɛnle ɛwɔkɛ mɔɔ meka ‘ɛhɛe’ a ɛnee mekile ‘kyɛkyɛ’ a.” (2 Kɔl. 1:18) Nɔhalɛ, ɛnee Pɔɔlo dwenle mediema mɔɔ bɛwɔ Kɔlente la anwo kpalɛ, yemɔti a ɔhakyile ye ngyehyɛleɛ ne a. Yɛkenga ye wɔ 2 Kɔlentema 1:23 kɛ, “memkpondɛ kɛ mebɔ bɛ rɛle” la ati a mengakyile me adwenle wɔ Kɔlente ɛralɛ ne anwo la. Nɔhalɛ nu, ɔvale nwolɛ adenle ɔmanle bɛ amaa bɛatoto ninyɛne boɛ kolaa na ɔdaye mumua ne yeara. Kɛmɔ ɛnee ɔ nye la ye ade la, mɔɔ Pɔɔlo wɔ Masidonea la, ɔdele ɔvile Taetɛse ɛkɛ ne kɛ ye kɛlata ne ɛmaa mediema ne mɔ ɛli nyane na bɛnlu bɛ nwo, ɛhye manle ɔ nye liele kpole.—2 Kɔl. 6:11; 7:5-7.
Somolɛ mɔɔ bɛbɔle Pɔɔlo kɛ ɔnli ye edwɛkɛ zo la kile kɛ saa ɔnli ye ɛwɔkɛ zo a, ɛnee bɛnrɛhola bɛnrɛva bɛ nwo bɛnrɛdo ye edwɛkɛhanlɛ gyima ne azo. Noko akee, Pɔɔlo hakyele Kɔlentema kɛ yeha Gyisɛse Kelaese anwo edwɛkɛ yehile bɛ. “Gyisɛse Kelaese mɔɔ le Nyamenle Ara ne, mɔɔ me nee Seleveenɛse nee Temɔte yɛbɔle ɔ nwo edwɛkɛ ne nolo yɛhilele bɛ la, ɛnle ‘Ɛhɛe’ nee ‘Kyɛkyɛ’ sonla. Ɔle Nyamenle nu ‘Ɛhɛe.’” (2 Kɔl. 1:19) Asoo ɛnee bɛngola bɛnva bɛ nwo bɛndo Gyisɛse Kelaese mɔɔ Pɔɔlo zukoale ye la anwo zo ɔ? Kyɛkyɛ! Gyisɛse hanle nɔhalɛ wɔ ye ɛbɛlabɔlɛ nee daselɛlilɛ nu dahuu. (Dwɔn 14:6; 18:37) Saa edwɛkɛ ne mɔɔ Gyisɛse bɔle ye nolo la le nɔhalɛ bɔkɔɔ mɔɔ bɛkola bɛfa bɛ nwo bɛto zo na edwɛkɛ ko ne ala a Pɔɔlo bɔle ye nolo a, ɛnee yɛbahola yɛava yɛ nwo yɛado ɛzoanvolɛ ne nolobɔlɛ ne azo.
Gyihova le “nɔhavo Nyamenle.” (Edw. 31:5) Yɛnwu ɛhye wɔ edwɛkɛ mɔɔ Pɔɔlo hɛlɛle doale zo la anu: “Yemɔ a ɔle Nyamenle ɛwɔkɛ ne mɔ anu ‘Ɛhɛe’ ne a.” Gyisɛse munli nu mɔɔ ɔgyinlanle wɔ azɛlɛ ye azo ɔhɔle awieleɛ la ammaa menli adwenle nu anyɛ bɛ kesee wɔ Gyihova ɛwɔkɛ ne mɔ anwo. Pɔɔlo doale zo kɛ: “Ɛhye ati a yɛdua Gyisɛse Kelaese anwo zo yɛka ‘Amen’ ne yɛwula Nyamenle anyunlunyia a.” (2 Kɔl. 1:20) Gyisɛse a le “Amen” ne a, anzɛɛ ɔmaa ɛwɔkɛ biala mɔɔ Gyihova Nyamenle bɔ la yɛ nɔhalɛ!
Kɛmɔ Gyihova nee Gyisɛse ka nɔhalɛ dahuu la, zɔhane ala a Pɔɔlo noko yɛle a. (2 Kɔl. 1:19) Ɔnle awie mɔɔ ɔtu kuma a ɔndo elue nu, ɔnyɛ ngyehyɛleɛ kɛ “adalɛ sonla.” (2 Kɔl. 1:17) Emomu, ɔmanle ‘sunsum ne hilele ye adenle.’ (Gal. 5:16) Ɛnee ɔdwenle menli nwo. Ɛnee ye Ɛhɛe kile Ɛhɛe!
Ɛnɛ, menli mɔɔ ɛnva Baebolo ngyinlazo ɛnli gyima la ta bɔ ɛwɔkɛ bu zo wɔ mekɛ mɔɔ ngyegyelɛ ekyi anzɛɛ debie mɔɔ bɛ nye die nwo kɛra la. Wɔ gualilɛ nu, saa bɔbɔ bɛyɛ ngyehyɛleɛ bie anwo kɛlata a, tɛ mekɛ ne amuala a bɛ “ɛhɛe” kile “ɛhɛe” a. Menli dɔɔnwo ɛmbu agyalɛ kɛ ngyehyɛleɛ mɔɔ menli nwiɔ ɛyɛ mɔɔ bɛmpɛ nu ɛlɛ a. Emomu, ewolebɔlɛ mɔɔ ɛlɛkɔ ɔ nyunlu la kile kɛ menli dɔɔnwo bu agyalɛ kɛ ɔle mekɛ ekyi nu ngamɔnu mɔɔ bɛkola bɛpɛ nu a.—2 Tem. 3:1, 2.
Na ɛdawɔ noko ɛ? Asoo wɔ Ɛhɛe kile Ɛhɛe? Kɛmɔ yɛnwunle ye wɔ edwɛkɛ ɛhye mɔlebɛbo la, ɔdwu mekɛ ne bie a ɛnee ɔhyia kɛ ɛpɛ ngyehyɛleɛ bie anu mɔɔ yemɔ ɛngile kɛ ɛnli wɔ edwɛkɛ zo, emomu tɛnlabelɛ bie mɔɔ ɛngola ɛnyɛ nwolɛ ɛhwee la ati ɔ. Noko saa Keleseɛnenli bie bɔ ɛwɔkɛ anzɛɛ tu ɔ nwo maa wɔ debie bie anu a, ɔwɔ kɛ ɔyɛ ye afoa nu ɛdeɛ biala ɔfa ɔdi nwolɛ gyima. (Edw. 15:4; Mat. 5:37) Saa ɛyɛ zɔ a, bɛbanwu wɔ kɛ awie mɔɔ bɛkola bɛfa bɛ nwo bɛto ɔ nwo zo, ɔdi ye edwɛkɛ zo, na ɔka nɔhalɛ dahuu a. (Ɛfɛ. 4:15, 25; Gye. 5:12) Saa ɔba ye zɔ a, bɛbanyia ɛhulolɛ bɛadie Nyamenle Belemgbunlililɛ ne anwo daselɛ mɔɔ ɛdi ye dahuu la. Ɛhye ati, bɛmaa yɛbɔ mɔdenle yɛmaa yɛ Ɛhɛe ɛhile Ɛhɛe amgba!
^ ɛden. 7 Pɔɔlo hɛlɛle 1 Kɔlentema wiele la anzi mekɛ ekyi bie anu, ɔluale Tulowase ɔhɔle Masidonea, ɛleka mɔɔ ɔhɛlɛle 2 Kɔlentema la. (2 Kɔl. 2:12; 7:5) Nzinlii, akee ɔhɔle Kɔlente.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn edwɛne 29 Fa Nɔhalɛlilɛ Dua***
Edwɛne 29
Fa Nɔhalɛlilɛ Dua
(Edwɛndolɛ 26)
1. Bua me ndɛne, Gyihova Nyamenle;
Me rɛle wɔ wɔ nu yɛɛ medi nɔhalɛ.
Neɛnlea me nu, na sɔ me diedi nea.
Boa maa me nwo ɛde, na kɔ zo yila me.
(Nliezo)
2. Adalɛma nee amumuyɛma,
Me nee bɛ ɛnrɛdu yɛɛ menrɛbikye bɛ.
Mmatia me ɛboka ɛtanema;
Mmafa me ɛboka bɛ nwo ɛsɛkye bɛ.
(Nliezo)
3. Mekulo wɔ sua nu ɛdɛnlanlɛ.
Wɔ ’zonlenlɛ nwo te, menrɛvi nwo ɛlɛ.
Mebaha mɔɔ wɔyɛ la meahile
Na meado edwɛne meaye wɔ ayɛlɛ.
(NLIEZO)
Na me ɛdeɛ, Mevua metafe zo,
mebali nɔhalɛ, Meahɔdwu awieleɛ.
(Eza nea Edw. 25:2.)
^ ***sn edwɛne 25 Mɔɔ Maa Bɛnwu Kelaese Ɛdoavolɛma***
Edwɛne 25
Mɔɔ Maa Bɛnwu Kelaese Ɛdoavolɛma
(Dwɔn 13:34, 35)
1. Nyamenle ɛmaa yɛ mɛla bie;
Mɛla zɔhane anwo hyia.
Ɔwɔ kɛ yɛ muala yɛdi zo,
Yɛnyia nɔhalɛ ɛlɔlɛ.
Yɛ Awulae wule manle yɛ;
Ɔlale ɛlɔlɛ ali.
Bɛmaa yɛzukoa ye yɛhile kɛ
Yɛle ye ɛdoavolɛma.
2. Ɛlɔlɛ ɛhye ɛmbɔ aze.
Ɔboa mɔɔ ɛyɛ bɛtɛɛ la.
Bɛmaa yɛhulo yɛ nwo ngoko,
Yɛzonle anyelielɛ nu.
Ekpunli bieko ɛnle ɛkɛ
Mɔɔ lɛ ɛlɔlɛ zɛhae a.
Yɛdie yɛ mediema yɛdi kpalɛ.
Bɛmaa yɛlua ɛlɔlɛ nu.
(Eza nea Wulo. 13:8; 1 Kɔl. 13:8; Gye. 2:8; 1 Dwɔn 4:10, 11.)
^ ***sn edwɛne 14 Bɛyɛ Ninyɛne Kɔsɔɔti Fofolɛ***
Edwɛne 14
Bɛyɛ Ninyɛne Kɔsɔɔti Fofolɛ
(Yekile 21:1-5)
1. Nyamenle tumililɛ ɛbɔ ɔ bo.
Yeva ɔ Ra ne yezie ebia zo.
Yeli konim kpole wɔ anwuma.
Menli bayɛ mɔɔ Nyamenle kulo.
(Nliezo)
2. Bɛnlea Gyɛlusalɛm Fofolɛ ne,
Boaneralɛ ne atɔfolɛ ne.
Bɛziezie ye na ɔlɛta kpalɛ.
Gyihova ta wɔ sua ne azo.
(Nliezo)
3. Menli nye balie suakpole ne anwo.
Ye nlenkɛ ne mɔ bɛabuke dahuu.
Menli balua ye anyunlunyia nu.
Nyamenle azonvolɛ noko ta.
(NLIEZO)
Nea! Nyamenle nee yɛ de.
Ye nyilalɛ wɔ yɛ nwo zo.
Nyane nee ɛzunlɛ ɛpɛ nu;
Ewule noko ɛnle ɛkɛ.
Ɔse: ‘Meyɛ ninyɛne fofolɛ.’
Nyamenle ka nɔhalɛ.
(Eza nea Mat. 16:3; Yek. 12:7-9; 21:23-25.)
^ ***sn edwɛne 20 Yila Yɛ Ayia Ne***
Edwɛne 20
Yila Yɛ Ayia Ne
(Hibuluma 10:24, 25)
1. Gyihova, yɛlɛsɛlɛ wɔ,
Yila ayia ye azo.
Yɛyɛ wɔ mo kɛ yɛyia la;
Fa wɔ sunsum boa yɛ.
2. Gyihova, kilehile yɛ
Maa yɛzonle wɔ kpalɛ.
Boa yɛ maa yɛli daselɛ;
Yɛnyia ɛlɔlɛ kpole.
3. Egya yila yɛ ayia ne.
Maa yɛnyia anzondwolɛ.
Yɛ ɛdendɛlɛ, yɛ nyɛleɛ,
Kanvo wɔ Tumililɛ.
(Eza nea Edw. 22:22; 34:3; Aye. 50:4.)
^ ***sn edwɛne 4 Nyia Duma Kpalɛ Wɔ Nyamenle Anyunlu***
Edwɛne 4
Nyia Duma Kpalɛ Wɔ Nyamenle Anyunlu
(Nolobɔvo ne 7:1)
1. Yɛkulo kɛ yɛ Ngoane mekɛ muala
Yɛtie Nyamenle, Yɛnyia duma kpalɛ.
Yɛyɛ mɔɔ Gyihova Kulo la dahuu a,
Yɛbamaa ɔ nye Alie kpole.
2. Ewiade anu Duma mɔɔ yɛbalie,
Ye anyunlunyia Nee nuhua nganvolɛ,
Ɔ muala le mgbane. Saa yɛdi bɛ nzi a,
Gyihova bava Yɛ nwo ɛya.
3. O yɛ Nyamenle, Kakye yɛ duma ne.
Mmaye ɛfi wɔ Buluku ne anu.
Yɛbali nɔhalɛ Yɛazonle Nyamenle
Na yɛanyia duma Kpalɛ dahuu.
(Eza nea Mɔl. 11:4; Mrɛ. 22:1; Mal. 3:16; Yek. 20:15.)
^ ***sn edwɛne 24 Fa Ɛ Nye To Ahyɛlɛdeɛ Ne Azo!***
Edwɛne 24
Fa Ɛ Nye To Ahyɛlɛdeɛ Ne Azo!
(2 Kɔlentema 4:18)
1. Anyezinlira nwu debie.
Anzodilira te ’dwɛkɛ.
Ndotolo nee azudenle
Noko ɛbu ɛsɛlɛ zo.
Abubura bawuwulu.
Yɛ alɔvolɛ ɛnrɛwu.
Ɛbanwu nyilalɛ ɛhye.
Fa ɛ nye to ɛwɔkɛ ne.
2. Mumule sonla badendɛ.
Mrelera bayɛ mgbavolɛ.
Azɛlɛ bahye ye aleɛ;
Yɛbanyia ninyɛne kpalɛ.
Ngakula bado edwɛne.
Anzondwolɛ noko bara.
Bɛbadwazo mɔwuamra.
Fa ɛ nye to ɛwɔkɛ ne.
3. Bedi nee boane babɔ nu,
Ezizile nee ’nlankɛ lua,
Kakula ekyi baha bɛ.
Bɛ muala bɛbadie ɔ ne.
Ɛzunlɛ nee nyane ɛze,
Ɛzulolɛ ɛnle ɛkɛ;
Nyamenle bayɛ ɔ muala.
Fa ɛ nye to ɛwɔkɛ ne.
(Eza nea Aye. 11:6-9; 35:5-7; Dwɔn 11:24.)
^ ***sn edwɛne 55 Dahuu Ngoane Ɛra!***
Edwɛne 55
Dahuu Ngoane Ɛra!
(Dwɔn 3:16)
1. Kenlebie menli muala
Bayɛ ko na bɛadɛnla.
Alɔbɔlɛ nee nyane
Muala bavi ɛkɛ!
(Nliezo)
2. Mgbanyima ɛnde nyane;
Bɛnyia anwosesebɛ.
Ngyegyelɛ nee ɛzunlɛ
Biala ɛnle ɛkɛ.
(Nliezo)
3. Paladaes’ yɛ nye balie;
Yɛbanyia dahuu ngoane.
Na yɛbado edwɛne
Yɛayɛ Nyamenle mo.
(NLIEZO)
Anyelielɛ bara!
Ɛbanyia wɔ ɛdeɛ.
Ɔnrɛhyɛ na wɔaha kɛ,
“Dahuu ngoane ɛra!”
(Eza nea Dwo. 33:25; Edw. 72:7; Yek. 21:4.)
^ ***sn edwɛne 29 Fa Nɔhalɛlilɛ Dua***
Edwɛne 29
Fa Nɔhalɛlilɛ Dua
(Edwɛndolɛ 26)
1. Bua me ndɛne, Gyihova Nyamenle;
Me rɛle wɔ wɔ nu yɛɛ medi nɔhalɛ.
Neɛnlea me nu, na sɔ me diedi nea.
Boa maa me nwo ɛde, na kɔ zo yila me.
(Nliezo)
2. Adalɛma nee amumuyɛma,
Me nee bɛ ɛnrɛdu yɛɛ menrɛbikye bɛ.
Mmatia me ɛboka ɛtanema;
Mmafa me ɛboka bɛ nwo ɛsɛkye bɛ.
(Nliezo)
3. Mekulo wɔ sua nu ɛdɛnlanlɛ.
Wɔ ’zonlenlɛ nwo te, menrɛvi nwo ɛlɛ.
Mebaha mɔɔ wɔyɛ la meahile
Na meado edwɛne meaye wɔ ayɛlɛ.
(NLIEZO)
Na me ɛdeɛ, Mevua metafe zo,
mebali nɔhalɛ, Meahɔdwu awieleɛ.
(Eza nea Edw. 25:2.)
^ (Gyi. 10:22-33) Bɛbuale ye kɛ, “Safohyenle Kɔnileɛse a ɛzoa yɛ a. Ɔle sonlakpalɛ somaa, ɔsulo Nyamenle, yɛɛ Dwuuma amuala bu ye bie kpalɛ. Ɛkenle Nyamenle soanvolɛ bie zele ye kɛ ɔrava wɔ ɔhɔ ye sua nu, na ɔdie mɔɔ ɛlɛ ye ɛka wɔahile ye la.” 23 Na Pita vale bɛ hɔle sua nu na ɔmanle bɛ ɛleka bɛlale. Aleɛ hyenle la ɔboɔboale ɔ nwo na ɔ nee bɛ hɔle; diedima bie mɔ mɔɔ wɔ Dwɔpa la nee ye hɔle. 24 Bɛzile nu la ye alehyenlɛ nu yɛɛ bɛdwule Sizalia a, na bɛhɔdole kɛ Kɔnileɛse nee ye sua nu amra, nee ɔ gɔnwo mɔ mɔɔ yedo ɛsalɛ yevɛlɛ bɛ la ɛwie yia na bɛlɛkendɛ ye. 25 Kɔnileɛse yiale Pita wɔ anlenkɛ ne anloa, ɔdule ɔdɔle ɔ gyakɛ anu na ɔzonlenle ye. 26 Na Pita manle ɔdwazole na ɔzele ye kɛ, “Dwazo na medame mele sonla.” 27 Mɔɔ Pita anloa wɔ zolɛ ɔlɛtendɛ yeahile Kɔnileɛse la, bɛhɔwolole sua ne anu, na ɔnwunle kɛ menli dɔɔnwo kpalɛ ɛrayia. 28 Na ɔzele bɛ kɛ, “Bɛdabɛ bɛze ye wienyi kɛ wɔ Dwuu ɛzonlenlɛ ne anu, bɛmmaa adenle bɛmmaa yɛ nee bɛdabɛ mɔɔ bɛnle Dwuuma la ɛnfonla. Noko Nyamenle ɛye ɛhile me kɛ memmabu awie biala kɛ ɔ nwo ɛnde. 29 Ɛhye ati yɛɛ bɛzoanle kɛ bɛrava me la meandwenlehwenle me bo aze na mera a. Yemɔti mebiza bɛ kɛ duzu ati a bɛravale me a?” 30 Kɔnileɛse zele ye kɛ, “Ɛnɛ le kenle nna, kɛyɛ bekezɛ ala, ɛnee melɛyɛ ewiazo dɔne nsa nzɛlɛlɛ wɔ me sua ye anu, na nrenya bie mɔɔ wula tɛladeɛ fufule la ragyinlanle me nyunlu ɛkɛ 31 na ɔzele me kɛ, ‘Kɔnileɛse! Wɔ nzɛlɛlɛ ɛdwu Nyamenle anyunlu na yenwu wɔ ahunlunyele gyima ne amuala. 32 Yemɔti soa awie wɔ Dwɔpa maa ɔhɔva nrenya ne mɔɔ bɛfɛlɛ ye Saemɔn Pita la. Ɔ nee Saemɔn mɔɔ yɛ nwoma nwo gyima la a de a, wɔ nyevilenloa ɛkɛ.’ 33 Ɛhye ati a mezoanle kɛ bɛrava wɔ a, yɛɛ ɛdawɔ noko wɔandwenlehwenle ɛ bo aze na wɔra a. Yemɔti yɛ muala yɛyia wɔ Nyamenle anyunlu ɛke kɛ yɛtie mɔɔ Awulae ɛva ɛmaa wɔ kɛ ɛraha ɛhile yɛ la.”
^ ɛden. 13 (Mak. 10:35-45) Gyemise nee Dwɔn, mɔɔ le Zɛbɛdi amra ne mɔ rale Gyisɛse ɛkɛ rahanle kɛ, “Kilehilevolɛ, yɛkulo kɛ yɛsɛlɛ wɔ debie ko.” 36 Gyisɛse bizale bɛ kɛ, “Duzu a bɛkpondɛ kɛ meyɛ memaa bɛ a?” 37 Bɛbuale kɛ, “Anrɛɛ ɛnee kenle mɔɔ ɛkɛdɛnla wɔ anyunlunyia belemgbunli ebia ne anu la, wɔamaa yɛ nee wɔ adɛnla, ko adɛnla wɔ fema zo na ko noko adɛnla wɔ bɛne zo.” 38 Gyisɛse zele bɛ kɛ, “Bɛnze mɔɔ bɛlɛbiza bɛalie la. Asoo bɛkɛhola amaneɛnwunlɛ dwora ne mɔɔ ɔwɔ kɛ meno nu la anu no, anzɛɛ bɛkɛhola ewule ɛzɔnenlɛ ne mɔɔ ɔwɔ kɛ bɛfa bɛsɔne me la die?” 39 Bɛbuale kɛ, “Yɛkɛhola.” Gyisɛse zele bɛ kɛ, “Amgba, bɛkɛhola amaneɛnwunlɛ dwora ne mɔɔ ɔwɔ kɛ meno nu la anu no, bɛkɛlie ewule ɛzɔnenlɛ ne mɔɔ bɛfa bɛazɔne me la die, 40 noko me sa fema nee bɛne zo ɛdɛnlanlɛ ɛdeɛ, tɛ me a mekpa nu meye menli mɔɔ ɔwɔ kɛ tɛnla la a. Selɛ ne a bava amaa bɛdabɛ mɔɔ yeziezie yemaa bɛ la a.” 41 Mɔɔ ɛdoavolɛma ne mɔ mɔɔ hale la dele ɛhye anwo bie la, bɛvale Gyemise nee Dwɔn anwo ɛya kpole. 42 Yemɔti Gyisɛse vɛlɛle bɛ muala ɔ nwo ɛkɛ ne na ɔzele bɛ kɛ, “Bɛze kɛ maanle maanle arelemgbunli si yɛ bɛ menli kpɔdekpɔde la, yɛɛ kɛ bɛ mgbanyima noko si di bɛ nwo zo tumi la. 43 Ɛhye ɛnle zɔhane wɔ bɛ nu. Saa bɛ nuhua bie kpondɛ kɛ ɔyɛ kpole wɔ bɛ avinli a, ɔyɛ bɛ muala bɛ sonvolɛ 44 yɛɛ saa bɛ nuhua bie kpondɛ bɛ ti ali a, ɔyɛ bɛ muala bɛ akɛlɛ. 45 Medame Sonla Ra bɔbɔ, meamba kɛ bɛzonle me; membale kɛ mebazonle na meava me ngoane meado aze meakpɔne menli dɔɔnwo.”
^ (Ps. 102:0-28) Mmɔborɔni mpaebɔ; bere a wayɛ hahaaha, na oyi ne komam dadwen adi kyerɛ Yehowa no. 102 O Ɛdɛnkɛma, tie me nzɛlɛlɛ; maa me ɛzunlɛ ɛdwu ɛ nyunlu. 2 Mmafa ɛ nye ɛfea me wɔ me ngyianlɛ mekɛ nu. Gyele ɛ nzo tie me; saa mefɛlɛ wɔ a die me zo ndɛndɛ. 3 Ɔluakɛ me mekɛ ɛlɛse kɛ esike, me mbowule nu dɔ kɛ fonlomo. 4 Me ahonle ɛde kɛ nya, na yenwoso; me rɛle fi bɔbɔ kɛ menwɔli aleɛ. 5 Me ɛkponlenlɛ ɛyɛ kpole, mewie nwa bɔkɔɔ. 6 Meyɛ kɛ fienemgbole nu ɛkpɔtɛ, meyɛ kɛ kpadule wɔ suadu zo. 7 Meyɛ kɛ anloma mɔɔ ɔ ngome ɔgyi sua ti zo, meda a menlafe. 8 Me kpɔvolɛma twi me nyunlu dahuu, bɛdabɛ mɔɔ bɛsi me amgbu la fa me duma yɛ ndonwo wa amonle. 9—10 Wɔ ɛya kpole ne ati, nzonle ɛhakyi me aleɛ. Me nye monle twi gua me nzule nu, ɔluakɛ wɔmaa me zo na wɔvuandi me wɔdo. 11 Me mekɛ le kɛ nɔsolɛ nu ɛlawolɛ; menwoso kɛ ndile. 12 Na wɔmɔ, O Ɛdɛnkɛma, ɛle belemgbunli dahuu; wɔ duma ne gyi ɛkɛ maa awolɛndoazo muala. 13 Dwazo na nwu Zayɔn anwunvɔne; mekɛ ɛdwu mɔɔ ɔwɔ kɛ ɛnwu ye anwunvɔne a; mekɛ ne mɔɔ ɛhilele la ɛdwu. 14 Ɔluakɛ ye awolɛ ne sonle bolɛ maa wɔ sonvolɛma na ye ɛzɛkyelɛ ne maa bɛdi nyane. 15 Maanle maanle bazulo Ɛdɛnkɛma duma ne, ewiade arelemgbunli kɔsɔɔti bazulo ye anyunlunyia ne. 16 Ɔluakɛ Ɛdɛnkɛma bakyekye Zayɔn, na yeavinde anyunlunyia nu. 17 Ɔbadie bɛdabɛ mɔɔ bɛnlɛ awie la nzɛlɛlɛ, na ɔnrɛkpo bɛ modolɛ nzɛlɛlɛ. 18 Bɛhɛlɛ ɛhye bɛmaa awolɛndoazo mɔɔ bara la, amaa menli mɔɔ bɛtɛwole bɛ la aye Ɛdɛnkɛma ayɛlɛ kɛ: 19 Ɛdɛnkɛma de ye anwuma nwuanzanwuanza lɔ, ɔbelele ɔ nye ɔnleanle azɛlɛ ye, 20 kɛ ɔtie pilizama ɛkponlenlɛ, na yeatulu bɛdabɛ mɔɔ bɛ nee bɛ ɛlɛkɔ ahunleɛ la; 21 amaa menli abɔ Ɛdɛnkɛma duma ne nolo wɔ Zayɔn, na bɛaye ye ayɛlɛ wɔ Gyɛlusalɛm, 22 wɔ mekɛ mɔɔ menli kɛwie yia, na maanle maanle kɛyia kɛ bɛsonle Ɛdɛnkɛma la. 23 Ɛdɛnkɛma ɛmaa meyɛ bɛtɛɛ wɔ me mgbavolɛ nu, yepɛ me ngoane zo. 24 Na menganle kɛ, “O me Nyamenle, mmaye me zo wɔ me mgbavolɛ nu. “Wɔmɔ, wɔ ɛvolɛ gyi kpundii, wɔ awolɛndoazo muala anu.” 25 Mɔmoane yɛɛ ɛwulale azɛlɛ ye adiabo aze a, yɛɛ anwumaneamra le ɛ sa anloa gyima. 26 Bɛ bo zo baminli, noko wɔmɔ, ɛwɔ ɛkɛ ne dahuu; bɛ muala bɛbatete kɛ adɛladeɛ. Ɛdi bɛ ngakyile kɛ ɛdanlɛ, na bɛse bɛkɔ, 27 noko kɛ ɛde la ala a ɛde a, wɔ mekɛ ɛnlɛ awieleɛ. 28 Wɔ sonvolɛma abo zo amra anwo badɔ bɛ; bɛ bo zo amra badɛnla ɛ nyunlu kpɔkpɔ.
^ (Ps. 102:0-28) Mmɔborɔni mpaebɔ; bere a wayɛ hahaaha, na oyi ne komam dadwen adi kyerɛ Yehowa no. 102 O Ɛdɛnkɛma, tie me nzɛlɛlɛ; maa me ɛzunlɛ ɛdwu ɛ nyunlu. 2 Mmafa ɛ nye ɛfea me wɔ me ngyianlɛ mekɛ nu. Gyele ɛ nzo tie me; saa mefɛlɛ wɔ a die me zo ndɛndɛ. 3 Ɔluakɛ me mekɛ ɛlɛse kɛ esike, me mbowule nu dɔ kɛ fonlomo. 4 Me ahonle ɛde kɛ nya, na yenwoso; me rɛle fi bɔbɔ kɛ menwɔli aleɛ. 5 Me ɛkponlenlɛ ɛyɛ kpole, mewie nwa bɔkɔɔ. 6 Meyɛ kɛ fienemgbole nu ɛkpɔtɛ, meyɛ kɛ kpadule wɔ suadu zo. 7 Meyɛ kɛ anloma mɔɔ ɔ ngome ɔgyi sua ti zo, meda a menlafe. 8 Me kpɔvolɛma twi me nyunlu dahuu, bɛdabɛ mɔɔ bɛsi me amgbu la fa me duma yɛ ndonwo wa amonle. 9—10 Wɔ ɛya kpole ne ati, nzonle ɛhakyi me aleɛ. Me nye monle twi gua me nzule nu, ɔluakɛ wɔmaa me zo na wɔvuandi me wɔdo. 11 Me mekɛ le kɛ nɔsolɛ nu ɛlawolɛ; menwoso kɛ ndile. 12 Na wɔmɔ, O Ɛdɛnkɛma, ɛle belemgbunli dahuu; wɔ duma ne gyi ɛkɛ maa awolɛndoazo muala. 13 Dwazo na nwu Zayɔn anwunvɔne; mekɛ ɛdwu mɔɔ ɔwɔ kɛ ɛnwu ye anwunvɔne a; mekɛ ne mɔɔ ɛhilele la ɛdwu. 14 Ɔluakɛ ye awolɛ ne sonle bolɛ maa wɔ sonvolɛma na ye ɛzɛkyelɛ ne maa bɛdi nyane. 15 Maanle maanle bazulo Ɛdɛnkɛma duma ne, ewiade arelemgbunli kɔsɔɔti bazulo ye anyunlunyia ne. 16 Ɔluakɛ Ɛdɛnkɛma bakyekye Zayɔn, na yeavinde anyunlunyia nu. 17 Ɔbadie bɛdabɛ mɔɔ bɛnlɛ awie la nzɛlɛlɛ, na ɔnrɛkpo bɛ modolɛ nzɛlɛlɛ. 18 Bɛhɛlɛ ɛhye bɛmaa awolɛndoazo mɔɔ bara la, amaa menli mɔɔ bɛtɛwole bɛ la aye Ɛdɛnkɛma ayɛlɛ kɛ: 19 Ɛdɛnkɛma de ye anwuma nwuanzanwuanza lɔ, ɔbelele ɔ nye ɔnleanle azɛlɛ ye, 20 kɛ ɔtie pilizama ɛkponlenlɛ, na yeatulu bɛdabɛ mɔɔ bɛ nee bɛ ɛlɛkɔ ahunleɛ la; 21 amaa menli abɔ Ɛdɛnkɛma duma ne nolo wɔ Zayɔn, na bɛaye ye ayɛlɛ wɔ Gyɛlusalɛm, 22 wɔ mekɛ mɔɔ menli kɛwie yia, na maanle maanle kɛyia kɛ bɛsonle Ɛdɛnkɛma la. 23 Ɛdɛnkɛma ɛmaa meyɛ bɛtɛɛ wɔ me mgbavolɛ nu, yepɛ me ngoane zo. 24 Na menganle kɛ, “O me Nyamenle, mmaye me zo wɔ me mgbavolɛ nu. “Wɔmɔ, wɔ ɛvolɛ gyi kpundii, wɔ awolɛndoazo muala anu.” 25 Mɔmoane yɛɛ ɛwulale azɛlɛ ye adiabo aze a, yɛɛ anwumaneamra le ɛ sa anloa gyima. 26 Bɛ bo zo baminli, noko wɔmɔ, ɛwɔ ɛkɛ ne dahuu; bɛ muala bɛbatete kɛ adɛladeɛ. Ɛdi bɛ ngakyile kɛ ɛdanlɛ, na bɛse bɛkɔ, 27 noko kɛ ɛde la ala a ɛde a, wɔ mekɛ ɛnlɛ awieleɛ. 28 Wɔ sonvolɛma abo zo amra anwo badɔ bɛ; bɛ bo zo amra badɛnla ɛ nyunlu kpɔkpɔ.
^ ɛden. 19 (Ps. 102:0-28) Mmɔborɔni mpaebɔ; bere a wayɛ hahaaha, na oyi ne komam dadwen adi kyerɛ Yehowa no. 102 O Ɛdɛnkɛma, tie me nzɛlɛlɛ; maa me ɛzunlɛ ɛdwu ɛ nyunlu. 2 Mmafa ɛ nye ɛfea me wɔ me ngyianlɛ mekɛ nu. Gyele ɛ nzo tie me; saa mefɛlɛ wɔ a die me zo ndɛndɛ. 3 Ɔluakɛ me mekɛ ɛlɛse kɛ esike, me mbowule nu dɔ kɛ fonlomo. 4 Me ahonle ɛde kɛ nya, na yenwoso; me rɛle fi bɔbɔ kɛ menwɔli aleɛ. 5 Me ɛkponlenlɛ ɛyɛ kpole, mewie nwa bɔkɔɔ. 6 Meyɛ kɛ fienemgbole nu ɛkpɔtɛ, meyɛ kɛ kpadule wɔ suadu zo. 7 Meyɛ kɛ anloma mɔɔ ɔ ngome ɔgyi sua ti zo, meda a menlafe. 8 Me kpɔvolɛma twi me nyunlu dahuu, bɛdabɛ mɔɔ bɛsi me amgbu la fa me duma yɛ ndonwo wa amonle. 9—10 Wɔ ɛya kpole ne ati, nzonle ɛhakyi me aleɛ. Me nye monle twi gua me nzule nu, ɔluakɛ wɔmaa me zo na wɔvuandi me wɔdo. 11 Me mekɛ le kɛ nɔsolɛ nu ɛlawolɛ; menwoso kɛ ndile. 12 Na wɔmɔ, O Ɛdɛnkɛma, ɛle belemgbunli dahuu; wɔ duma ne gyi ɛkɛ maa awolɛndoazo muala. 13 Dwazo na nwu Zayɔn anwunvɔne; mekɛ ɛdwu mɔɔ ɔwɔ kɛ ɛnwu ye anwunvɔne a; mekɛ ne mɔɔ ɛhilele la ɛdwu. 14 Ɔluakɛ ye awolɛ ne sonle bolɛ maa wɔ sonvolɛma na ye ɛzɛkyelɛ ne maa bɛdi nyane. 15 Maanle maanle bazulo Ɛdɛnkɛma duma ne, ewiade arelemgbunli kɔsɔɔti bazulo ye anyunlunyia ne. 16 Ɔluakɛ Ɛdɛnkɛma bakyekye Zayɔn, na yeavinde anyunlunyia nu. 17 Ɔbadie bɛdabɛ mɔɔ bɛnlɛ awie la nzɛlɛlɛ, na ɔnrɛkpo bɛ modolɛ nzɛlɛlɛ. 18 Bɛhɛlɛ ɛhye bɛmaa awolɛndoazo mɔɔ bara la, amaa menli mɔɔ bɛtɛwole bɛ la aye Ɛdɛnkɛma ayɛlɛ kɛ: 19 Ɛdɛnkɛma de ye anwuma nwuanzanwuanza lɔ, ɔbelele ɔ nye ɔnleanle azɛlɛ ye, 20 kɛ ɔtie pilizama ɛkponlenlɛ, na yeatulu bɛdabɛ mɔɔ bɛ nee bɛ ɛlɛkɔ ahunleɛ la; 21 amaa menli abɔ Ɛdɛnkɛma duma ne nolo wɔ Zayɔn, na bɛaye ye ayɛlɛ wɔ Gyɛlusalɛm, 22 wɔ mekɛ mɔɔ menli kɛwie yia, na maanle maanle kɛyia kɛ bɛsonle Ɛdɛnkɛma la. 23 Ɛdɛnkɛma ɛmaa meyɛ bɛtɛɛ wɔ me mgbavolɛ nu, yepɛ me ngoane zo. 24 Na menganle kɛ, “O me Nyamenle, mmaye me zo wɔ me mgbavolɛ nu. “Wɔmɔ, wɔ ɛvolɛ gyi kpundii, wɔ awolɛndoazo muala anu.” 25 Mɔmoane yɛɛ ɛwulale azɛlɛ ye adiabo aze a, yɛɛ anwumaneamra le ɛ sa anloa gyima. 26 Bɛ bo zo baminli, noko wɔmɔ, ɛwɔ ɛkɛ ne dahuu; bɛ muala bɛbatete kɛ adɛladeɛ. Ɛdi bɛ ngakyile kɛ ɛdanlɛ, na bɛse bɛkɔ, 27 noko kɛ ɛde la ala a ɛde a, wɔ mekɛ ɛnlɛ awieleɛ. 28 Wɔ sonvolɛma abo zo amra anwo badɔ bɛ; bɛ bo zo amra badɛnla ɛ nyunlu kpɔkpɔ.
^ ɛden. 19 (Ps. 102:0-28) Mmɔborɔni mpaebɔ; bere a wayɛ hahaaha, na oyi ne komam dadwen adi kyerɛ Yehowa no. 102 O Ɛdɛnkɛma, tie me nzɛlɛlɛ; maa me ɛzunlɛ ɛdwu ɛ nyunlu. 2 Mmafa ɛ nye ɛfea me wɔ me ngyianlɛ mekɛ nu. Gyele ɛ nzo tie me; saa mefɛlɛ wɔ a die me zo ndɛndɛ. 3 Ɔluakɛ me mekɛ ɛlɛse kɛ esike, me mbowule nu dɔ kɛ fonlomo. 4 Me ahonle ɛde kɛ nya, na yenwoso; me rɛle fi bɔbɔ kɛ menwɔli aleɛ. 5 Me ɛkponlenlɛ ɛyɛ kpole, mewie nwa bɔkɔɔ. 6 Meyɛ kɛ fienemgbole nu ɛkpɔtɛ, meyɛ kɛ kpadule wɔ suadu zo. 7 Meyɛ kɛ anloma mɔɔ ɔ ngome ɔgyi sua ti zo, meda a menlafe. 8 Me kpɔvolɛma twi me nyunlu dahuu, bɛdabɛ mɔɔ bɛsi me amgbu la fa me duma yɛ ndonwo wa amonle. 9—10 Wɔ ɛya kpole ne ati, nzonle ɛhakyi me aleɛ. Me nye monle twi gua me nzule nu, ɔluakɛ wɔmaa me zo na wɔvuandi me wɔdo. 11 Me mekɛ le kɛ nɔsolɛ nu ɛlawolɛ; menwoso kɛ ndile. 12 Na wɔmɔ, O Ɛdɛnkɛma, ɛle belemgbunli dahuu; wɔ duma ne gyi ɛkɛ maa awolɛndoazo muala. 13 Dwazo na nwu Zayɔn anwunvɔne; mekɛ ɛdwu mɔɔ ɔwɔ kɛ ɛnwu ye anwunvɔne a; mekɛ ne mɔɔ ɛhilele la ɛdwu. 14 Ɔluakɛ ye awolɛ ne sonle bolɛ maa wɔ sonvolɛma na ye ɛzɛkyelɛ ne maa bɛdi nyane. 15 Maanle maanle bazulo Ɛdɛnkɛma duma ne, ewiade arelemgbunli kɔsɔɔti bazulo ye anyunlunyia ne. 16 Ɔluakɛ Ɛdɛnkɛma bakyekye Zayɔn, na yeavinde anyunlunyia nu. 17 Ɔbadie bɛdabɛ mɔɔ bɛnlɛ awie la nzɛlɛlɛ, na ɔnrɛkpo bɛ modolɛ nzɛlɛlɛ. 18 Bɛhɛlɛ ɛhye bɛmaa awolɛndoazo mɔɔ bara la, amaa menli mɔɔ bɛtɛwole bɛ la aye Ɛdɛnkɛma ayɛlɛ kɛ: 19 Ɛdɛnkɛma de ye anwuma nwuanzanwuanza lɔ, ɔbelele ɔ nye ɔnleanle azɛlɛ ye, 20 kɛ ɔtie pilizama ɛkponlenlɛ, na yeatulu bɛdabɛ mɔɔ bɛ nee bɛ ɛlɛkɔ ahunleɛ la; 21 amaa menli abɔ Ɛdɛnkɛma duma ne nolo wɔ Zayɔn, na bɛaye ye ayɛlɛ wɔ Gyɛlusalɛm, 22 wɔ mekɛ mɔɔ menli kɛwie yia, na maanle maanle kɛyia kɛ bɛsonle Ɛdɛnkɛma la. 23 Ɛdɛnkɛma ɛmaa meyɛ bɛtɛɛ wɔ me mgbavolɛ nu, yepɛ me ngoane zo. 24 Na menganle kɛ, “O me Nyamenle, mmaye me zo wɔ me mgbavolɛ nu. “Wɔmɔ, wɔ ɛvolɛ gyi kpundii, wɔ awolɛndoazo muala anu.” 25 Mɔmoane yɛɛ ɛwulale azɛlɛ ye adiabo aze a, yɛɛ anwumaneamra le ɛ sa anloa gyima. 26 Bɛ bo zo baminli, noko wɔmɔ, ɛwɔ ɛkɛ ne dahuu; bɛ muala bɛbatete kɛ adɛladeɛ. Ɛdi bɛ ngakyile kɛ ɛdanlɛ, na bɛse bɛkɔ, 27 noko kɛ ɛde la ala a ɛde a, wɔ mekɛ ɛnlɛ awieleɛ. 28 Wɔ sonvolɛma abo zo amra anwo badɔ bɛ; bɛ bo zo amra badɛnla ɛ nyunlu kpɔkpɔ.
^ ɛden. 20 (Ps. 102:0-28) Mmɔborɔni mpaebɔ; bere a wayɛ hahaaha, na oyi ne komam dadwen adi kyerɛ Yehowa no. 102 O Ɛdɛnkɛma, tie me nzɛlɛlɛ; maa me ɛzunlɛ ɛdwu ɛ nyunlu. 2 Mmafa ɛ nye ɛfea me wɔ me ngyianlɛ mekɛ nu. Gyele ɛ nzo tie me; saa mefɛlɛ wɔ a die me zo ndɛndɛ. 3 Ɔluakɛ me mekɛ ɛlɛse kɛ esike, me mbowule nu dɔ kɛ fonlomo. 4 Me ahonle ɛde kɛ nya, na yenwoso; me rɛle fi bɔbɔ kɛ menwɔli aleɛ. 5 Me ɛkponlenlɛ ɛyɛ kpole, mewie nwa bɔkɔɔ. 6 Meyɛ kɛ fienemgbole nu ɛkpɔtɛ, meyɛ kɛ kpadule wɔ suadu zo. 7 Meyɛ kɛ anloma mɔɔ ɔ ngome ɔgyi sua ti zo, meda a menlafe. 8 Me kpɔvolɛma twi me nyunlu dahuu, bɛdabɛ mɔɔ bɛsi me amgbu la fa me duma yɛ ndonwo wa amonle. 9—10 Wɔ ɛya kpole ne ati, nzonle ɛhakyi me aleɛ. Me nye monle twi gua me nzule nu, ɔluakɛ wɔmaa me zo na wɔvuandi me wɔdo. 11 Me mekɛ le kɛ nɔsolɛ nu ɛlawolɛ; menwoso kɛ ndile. 12 Na wɔmɔ, O Ɛdɛnkɛma, ɛle belemgbunli dahuu; wɔ duma ne gyi ɛkɛ maa awolɛndoazo muala. 13 Dwazo na nwu Zayɔn anwunvɔne; mekɛ ɛdwu mɔɔ ɔwɔ kɛ ɛnwu ye anwunvɔne a; mekɛ ne mɔɔ ɛhilele la ɛdwu. 14 Ɔluakɛ ye awolɛ ne sonle bolɛ maa wɔ sonvolɛma na ye ɛzɛkyelɛ ne maa bɛdi nyane. 15 Maanle maanle bazulo Ɛdɛnkɛma duma ne, ewiade arelemgbunli kɔsɔɔti bazulo ye anyunlunyia ne. 16 Ɔluakɛ Ɛdɛnkɛma bakyekye Zayɔn, na yeavinde anyunlunyia nu. 17 Ɔbadie bɛdabɛ mɔɔ bɛnlɛ awie la nzɛlɛlɛ, na ɔnrɛkpo bɛ modolɛ nzɛlɛlɛ. 18 Bɛhɛlɛ ɛhye bɛmaa awolɛndoazo mɔɔ bara la, amaa menli mɔɔ bɛtɛwole bɛ la aye Ɛdɛnkɛma ayɛlɛ kɛ: 19 Ɛdɛnkɛma de ye anwuma nwuanzanwuanza lɔ, ɔbelele ɔ nye ɔnleanle azɛlɛ ye, 20 kɛ ɔtie pilizama ɛkponlenlɛ, na yeatulu bɛdabɛ mɔɔ bɛ nee bɛ ɛlɛkɔ ahunleɛ la; 21 amaa menli abɔ Ɛdɛnkɛma duma ne nolo wɔ Zayɔn, na bɛaye ye ayɛlɛ wɔ Gyɛlusalɛm, 22 wɔ mekɛ mɔɔ menli kɛwie yia, na maanle maanle kɛyia kɛ bɛsonle Ɛdɛnkɛma la. 23 Ɛdɛnkɛma ɛmaa meyɛ bɛtɛɛ wɔ me mgbavolɛ nu, yepɛ me ngoane zo. 24 Na menganle kɛ, “O me Nyamenle, mmaye me zo wɔ me mgbavolɛ nu. “Wɔmɔ, wɔ ɛvolɛ gyi kpundii, wɔ awolɛndoazo muala anu.” 25 Mɔmoane yɛɛ ɛwulale azɛlɛ ye adiabo aze a, yɛɛ anwumaneamra le ɛ sa anloa gyima. 26 Bɛ bo zo baminli, noko wɔmɔ, ɛwɔ ɛkɛ ne dahuu; bɛ muala bɛbatete kɛ adɛladeɛ. Ɛdi bɛ ngakyile kɛ ɛdanlɛ, na bɛse bɛkɔ, 27 noko kɛ ɛde la ala a ɛde a, wɔ mekɛ ɛnlɛ awieleɛ. 28 Wɔ sonvolɛma abo zo amra anwo badɔ bɛ; bɛ bo zo amra badɛnla ɛ nyunlu kpɔkpɔ.
^ ɛden. 21 (Ps. 102:0-28) Mmɔborɔni mpaebɔ; bere a wayɛ hahaaha, na oyi ne komam dadwen adi kyerɛ Yehowa no. 102 O Ɛdɛnkɛma, tie me nzɛlɛlɛ; maa me ɛzunlɛ ɛdwu ɛ nyunlu. 2 Mmafa ɛ nye ɛfea me wɔ me ngyianlɛ mekɛ nu. Gyele ɛ nzo tie me; saa mefɛlɛ wɔ a die me zo ndɛndɛ. 3 Ɔluakɛ me mekɛ ɛlɛse kɛ esike, me mbowule nu dɔ kɛ fonlomo. 4 Me ahonle ɛde kɛ nya, na yenwoso; me rɛle fi bɔbɔ kɛ menwɔli aleɛ. 5 Me ɛkponlenlɛ ɛyɛ kpole, mewie nwa bɔkɔɔ. 6 Meyɛ kɛ fienemgbole nu ɛkpɔtɛ, meyɛ kɛ kpadule wɔ suadu zo. 7 Meyɛ kɛ anloma mɔɔ ɔ ngome ɔgyi sua ti zo, meda a menlafe. 8 Me kpɔvolɛma twi me nyunlu dahuu, bɛdabɛ mɔɔ bɛsi me amgbu la fa me duma yɛ ndonwo wa amonle. 9—10 Wɔ ɛya kpole ne ati, nzonle ɛhakyi me aleɛ. Me nye monle twi gua me nzule nu, ɔluakɛ wɔmaa me zo na wɔvuandi me wɔdo. 11 Me mekɛ le kɛ nɔsolɛ nu ɛlawolɛ; menwoso kɛ ndile. 12 Na wɔmɔ, O Ɛdɛnkɛma, ɛle belemgbunli dahuu; wɔ duma ne gyi ɛkɛ maa awolɛndoazo muala. 13 Dwazo na nwu Zayɔn anwunvɔne; mekɛ ɛdwu mɔɔ ɔwɔ kɛ ɛnwu ye anwunvɔne a; mekɛ ne mɔɔ ɛhilele la ɛdwu. 14 Ɔluakɛ ye awolɛ ne sonle bolɛ maa wɔ sonvolɛma na ye ɛzɛkyelɛ ne maa bɛdi nyane. 15 Maanle maanle bazulo Ɛdɛnkɛma duma ne, ewiade arelemgbunli kɔsɔɔti bazulo ye anyunlunyia ne. 16 Ɔluakɛ Ɛdɛnkɛma bakyekye Zayɔn, na yeavinde anyunlunyia nu. 17 Ɔbadie bɛdabɛ mɔɔ bɛnlɛ awie la nzɛlɛlɛ, na ɔnrɛkpo bɛ modolɛ nzɛlɛlɛ. 18 Bɛhɛlɛ ɛhye bɛmaa awolɛndoazo mɔɔ bara la, amaa menli mɔɔ bɛtɛwole bɛ la aye Ɛdɛnkɛma ayɛlɛ kɛ: 19 Ɛdɛnkɛma de ye anwuma nwuanzanwuanza lɔ, ɔbelele ɔ nye ɔnleanle azɛlɛ ye, 20 kɛ ɔtie pilizama ɛkponlenlɛ, na yeatulu bɛdabɛ mɔɔ bɛ nee bɛ ɛlɛkɔ ahunleɛ la; 21 amaa menli abɔ Ɛdɛnkɛma duma ne nolo wɔ Zayɔn, na bɛaye ye ayɛlɛ wɔ Gyɛlusalɛm, 22 wɔ mekɛ mɔɔ menli kɛwie yia, na maanle maanle kɛyia kɛ bɛsonle Ɛdɛnkɛma la. 23 Ɛdɛnkɛma ɛmaa meyɛ bɛtɛɛ wɔ me mgbavolɛ nu, yepɛ me ngoane zo. 24 Na menganle kɛ, “O me Nyamenle, mmaye me zo wɔ me mgbavolɛ nu. “Wɔmɔ, wɔ ɛvolɛ gyi kpundii, wɔ awolɛndoazo muala anu.” 25 Mɔmoane yɛɛ ɛwulale azɛlɛ ye adiabo aze a, yɛɛ anwumaneamra le ɛ sa anloa gyima. 26 Bɛ bo zo baminli, noko wɔmɔ, ɛwɔ ɛkɛ ne dahuu; bɛ muala bɛbatete kɛ adɛladeɛ. Ɛdi bɛ ngakyile kɛ ɛdanlɛ, na bɛse bɛkɔ, 27 noko kɛ ɛde la ala a ɛde a, wɔ mekɛ ɛnlɛ awieleɛ. 28 Wɔ sonvolɛma abo zo amra anwo badɔ bɛ; bɛ bo zo amra badɛnla ɛ nyunlu kpɔkpɔ.
^ (Ps. 71:1-24) O Ɛdɛnkɛma, ɛ kunlu yɛɛ menriandi mefea a; mmamaa me nyunlu gua aze ɛlɛ! 2 Dua wɔ tenleneyɛlɛ ne azo boa me na die me; yɛ ɛnzonlɛ tie me, na die me! 3 Yɛ me ɛvealeka bodane, me aranemgbole ɛsesebɛ, na die me. Ɔluakɛ ɛle me bodane nee me aranembgbole. 4 O me Nyamenle, die me fi amumuyɛma asa anu, yɛɛ sonla atisesebɛ nee mɔɔ ɛnli pɛlepɛle la asa anu. 5 Ɔluakɛ O Awulae, ɛle me anyelazo, O Ɛdɛnkɛma, me mgbavolɛ nu yɛɛ menvale me rɛle menwulale wɔ nu a. 6 Ɔvi me awolɛ nu yɛɛ mengisale wɔ a, wɔmɔ yɛɛ ɛyele me ɛvile ɔmɔ akunlu a. Mebaye wɔ ayɛlɛ dahuu. 7 Meyɛ ndonwo memaa dɔɔnwo, noko wɔmɔ yɛɛ ɛle me ɛvealeka ɛsesebɛ a. 8 Meye wɔ ayɛlɛ mekɛ biala, na mebɔ wɔ anyunlunyia ne nolo alehyenlɛ biala. 9 Mmakpo me wɔ me mrelera nu; saa me anwosesebɛ wie a, mmakpo me. 10 Ɔluakɛ me kpɔvolɛma keha me nwo edwɛkɛ, bɛdabɛ mɔɔ bɛkpondɛ me bɛahu me la yia bɔ adwenle, 11 na bɛka kɛ, “Nyamenle ɛkpo ye; bɛvoa ye bɛhye ye, ɔluakɛ awie ɛnle ɛkɛ mɔɔ die ye a.” 12 O Nyamenle, mmafi me nwo ɛkɔ moa; O me Nyamenle, ka ɛ nwo balie me! 13 Maa menli mɔɔ keha me nwo edwɛkɛ ɛtane ɛtane la anyunlu ɛgua aze na bɛhu bɛ; maa nyiane nee anyiemgba ɛbia menli mɔɔ kpondɛ kɛ bɛkile me nyane la. 14 Na mame, me anyelazo wɔ wɔ nu dahuu, yɛɛ mebaye wɔ ayɛlɛ kpole kpalɛ dahuu. 15 Mebabɔ wɔ tenleneyɛlɛ, nee wɔ ngoanelielɛ ne nolo alehyenlɛ biala, ɔluakɛ bɛ somaa bo me ndelebɛbo zo. 16 Mebalua Awulae Nyamenle ne nyɛleɛ mgbole zo meara; mebaye wɔ tenleneyɛlɛ ne, wɔ tenleneyɛlɛ ne ala ayɛlɛ. 17 O Nyamenle, ɔvi me mgbavolɛ nu yɛɛ ɛvale me ɛhilehilelɛ a, yɛɛ metɛbɔ wɔ nwanwane nyɛleɛ ne mɔ nolo. 18 Yemɔti saa menyi, na me ti zo ɛyɛ nwohyee a, O Nyamenle, mmakpo me, kɔkpula kɛ menwɔbɔ wɔ tumi kpole ne nolo menwɔmaa awolɛndoazo mɔɔ bara la kɛde bie. 19 O Nyamenle, wɔ tumi nee wɔ kpalɛyɛlɛ dwu anwuma lɔ. Wɔyɛ ninyɛne mgbole, O Nyamenle, nwane a le kɛ ɛdawɔ a? 20 Ɛdawɔ mɔɔ wɔmaa menwu amaneɛ mgbole ɛhye mɔ la, ɛbakpogya me zo bieko wɔavi ɛbɛla kuma nu, saa mewɔ azɛlɛ kuma bo bɔbɔ a, ɛbaye me wɔavinde bieko. 21 Ɛbamaa meanyia me nyunlu molozo, na wɔakyekye me rɛle bieko. 22 Medame noko mebava getaa kpole meaye wɔ ayɛlɛ, O me Nyamenle, wɔ wɔ nɔhalɛlilɛ ne ati. Mebava getaa ekyi meado edwɛne meaye wɔ ayɛlɛ, O Yizilayɛ Nwuanzanwuanza Ko ne. 23 Mebadea nu anyelielɛ nu, mekɛ mɔɔ menwɔha kɛ meye wɔ ayɛlɛ la; me ɛkɛla mɔɔ ɔdaye noko wɔlie ye la baye wɔ ayɛlɛ. 24 Mebaha wɔ tenlene moalɛ ne anwo edwɛkɛ dahuu, ɔluakɛ bɛdabɛ mɔɔ bɛkpondɛ me bɛahu me la anyunlu ɛgua aze, bɛbɔ anyiemgba.
^ ɛden. 14 (1 Tem. 5:3-16) Di ahunlanvolɛ mɔɔ ɛnlɛ neavolɛ la eni. 4 Na saa kunlavolɛ bie wɔ ɛkɛ ne mɔɔ lɛ mralɛ anzɛɛ nlɔnra a, maa ngakula zɔhane mɔ ɛzukoa bɛ nyamenlezonlenlɛ gyima ne mɔɔ ɔwɔ kɛ bɛdi bɛmaa bɛ awovolɛ la, bɛva bɛdua bɛ awovolɛ kakɛ, ɔluakɛ ɛhye a sɔ Nyamenle anye a. 5 Kunlanvolɛ mɔɔ ɛnlɛ awie ɛnnea ye la, ɛva ɔ nye ɛdo Nyamenle anwo zo, na ɔhɔ zolɛ ɔbodo, ɔzɛlɛ na ɔbiza moalɛ aledwolɛ nee alehyenlɛ. 6 Na kunlanvolɛ mɔɔ ɛlɛdi ɔ ti la, kanzɛ ɔde ngoane nu bɔbɔ a yewu dɛbadɛba. 7 Fa folɛdulɛ ɛhye maa bɛ, amaa awie annyia edwɛkɛ ɛtane biala anga wɔ bɛ nwo. 8 Saa awie ɛngola ye mbusua nea, bɔbɔ ɔngola ye awovolɛ boɛ nea a, ɛnee yekpo diedi ne na yezɛkye yedɛla sonla mɔɔ ɛnlɛ diedi la. 9 Mmakɛlɛ kunlanvolɛ biala duma ɛboka ahunlanvolɛ ne mɔ anwo kyesɛ yeli ɛvolɛ abulasia nee ɔ nzi, na eza ɔhɔle agyalɛ ko ala, 10 yɛɛ ye nyɛleɛ kpalɛ ti bɛbɔ ye duma kpalɛ kɛ ɔle raalɛ mɔɔ tetele ɔ mra kpalɛ, ɔliele nyɛvolɛ, ɔwowole anwondelɛma agyakɛ anwo, ɔboale bɛdabɛ mɔɔ bɛ nwo hyelele bɛ, na ɔdule ɔ nwo ɔmanle gyima kpalɛ biala ɛyɛlɛ la. 11 Mmafa kunlanvolɛ bɛlɛra biala ɛboka kunlanvolɛma aluma ne anwo, ɔluakɛ saa bɛ atiakunluwɔzo ne dwazo a, ɛnee bɛkulo kɛ bɛkɔ agyalɛ na bɛtwe bɛ nwo bɛfi Kelaese anwo, 12 na bɛdi bɛ ɛwɔkɛ ne mɔɔ bɛlumuale bɛbɔle la anwo fɔlɛ. 13 Eza bɛsɛkye mekɛ bɛduolua ye mgbovonle nu bɛwolowolo azua nu, yɛɛ tɛ ɛhye angome, bɛbɔ nzekue, bɛfa bɛ nloa bɛwulowula awie mɔ edwɛkɛ nu, na bɛkeha edwɛkɛ mɔɔ ɔnle kɛ bɛka la. 14 Zɔhane ati menwɔhulo kɛ ahunlanvolɛ mbɛlɛra ne mɔ kɛhɔ agyalɛ, bɛkɛwo mralɛ, na bɛkɛbu bɛ awuke, amaa yɛ kpɔvolɛma annyia adenle anga edwɛkɛ ɛtane antia yɛ. 15 Ɔluakɛ ahunlanvolɛ ne bie mɔ kɛkala angome ɛpɛ bɛ nwo ɛhɔ kali Seetan anzi. 16 Saa diedinli raalɛ bie lɛ ahunlanvolɛ wɔ ye abusua nu a, ɔboa bɛ, na ɔmmafa bɛ nwo ɛzonle ɔsoa asɔne ne, amaa asɔne ne ahola aboa ahunlanvolɛ mɔɔ ɛnlɛ bɛ awie mɔ la.
lus_Latn zul_Latn kbp_Latn bam_Latn kbp_Latn bam_Latn nus_Latn bam_Latn bam_Latn kbp_Latn twi_Latn kbp_Latn twi_Latn nus_Latn dyu_Latn fon_Latn twi_Latn twi_Latn ewe_Latn unk unk twi_Latn twi_Latn bam_Latn bam_Latn mos_Latn twi_Latn twi_Latn bam_Latn bam_Latn bam_Latn bam_Latn twi_Latn twi_Latn bam_Latn bam_Latn fon_Latn bam_Latn twi_Latn bam_Latn bam_Latn bam_Latn bam_Latn bam_Latn twi_Latn fon_Latn twi_Latn twi_Latn fon_Latn twi_Latn twi_Latn twi_Latn twi_Latn twi_Latn dyu_Latn twi_Latn twi_Latn twi_Latn twi_Latn twi_Latn bam_Latn twi_Latn kbp_Latn kbp_Latn twi_Latn bam_Latn bam_Latn twi_Latn bam_Latn fon_Latn twi_Latn bam_Latn twi_Latn bam_Latn twi_Latn twi_Latn twi_Latn twi_Latn twi_Latn twi_Latn twi_Latn fon_Latn ewe_Latn bam_Latn nus_Latn bam_Latn kmb_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn lua_Latn twi_Latn kmb_Latn bam_Latn bam_Latn bam_Latn fon_Latn ewe_Latn ewe_Latn twi_Latn twi_Latn bam_Latn twi_Latn ewe_Latn bam_Latn bam_Latn twi_Latn twi_Latn kbp_Latn twi_Latn fon_Latn twi_Latn bam_Latn bam_Latn bam_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn dyu_Latn bam_Latn twi_Latn ewe_Latn twi_Latn mos_Latn twi_Latn bam_Latn ewe_Latn bam_Latn twi_Latn bam_Latn twi_Latn twi_Latn bam_Latn bam_Latn twi_Latn twi_Latn bam_Latn twi_Latn twi_Latn kbp_Latn bam_Latn twi_Latn twi_Latn twi_Latn twi_Latn twi_Latn twi_Latn twi_Latn bam_Latn bam_Latn vec_Latn twi_Latn fon_Latn twi_Latn fon_Latn twi_Latn bam_Latn twi_Latn twi_Latn twi_Latn twi_Latn twi_Latn twi_Latn kbp_Latn twi_Latn fon_Latn bam_Latn twi_Latn bam_Latn twi_Latn twi_Latn twi_Latn twi_Latn bam_Latn bam_Latn twi_Latn twi_Latn twi_Latn kbp_Latn bam_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn bam_Latn twi_Latn twi_Latn twi_Latn bam_Latn bam_Latn bam_Latn bam_Latn twi_Latn bam_Latn bam_Latn twi_Latn ita_Latn unk twi_Latn twi_Latn twi_Latn fon_Latn ewe_Latn ewe_Latn ewe_Latn twi_Latn kmb_Latn wol_Latn bam_Latn fij_Latn twi_Latn kmb_Latn twi_Latn twi_Latn sot_Latn twi_Latn kmb_Latn sag_Latn nus_Latn twi_Latn bam_Latn twi_Latn bam_Latn twi_Latn twi_Latn twi_Latn twi_Latn nus_Latn bam_Latn bem_Latn dyu_Latn bam_Latn nus_Latn twi_Latn twi_Latn sun_Latn kbp_Latn kbp_Latn twi_Latn bam_Latn twi_Latn twi_Latn twi_Latn twi_Latn xho_Latn fon_Latn mos_Latn twi_Latn xho_Latn kmb_Latn twi_Latn twi_Latn sag_Latn ewe_Latn kmb_Latn ewe_Latn dyu_Latn ewe_Latn nno_Latn kmb_Latn twi_Latn twi_Latn wol_Latn xho_Latn twi_Latn bam_Latn twi_Latn twi_Latn twi_Latn twi_Latn ssw_Latn twi_Latn sag_Latn twi_Latn twi_Latn kmb_Latn twi_Latn twi_Latn bug_Latn twi_Latn twi_Latn bam_Latn twi_Latn xho_Latn twi_Latn twi_Latn ewe_Latn luo_Latn bam_Latn twi_Latn umb_Latn umb_Latn sun_Latn nso_Latn bam_Latn kbp_Latn twi_Latn twi_Latn bam_Latn wol_Latn kmr_Latn twi_Latn twi_Latn twi_Latn lua_Latn zul_Latn fon_Latn wol_Latn sag_Latn sag_Latn fon_Latn hun_Latn twi_Latn lmo_Latn ibo_Latn dyu_Latn swh_Latn swh_Latn sag_Latn ewe_Latn twi_Latn wol_Latn smo_Latn bam_Latn bam_Latn nso_Latn kbp_Latn fon_Latn twi_Latn twi_Latn vie_Latn twi_Latn vie_Latn twi_Latn kmb_Latn bam_Latn nso_Latn kbp_Latn kmb_Latn ban_Latn dik_Latn wol_Latn kbp_Latn kmb_Latn bam_Latn vie_Latn twi_Latn twi_Latn kmb_Latn gaz_Latn twi_Latn twi_Latn vie_Latn twi_Latn twi_Latn twi_Latn twi_Latn fon_Latn ewe_Latn ewe_Latn ewe_Latn twi_Latn kmb_Latn wol_Latn bam_Latn fij_Latn twi_Latn kmb_Latn twi_Latn twi_Latn sot_Latn twi_Latn kmb_Latn sag_Latn nus_Latn twi_Latn bam_Latn bam_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn